*A close up of a book

Description automatically generated*

*THEOT Ezekiel in IES 721*

Ff. 3r–85v  
For the book of Ezekiel, the following people were involved in creating drafts 1 through 3: Ashlee Maslik, Jonah Sanford, Steve Delamarter; draft 4, Transkribus; Draft 5, Steve Delamarter; draft Meron Tekleberhan; draft 6, Daniel Assefa; draft 7, Ralph Lee

*Nota Bene:* Images of this manuscript may be viewd at the vHMML website at <https://w3id.org/vhmml/readingRoom/view/201868>

(f. 3r)

ወኮነ፡ አሜ፡ ሣልስ፡ ክረምት፡ በራብዕ፡ ወርኅ፡ በኀሙስ፡ ሠርቅ፡ ወሀሎኩ፡ ማእከለ፡ ፄዋ፡ በፈለገ፡ ኮቦር። ወተርኅወ፡ ሰማያት፨ ወርኢኩ፡ ራእየ፡ እግዚኣብሔር፡ በኀሙስ፡ ሠርቅ፡ ለዓመተ፡ ተፄወወ፡ ዮአ[ቄ]ም፡ ንጉሥ። ወኮነ፡ ቃለ፡ እግዚአብሔር፡ ኀበ፡ ሕዝቂየል፡ ወልደ፡ ቡዝ፡ ካህን፡ በብሔረ፡ ፋርስ፡ በፈለገ፡ ኮቦር። ወመጽአ፡ እደ፡ እግዚአብሔር፡ ላዕሌ

የ፡ ወርኢኩ፡ መንፈስመጽአ፡ እምደቡብ፡ ወደመና፡ ዓቢይ፡ ምስሌሁ፡ ወመብረቅ፡ አውዶ፡ ወእሳት፡ ይበርቅ፡ እምኔሁ። ወማእከሉ፡ ከመ፡ ርእየተ፡ ኤሌቄጥሩ፡ ወማእከሉ፡ እሳት፡ ወብር[ሃን]ውስቴቱ። ወማእከሉ፡ ከመ፡ አምሳለ፡ ፬እንስሳ። ወከመዝ፡ ራእዮሙ፡ ቦሙ፡ ገጸ፡ ስብእኒ፡ በውስቴቶሙ፡ ወለለ፩፬ገጹ፡ ወ[፯]ክነፊሁ። ወርቱዕ፡ እገሪሆሙ፨ ወቦሙ፡

(f. 3v)

ክንፈ፡ ውስተ፡ እገሪሆሙ፡ ወይበርቅ፡ እምኔሆሙ፡ ወይሰርር፡ ከመ፡ አፍሓመ፡ ረስነ፡ ብርት። ወልዑል፡ ክነፊሆሙ፡ ወእደ፡ ሰብእ፡ ታሕተ፡ ክነፊሆሙ፡ ውስተ፡ ፬ገበዋቲሆሙ፨ ወይትናጸር፡ ገጾሙ፡ ለአርባዕቲሆሙ። ወእኁዝ፡ ክነፊሆሙ፡ ለአርባዕቲሆሙ። ወሶበ፡ የሐውሩ፡ ርቱዐ፡ የሐውሩ፡ ወኢይትመየጡ። ወገጸ፡ ሰብእ፡ ወገጸ፡ አንበሳ፡ በየማኖሙ፡ ለአርባዕቲሆሙ፨ ወገጸ፡ ላህም፡ [ወገ]ጸ፡ ንስር፡ በፀጋሞ[..]ለአርባዕቲሆሙ፨ ወስፉሕ፡ ክነፊሆሙ፡ ለአርባዕቲሆሙ፨ ወይደርጉ፡ ክነፊሆሙ፡ ወ

ይደርጉ፡ ፪፪ወበ፪ይከድኑ፡ ነፍስቶሙ፨ ወ፩፩ቅድመ፡ ገጹ፡ የሐውር፡ ኀበ፡ ሀሎ፡ መንፈስ። ወይተልዉ፡ ወኢይትመየጡ። ወማእከለ፡ ውእቱ፡ እንስሳ፡ ከመ፡ ርእየተ፡ አፍሓመ፡ እሳት፡ ዘይነድድ። ወከመ፡ መኃትው፡ ዘያኀቱ፡ ማእከለ፡ ውእቱ፡ እንስሳ፡ ወብርሃ[ኑ]፡ እሳት። ወእምውእቱ፡ እሳት፡ ይወፅእ፡ መብረቅ። ወይረውፁ፡ ውእቱ፡ እንስሳ፡ ወይሠወጡ፡ ከመ፡ ርእየተ፡ ቤዜቃ። ወነጸርኩ፡ ወርኢኩ፡ አሓደ፡ ሰረገላ፡ ዲበ፡ ምድር፡ ታሕቴሆሙ፡ ለ፬እንስሳ። ወራእዩ፡ ለሰረገላ፡ ከመ፡ ራእየ፡ ተርሲስ፡ በውስተ፡ አምሳለ፡

(f. 4r)

አርባዕቲሆሙ። ወግብሮሙ፡ ከመ፡ መንኰራኵር፡ በውስተ፡ መንኰራኵር፡ በውስተ፡ አርባዕቱ፡ ገበዋቲሆሙ። ወየሐውሩ፡ ወኢይመይጡ፡ ዘባኖሙ፡ ሶበ፡ የሐውሩ፡ ወልዑላን፡ እሙንቱ፨ ወርኢኩ፡ ዘባኖሙ፡ ምሉእ፡ አዕይንተ፡ ወአውዶሙ፡ ለአርባዕቲሆሙ። ወሶበ፡ የሐውሩ፡ የሐውር፡ ሰረገላ፡ ምስሌሆሙ፨ ወሶበ፡ ይትነሥኡ፡ እንስሳ፡ እምድኅር፡ ይትነሣእ፡ ሰረገላሂ። ወኀበ፡ ሀሎ፡ ደመና፡ ህየ፡ ሀሎ፡ መንፈስ። ወየሐውሩ፡ እንስሳሂ፡ ወሰረገላሂ፡ ወይትነሥኡ፡ ምስሌሆሙ፡ እስመ፡ መንፈሰ፡

ሕይወት፡ ቦ፡ ውስተ፡ ውእቱ፡ ሰረገላ። ወሶበ፡ የሐውሩ፡ የሐውር፡ ወእመ፡ ቆሙ፡ ይቀውም። ወሶበ፡ ይትነሥኡ፡ እምድኅር፡ ይትነሣእ፡ ምስሌሆሙ፨ እስመ፡ ቦ፡ መንፈሰ፡ ሕይወት፡ ውስተ፡ ውእቱ፡ ሰረገላ። ወመልዕልተ፡ ርእሶሙ፡ ለውእቱ፡ እንስሳ፡ ከመ፡ ሰማይ፡ ዘኅብረ፡ በረድ፡ ስፉሕ፡ ዲበ፡ ክነፊሆሙ፡ እምላዕሉ። ወመትሕተ፡ ውእቱ፡ ሰማይ፡ ስፉሕ፡ ክነፊሆሙ፡ ወእኁዝ፡ ፩በካልኡ። ወበ፪፪ይከድኑ፡ ነፍሶሙ። ወሰማዕኩ፡ ድምፀ፡ ክነፊሆሙ፡ ሶበ፡ የሐውሩ፡ ከመ፡ ድምፀ፡ ማይ፡ ብዙኅ፡ ወከመ፡ ድምፀ፡ ሰ

(f. 4v)

ራዊት፡ ወከመ፡ ቃለ፡ ትዕይንት። ወሶበ፡ ይቀውሙ፡ ያስተጋብኡ፡ ክነፊሆሙ። ወመጽአ፡ ቃል፡ እመልዕልተ፡ ውእቱ፡ ሰማይ፡ ዘዲበ፡ ርእሶሙ፡ ወሶበ፡ ይቀውሙ፡ ያወርዱ፡ ክነፊሆሙ፨ ወመልዕልተ፡ ውእቱ፡ ሰማይ፡ ዘዲበ፡ ርእሶሙ፡ ከመ፡ ራእየ፡ እብነ፡ ሰንፔር። ወዲቤሁ፡ ከመ፡ መንበር። ወዲበ፡ ውእቱ፡ መንበር፡ ከመ፡ ራእየ፡ ብእሲ፡ መልዕልቱ። ወርኢኩ፡ ከመ፡ ገጸ፡ ኤሌቄጥሩ፡ ወከመ፡ ራእየ፡ እሳት፡ እንተ፡ ውሥጡ፡ ወአውዱ። ወእምሐቌሁ፡ እስከ፡ ላዕሉ፡ ከመ፡ ራእየ፡ እሳት። ወብርሃኑ፡

ዘአውዱ፡ ከመ፡ ራእየ፡ ቀስተ፡ ደመና፡ ዘአሜ፡ ክረምት፡ ወከመ፡ ራእየ፡ መብረቅ፡ አውዱ። ወከመዝ፡ አርአያ፡ አምሳለ፡ ስብሐቲሁ፡ ለእግዚአብሔር፡ ወርእይየ፡ ወደቁ፡ በገጽየ። ወሰማዕኩ፡ ቃለ፡ ይብለኒ፡ አንተ፡ ወልደ፡ እጓለ፡ እምሕያው፡ ቁም፡ በእገሪከ፡ ወእነግረከ። ወመጽአ፡ መንፈስ፡ ላዕሌየ፡ ወአንሥአኒ፡ ወአቀመኒ፡ በእገሪየ። ወሰማዕክዎ፡ ይብለኒ፡ አንተ፡ ወልደ፡ እጓለ፡ እምሕያው። ናሁ፡ እፌንወከ፡ ቤተ፡ እስራኤል፡ እለ፡ አምረሩኒ፡ እሙንቱሂ፡ ወአበዊሆሙኒ። ወዓለዉኒ፡ እ

(f. 5r)

ስከ፡ ዮም፡ ደቂቆሙ፡ ለጽኑዓነ፡ ገጽ፡ ወእኩያነ፡ ልብ። እፌንወከ፡ ኀቤሆሙ፡ ወበሎሙ፡ ከመዝ፡ ይቤ፡ እግዚአብሔር፡ እግዚአብሔር፡ እመ፡ ይሰምዑ፡ ወይፈርሁ፡ እስመ፡ ቤተ፡ መሪራን፡ እሙንቱ፡ ወኢያአምሩ፡ ከመ፡ ነቢይ፡ አንተ፡ በማእከሎሙ። ወአንተ፡ ወልደ፡ እጓለ፡ እምሕያው፡ ኢትፍርሆሙ፡ ወኢትደንግፅ፡ እምገጾሙ፡ እስመ፡ ይረውዱከ፡ ወይቀውሙ፡ ላዕሌከ፡ ወየዓግቱከወትነብር፡ ማእከለ፡ ዐቃርብት። ወኢትፍራህ፡ እምቃሎሙ፡ ወኢትደንግፅ፡ እምገጾሙ፡ እስመ፡ ቤተ፡ መሪ

ራን፡ እሙንቱ፨ ወትነግሮሙ፡ ቃልየ፡ እመ፡ ይሰምዑ፡ ወይደነግፁ፡ እስመ፡ ቤተ፡ መሪራን፡ እሙንቱ። ወአንተ፡ ወልደ፡ እጓለ፡ እምሕያው፡ ስማዕ፡ ዘእነግረከ፡ ወኢትኩን፡ መሪረ፡ ከመ፡ ቤተ፡ መሪራን፡ አብቁ፡ አፉከ፡ ወብላዕ፡ ዘእሁበከ፨ ወርኢኩ፡ እድ፡ መጽአ፡ ኀቤየ፡ ወውስቴታ፡ መጽሐፍ፡ ወከሠታ፡ በቅድሜየ። ወጽሕፍት፡ ይእቲ፡ ውሥጣ፡ ወአፍኣሃ፡ ወይብል፡ መጽሐፈ፡ ላሕ፡ ወብካይ፡ ወወይ[ሌ]ወይቤለኒ፡ ወልደ፡ እጓለ፡ እምሕያው፡ ብላዕ፡ ዛተ፡ መጽሐፈ፡ ወ[ተበሐ]ሎሙ፡ ለደቂቀ፡ እስራኤል፡ ወከሠተ፡ አፉየ

(f. 5v)

ወአብለዐኒያ፡ ለይእቲ፡ መጽሐፍ። ወይቤለኒ፡ ወልደ፡ እጓለ፡ እምሕያው፡ አፉከ፡ ይበልዕ፡ ወከርሥከ፡ ይፀግብ፡ እምዛቲ፡ መጽሐፍ፡ እንተ፡ ወሀብኩከ፡ ወበ[.]ዕክዋ፡ ወኮነተኒ፡ ከ[መ]፡ መዓር፡ ጥዑመ፡ ው[ስ]ተ፡ አፉየ። ወይቤለኒ፡ ወልደ፡ እጓለ፡ እምሕያው፡ ሖር፡ ባእ፡ ቤተ፡ እስራኤል፡ ወንግሮሙ፡ ቃልየ። እስመ፡ አኮ፡ ኀበ፡ ሕዝብ፡ ዕሙቀ፡ ከናፍር፡ ወክቡደ፡ ልሳን፡ ዘእፌንወከ፡ ዘእንበለ፡ ኀበ፡ ቤተ፡ እስራኤል። ወአኮ፡ ኀበ፡ ብዙኃን፡ አሕዛብ፡ እለ፡ ካልእ፡ ነገሮሙ፡ ወካልእ፡ ልሳኖሙ፨ ወአኮ፡ ዘዕፁብ፡ ልሳኑ፡ ወ

ኢታአምር፡ ነገሮ። ሶበሰ፡ ኀቤሆሙ፡ ፈኖኩከ፡ እምሰምዑከ፡ ወቤተ፡ እስራኤልሰ፡ ኢይሰምዑከ፡ እስመ፡ ኪያየ፡ ኢሰምዑ። እስመ፡ ኵሎሙ፡ ቤተ፡ እስራኤል፡ እኩያን፡ ወጽኑዓነ፡ ልብ። ወናሁ፡ አጽናዕክዎ፡ ለገጽከ፡ በቅድመ፡ ገጾሙ፡ ወአጸንዕ፡ ኀይለከ፡ እምኀይሎሙ፨ ወትጸንዕ፡ ወትረ፡ እምኰኵሕ፡ ወኢትፍርሆሙ፡ ወኢትደንግፅ፡ እምገጾሙ፡ እስመ፡ ቤተ፡ መሪራን፡ እሙንቱ። ወይቤለኒ፡ ወልደ፡ እጓለ፡ እምሕያው፡ ኵሎ፡ ነገረ፡ ዘነገርኩከ፡ ዕቀቦ፡ በልብከ፡ ወስምዖ፡ በእዝንከ። ወሖር፡ ባእ፡ ኀበ፡ ፄዋ፡

(f. 6r)

ሕዝብከ፡ ወበሎሙ፡ ከመዝ፡ ይቤ፡ እግዚአብሔር፡ እግዚእ፡ እመ፡ ትሰምዑ፡ ወእመ፡ ትፈርሁ፨ ወነሥአኒ፡ መንፈስ፡ ወሰማዕኩ፡ በድኅሬየ፡ ድምፀ፡ ድልቅልቅ፡ ዓቢይ፡ ወቡሩክ፡ ስብሓተ፡ እግዚአብሔር፡ በኀበ፡ ሀሎ፡ ወርኢኩ፡ ድምፀ፡ ክነፊሆሙ፡ ለእልክቱ፡ እንስሳ፡ እንዘ፡ ይሰርሩ፡ ወተጓድአ፡ ፬በካልኡ፡ ወድምፀ፡ ሰረገላ፡ ምስሌሆሙ፡ ወድምፀ፡ ድልቅልቅ፡ ወአንሥአኒ፡ መንፈስ፡ ወሰረረ፡ ብየ፡ ወሖርኩ። ወመጽአ፡ እደ፡ እግዚአብሔር፡ ጽኑዕ፡ ዲቤየ፡ ወኣብአኒ፡ ኀበ፡ ፄዋ፡ ወበጻሕኩ፡ ኀበ፡ ኵሎ

ሙ፡ እለ፡ ይነብሩ፡ ፈለገ፡ ኮቦር። ወነበርኩ፡ ህየ፡ ሰቡዐ፡ መዋዕለ፡ እንዘ፡ ኣንሶሱ፡ ማእከሎሙ። ወእምድኅረ፡ ሰቡዕ፡ መዋዕል፡ ነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ሰብአ፡ ዓይን፡ ረሰይኩከ፡ ለቤተ፡ እስራኤል፡ ወትሰምዕ፡ ቃልየ፡ እምኣፉየ፡ ወትጌሥጾሙ፡ በቃልየ። ወእምከመ፡ እቤሎ፡ ለኃጥእ፡ ሞተ፡ ትመውት፡ ወኢነስሐ፨ ወኢነገርኮ፡ ለኃጥእ፡ ወኢገሠጽኮ፡ ከመ፡ ይነስሕ፡ ወይትመየጥ፡ እምፍኖቱ፡ ወይሕዮ፡ ውእቱኒ፡ ኃጥእ፡ ይመውት፡ በኀጢአቱ፡ ወደሞ፡ እትኃሠ

(f. 6v)

ሥ፡ እምእዴከ። ወእመሰ፡ ገሠጽኮ፡ ለኃጥእ፡ ወኢተመይጠ፡ እምኀጢአቱ፡ ይመውት፡ በጌጋዩ፡ ወአንተሰ፡ አድኀንከ፡ ነፍሰከ። ወእመሰ፡ ተመይጠ፡ ጻድቅ፡ እምጽድቁ፡ ወገብረ፡ ኀጢአተ፡ እንዘ፡ እሬእዮ፡ መቅሠፍቱ፡ ቅድመ፡ ገጹ፡ ሞተ፡ ይመውት፡ በጌጋዩ፡ ወኢይዜክር፡ ጽድቆ፡ ዘገብረ፡ ውእቱ፡ ወእትኃሠሥ፡ ደሞ፡ እምእዴከ፨ ወእመኒ፡ ገሠጽኮ፡ ለጻድቅ፡ ከመ፡ ኢየአብስ፡ ወኢአበሰ፡ ውእቱ፡ ጻድቅ፡ ሕይወተ፡ የሐዩ፡ ወአንተሂ፡ አድኀንከ፡ ነፍሰከ። ወመጽአ፡ እደ፡ እግዚአብሔር፡ ላዕሌየ። ወይ

ቤለኒ፡ ተንሥእ፡ ወሖር፡ ገዳመ፡ ወበህየ፡ ይነግሩከ። ወተንሣእኩ፡ ወሖርኩ፡ ገዳመ፡ ወረከብኩ፡ ስብሐተ፡ እግዚአብሔር፡ በህየ፡ ይቀውም፡ ከመ፡ ራእየ፡ ስብሐት፡ ዘርኢኩ፡ በፈለገ፡ ኮቦር፡ ወወደቁ፡ በገጽየ። ወመጽአ፡ መንፈስ፡ ኀቤየ፡ ወአቀመኒ፡ በእገሪየ፡ ወይቤለኒ፡ ባእ፡ ‹ወ›ተዓፆ፡ ማእከለ፡ ቤትከ፡ አንተ፡ ወልደ፡ እጓለ፡ እምሕያው። ናሁ፡ ሞቃሕኩከ፡ ወአሰርኩከ፡ ወኢትወፅእ፡ እማእከሎሙ። ወኣአስር፡ ልሳነከ፡ ወትከውን፡ በሃመ፡ ወኢትክል፡ ተናግሮ፡ እስመ፡ ቤተ፡ መሪራን፡ እሙንቱ፨ ወሶበ፡ ነበብኩከ፡ እከሥት፡ አፉከ፡ ወ

(f. 7r)

ትብሎሙ፡ ከመዝ፡ ይቤ፡ እግዚአብሔር፡ እግዚእ፡ ዘይሰምዕ፡ ይስማዕ፡ ወዘየአቢ፡ ይእበይ፡ እስመ፡ ቤተ፡ መሪራን፡ እሙንቱ። ወአንተ፡ ወልደ፡ እጓለ፡ እምሕያው፡ ንሣእ፡ ለከ፡ ግንፋለ፡ ወአንብራ፡ ቅድመ፡ ገጽከ፡ ወሠዓል፡ ውስቴታ፡ ሀገረ፡ ኢየሩሳሌም፡ ምስለ፡ ጥቅማ። ወተሐንጽ፡ ውስቴታ፡ ኀበ፡ ይትቃተሉ፡ ወተሐፅራ፡ በተዓይን፡ ወትሠርዕ፡ አሕጻ፡ አውዳ። ወንሣእ፡ ለከ፡ ደነነ፡ ኀጺን፡ ወትሬስዮ፡ አረፍተ፡ ኀጺን፡ ማእከሌከ፡ ወማእከለ፡ ሀገር፡ ወትመይጥ፡ ገጸከ፡ ኀቤሃ። ወዝንቱ፡ ውእቱ፡ ትእምር

ቶሙ፡ ለደቂቀ፡ እስራኤል፡ ወትሰክብ፡ በገቦከ፡ ዘፀጋም። ወታነብር፡ ኀጢአቶሙ፡ ለደቂቀ፡ እስራኤል፡ ውስቴቱ፡ በኆልቈ፡ መዋዕል፡ ምእተ፡ ወኀምሳ፡ ዘሰከብከ፡ ወትነሥእ፡ ኀጢአቶሙ። ወአነ፡ ወሀብኩከ፡ ክልኤሆን፡ ጌጋዮሙ፡ በኆልቈ፡ ‹ውእቱ፡ መዋ›ዕል፡ ምእተ፡ ወተስዓ፡ ዕለተ፡ ወትነሥእ፡ ኀጢአተ፡ ቤተ፡ እስራኤል። ወፈጺመከ፡ ዘንተ፡ ትሰክብ፡ በገቦከ፡ ዘየማን፡ ወትነሥእ፡ ኀጢአተ፡ ቤተ፡ ይሁዳ። ወረሰይኩ፡ ለከ፡ አርብዓ፡ ዕለተ፡ ከመ፡ ዓመት። ወታስተዴሉ፡ ገጸከ፡

(f. 7v)

አመ፡ የዓግትዋ፡ ለኢየሩሳሌም፡ ወታጸንዕ፡ መዝራዕተከ፡ ወትትኔበይ፡ ላዕሌሃ። ወናሁ፡ ኣነ፡ አአስረከ፡ ከመ፡ ኢትትመየጥ፡ በገቦከ፡ እምገቦከ፡ እስከ፡ የኀልቅ፡ መዋዕለ፡ ዕፅወትከ፨ ወንሣእ፡ ለከ፡ ሰገመ፨ ወስርናየ፡ ወብር[በ]ነ፨ ወዓተረ። ወትወዲዮ፡ ውስተ፡ ፩ጻሕበ፡ ልሕኵት፨ ወትገብር፡ ለከ፡ ኅብስተ፡ በኆልቆሙ፡ ለመዋዕል፡ ዘትሰክብ፡ በገቦከ፡ ምእተ፡ ወተስዓ፡ ዕለተ፨ ወትሴስዮ። ወዘበላዕከ፡ እክለ፡ በ[መ]ዳልው፡ ፳ሰቅለ፡ ለለዕለትከ። ወሰርከ፡ ሰርክ፡ ትስቲ፡ ወዳፍንታ፡ ትሴሰይ። ወታበስሎ፡

በኵስሐ፡ ሰብእ፡ ትደፍኖ፡ በቅድሜሆሙ። ወትብሎሙ፡ ከመዝ፡ ይቤ፡ እግዚአብሔር፡ አምላከ፡ እስራኤል፡ ከመዝኣ፡ ይበልዑ፡ ደቂቀ፡ እስራኤል፡ ኵስሖሙ፡ በውስተ፡ አሕዛብ። ወእቤ፡ ሐሰ፡ ሊተ፡ እግዚኦ፡ አምላከ፡ እስራኤል፡ ኢተገመነት፡ ነፍስየ፡ በርኵስ፡ ወበምዉት፡ ወበብላዐ፡ አርዌ፡ ኢበላዕኩ፡ እምአመ፡ ተወለድኩ፡ እስከ፡ ይእዜ። ወኢቦአ፡ ውስተ፡ አፉየ፡ ኵሉ፡ ሥጋ፡ ርኩስ፨ ወይቤለኒ፡ ናሁ፡ ወሀብኩከ፡ ጽፍዐ፡ ላህም፡ ህየንተ፡ ጽፍዐ፡ ሰብእ፡ ወግበር፡ ቦቱ፡ ኅብስተ፨ ወይቤለኒ፡ ወልደ፡ እጓለ፡ እምሕያው፡ ናሁ፡ አ

(f. 8r)

ነ፡ አጠፍእ፡ እክለ፡ እምኢየሩሳሌም። ወይበልዑ፡ ኅብስተ፡ በመዳልው፡ ወይሰቲዩ፡ ማዮሙ፡ በመስፈርት። ወይሰቲዩ፡ ሙሱነ፡ ወይፄነሱ፡ እክለ፡ ወማየ። ወይትቃተል፡ ብእሲ፡ ምስለ፡ እኁሁ፡ ወይትመሰዉ፡ በኀጢአቶሙ። ወአንተ፡ ወልደ፡ እጓለ፡ እምሕያው፡ ንሣእ፡ ለከ፡ ኵናተ፡ በሊሐ፡ ዘይበልሕ፡ እመላፄ፡ ቀራፂ፡ ተ፡ ተሣየጥ፡ ለከ፡ ወተላፀይ፡ ባቲ፡ ርእሰከ፡ ወጽሕመከ፨ ወትነሥእ፡ እብነ፡ መዳልው፡ ወትደልዎ። ራብዕተ፡ እዴሁ፡ ታውዕዮ፡ በእሳት፡ ማእከለ፡ ሀገር፡ በኆልቆሙ፡ ለመዋዕል፡ ዘትትዐፀው። ወትነሥ

እ፡ ራብዕቶ፡ ወታውዒ፡ በማእከላ። ወራብዕቶ፡ ትጌምዶ፡ በኵናት፡ በአውዳ። ወራብዕታ፡ ትዘሩ፡ ውስተ፡ ነፋስ። ወአትሉ፡ መጥባኅተ፡ ድኅሬሆሙ፨ ወትነሥእ፡ እምህየ፡ ኅዳጣነ፡ በኆልቍ፡ ወትከድኖሙ፡ ክዳነከ። ወትነሥእ፡ ዓዲ፡ እምውስቴቶሙ፡ ወትዌርዎሙ፡ ማእከለ፡ እሳት፨ ወታውዕዮሙ፡ በእሳት። ወይወፅእ፡ እሳት፡ እምኔሃ። ወትብሎሙ፡ ለኵሉ፡ ቤተ፡ እስራኤል፡ ከመዝ፡ ይቤ፡ አዶናይ፡ እግዚአብሔር፡ ማእከለ፡ አሕዛብ፡ አንበርክዋ፡ ለኢየሩሳሌም፡ ወለአድያሚሃ። ወትነግር፡

(f. 8v)

ሕግየ፡ ለአሕዛብ፡ ‹ኃጥአን›፡ ወሥርዓትየ፡ ለበሐውርት፡ ዘአውዳ፡ እስመ፡ ኀደጉ፡ ሕግየ፡ ወኢገብሩ፡ በሥርዓትየ። ከመዝ፡ ይቤ፡ አዶናይ፡ እግዚአብሔር፡ እስመ፡ ምክንያተ፡ ኮኑክሙ፡ አሕዛብ፡ እለ፡ አውድክሙ። ወኢገበርክሙ፡ በሕግየ፡ ወኢሖርክሙ፡ በሥርዓትየ፡ ወገበርክሙ፡ በሕገ፡ አሕዛብ፡ ዘአውድክሙ። ከመዝ፡ ይቤ፡ አዶናይ፡ እግዚአብሔር፡ ናሁ፡ አነ፡ እ[ኮ]ንነኪ፡ በማእከሌኪ፡ በቅድመ፡ አሕዛብ። ወእገብር፡ ላዕሌኪ፡ ዘኢገበርኩ፡ ቀዲሙ፡ ወኢይገብር፡ ከማሁ፡ በከመ፡ ኵሉ፡ ርኵስኪ።

በእንተ፡ ዝንቱ፡ አበው፡ ይበልዑ፡ ውሉዶሙ፡ በማእከልኪ፡ ወውሉድ፡ ይበልዑ፡ አበዊሆሙ። ወእትቤቀለኪ፡ ወእዘርዎሙ፡ ውስተ፡ ኵሉ፡ ነፋስ፡ ለእለ፡ ተርፉ፡ እምውስቴትኪ። በእንተ፡ ዝንቱ፡ ሕያው፡ አነ፡ ይቤ፡ አዶናይ፡ እግዚአብሔር፡ ሶበ፡ አኮ፡ መቅደስየ፡ ዘአርኰስኪ፡ በኵሉ፡ ኃሳርኪ፡ ወበኵሉ፡ ርኵስኪ፡ ከማሁ፡ አነሂ፡ ገደፍኩኪ። ወዓይንየኒ፡ ኢይምሕከኪ። ወአነሂ፡ ኢይሣሀለኪ። ራብዕትኪ፡ በብድብድ፡ የኀልቅ። ወራብዕተኪ፡ በረኃብ፡ ይመውት፡ በማእከልኪ። ወራብዕተኪ፡ እዘርዎ

(f. 9r)

ሙ፡ ውስተ፡ ኵሉ፡ ነፋስ፨ ወራብዕተኪ፡ ይወድቁ፡ በኵናት፡ በአውድኪ። ወአተልዎሙ፡ መጥባኅተ፡ በድኅሬሆሙ። ወእሰልጥ፡ መዓትየ፡ ወመቅሠፍትየ፡ በላዕሌሆሙ፨ ወታአምሪ፡ ከመ፡ አነ፡ እግዚአብሔር፡ ዘነበብኩ፡ በቅንአትየ፡ ሶበ፡ ሰለጥኩ፡ መዓትየ፡ በላዕሌሆሙ። ወአጠፍአኪ፡ ምስለ፡ አዋልድኪ፡ በአውድኪ፡ በቅድመ፡ ኵሉ፡ ኀላፊት። ወትትመነደቢ፡ ወትደነግፂ፡ በኀበ፡ አሕዛብ፡ እለ፡ አውድኪ፡ ሶበ፡ ተበቀልኩኪ፡ በመዓትየ፡ ወበመቅሠፍትየ። አነ፡ እግዚአብሔር፡ ነበብኩ፡ ከመ፡ እፌኑ፡ አሕፃየ፡ ዘረኃብ፡ ላዕሌ

ሆሙ፡ ወእፌንዎሙ፡ ያኅልቁክሙ፡ በረኃብ፨ ወአጠፍእ፡ እክለኪ፡ ወእፌኑ፡ ረኃበ፡ ላዕሌኪ፡ ወአርዌ፡ እኩየ፡ ወእቀሥፈኪ። ወይመጽኡ፡ ላዕሌኪ፡ ብድብድ፡ ወኵናት፡ ወደመ፡ አመጽእ፡ ላዕሌኪ፡ ወየዓግቱኪ። አነ፡ እግዚአብሔር፡ ዘነበብኩ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። አጽንዕ፡ ገጸከ፡ ላዕለ፡ አድባረ፡ እስራኤል። ወተነበይ፡ ሎሙ፡ ወበሎሙ፡ ለአድባረ፡ እስራኤል፡ ስምዑ፡ ቃለ፡ እግዚአብሔር። ከመዝ፡ ይቤ፡ አዶናይ፡ እግዚአብሔር፡ ለአ

(f. 9v)

ድባር፡ ወለአውግር። ወለክሬር። ወለቈላት። ናሁ፡ አነ፡ አመጽእ፡ ላዕሌክሙ፡ ኵናተ፡ ወእሤርዎሙ፡ ለዓበይትክሙ። ወይትቀጠቀጥ፡ ምሥዋዓቲክሙ። ወእነጽሖ፡ ለአብድንቲክሙ፡ በቅድመ፡ ጣዖትክሙ። ወይወድቅ፡ አብድንቲሆሙ፡ ለደቂቀ፡ እስራኤል፡ ቅድመ፡ አማልክቲሆሙ። ወእዘሩ፡ አዕጽምቲክሙ፡ አውደ፡ ምሥዋዓቲክሙ፡ በኵሉ፡ በሓውርቲክሙ፨ ወይጠፍእ፡ አህጉሪክሙ፡ ወይመዘብር፡ መሐፍዲክሙ። ከመ፡ ይደምሰስ፡ ምሥዋዒክሙ፨ ወይትቀጠቀጡ፡ አማልክቲክሙ። ወየአትት፡

ምሕራማቲክሙ። ወይሠዓር፡ ምግባራቲክሙ፨ ወይወድቅ፡ አብድንቲክሙ። ወታአምሩ፡ ከመ፡ አነ፡ ውእቱ፡ እግዚአብሔር። ወአተርፍ፡ እለ፡ ይድኅኑ፡ እምውስቴትክሙ፡ እምኵናት፡ በውስተ፡ አሕዛብ። ወሶበ፡ ዘሮኩክሙ፡ ውስተ፡ በሐውርት፡ ወትዜከሩኒ፡ እለ፡ ድኅንክሙ፡ ‹እም›ውስቴትክሙ፡ በውስተ፡ አሕዛብ፡ እለ፡ ተፄወዉ፡ ህየ። መሐልኩ፡ ለልቦሙ፡ ዘዘመወ፡ ወርሕቀ፡ እምኔየ፡ ወለአዕይንቲሆሙ፡ እለ፡ ዘመዋ፡ ወተለዋ፡ ጣዖተ። ይጠብኃ፡ ገጾን፡ በእንተ፡ እከየ፡ ምግባሮ‹ሙ›፡ በኵሉ፡ አማልክቲሆሙ፨

(f. 10r)

ወያአምሩ፡ ከመ፡ አነ፡ ውእቱ፡ እግዚአብሔር። አኮ፡ ለከንቱ፡ ዘነበብኩ፡ በእንተዝ፡ ኵሉ፡ እከዮሙ። ከመዝ፡ ይቤ፡ እግዚአብሔር፡ ጥፍሑ፡ በእደዊክሙ፡ ወአጽሕሱ፡ በእገሪክሙ፨ ወበሉ፡ እንቋዕ፡ እንቋዕ፡ ላዕለ፡ ኵሉ፡ አማልክቲሆሙ፡ ለቤተ፡ እስራኤል። በኵናት፡ ወበረኃብ፡ ወበብድብድ፡ ይወድቁ። ዘርሕቀኒ፡ ይመውት፡ በብድብድ። ወዘቀርበሂ፡ ይወድቅ፡ በኵናት፨ ወዘተርፈ፡ ውስተ፡ ሀገር፡ የኀልቅ፡ በረኃብ። ወእሰልጥ፡ መዓትየ፡ ላዕሌሆሙ፨ ወያአምሩ፡ ከመ፡ አነ፡ እግዚአ

ብሔር፡ ሶበ፡ ወድቀ፡ አብድንቲሆሙ፡ ማእከለ፡ አማልክቲሆሙ፡ ወአውደ፡ መሣውዕቲሆሙ። ወበኵሉ፡ አውግር፡ ነዋኅት። ወበኵሉ፡ አርእስተ፡ አድባር። ወታሕተ፡ ጽላሎተ፡ ዕፅ፨ ወታሕተ፡ ኵሉ፡ ቈጽል፡ ኀበ፡ ዓጠኑ፡ መዓዛ፡ ሠናየ፡ ለኵሉ፡ ጣዖቶሙ። ወአነሥእ፡ ላዕሌሆሙ፡ ወአጠፍአ፡ ለምድሮሙ። ወእሤርዎሙ፡ እስከ፡ ብሔረ፡ ዴብላታ፡ በኵሉ፡ በሐውርቲሆሙ። ወያአምሩ፡ ከመ፡ አነ፡ እግዚአብሔር። ወነበበኒ፡ እግዚአብሔር፡ ወይቤለኒ፡ አንተ፡ ወልደ፡ እጓለ፡ እምሕያው። ከመዝ፡ ይቤ፡

(f. 10v)

አዶናይ፡ እግዚአብሔር፡ ለምድረ፡ እስራኤል፡ በጽሐ፡ ዕድሜሁ፡ ወኀለፈ፡ ለአርባዕቱ፡ አጽናፍ፡ በጽሐ፡ ዕድሜሁ፡ ለምድር፡ ወዓደወ፡ ኀቤኪ። ወእፌኑ፡ ላዕሌኪ፡ አነ፡ ወእትቤቀለኪ፡ ወእትቤቀለኪ፡ በፍኖትኪ፡ ወአገብእ፡ ዲቤኪ፡ ኵሎ፡ ኃሳርኪ፡ ወዓይንየ፡ ኢይምሕከኪ፡ ወኢይሣሀለኪ። ወአገብእ፡ ላዕሌኪ፡ ፍኖትኪ፡ ወርኵሰኪ። ወይከውን፡ በማእከልኪ፡ ወታአምሪ፡ ከመ፡ አነ፡ እግዚአብሔር፨ ከመዝ፡ ይቤ፡ አዶናይ፡ እግዚአብሔር፡ እኪተ፡ አሐተ፡ እኪተ፡ በጽ

ሐ፡ ዕድሜሃ፡ ኀቤከ። ወተንሥአት፡ ወናሁ፡ መጽአት፡ ወተፀፍረት፡ ላዕለ፡ ዘትነብር፡ ውስተ፡ ምድር። በጽሐ፡ ዕድሜሁ፡ ወቀርበት፡ ዕለቱ። አኮ፡ በሁከት፡ ወአኮ፡ በሕማም። አልጸቀት፡ ይእዜ፡ ከመ፡ እክዓው፡ መዓትየ፡ ላዕሌከ፡ ወእሰልጥ፡ መቅሠፍትየ፡ ዲቤከ፡ ወእኴንነከ፡ በፍኖትከ። ወአገብእ፡ ላዕሌኪ፡ ፍኖተኪ፡ ኵሎ፡ ወርኵሰኪ፡ ወኢይሣሀለኪ፡ ወዓይንየ፡ ኢይምሕከኪ። እስመ፡ አገብእ፡ ፍኖተኪ፡ ዲቤኪ። ወይከውን፡ ርኵስኪ፡ በማእከልኪ። ወታአምሪ፡ ከመ፡ አነ፡ እግዚአብሔር፡ ዘእ

(f. 11r)

ቀሥፈኪ። ናሁ፡ በጽሐ፡ ዕድሜሁ፡ ወነያ፡ ዕለተ፡ እግዚአብሔር፡ ወፅአት፡ ወተፀፍረት። ወሠረፀት፡ በትር፡ ወተንሥአት፡ ጽእለት። ወተቀጥቀጠ፡ ምርጕዘ፡ ኃጥእ። አኮ፡ በሁከት፡ ወአኮ፡ በጕጕአ፡ በጽሐ፡ ዕድሜሁ፡ ወነያ፡ ዕለታ። ዘተሣየጠ፡ ኢይትፌሣሕ፡ ወዘሤጠ፡ ኢይቴክዝ። እስመ፡ መቅሠፍታ፡ መልአ፡ ላዕለ፡ ኵሉ፡ እንቲአሃ። ወኢይሠወጥ፡ እንከ፡ ዘተሣየጠ፡ ኀበ፡ ዘሤጠ፡ ወዓዲ፡ ውስተ፡ ሕይወት፡ የሐዩ። እስመ፡ ርእይ፡ ውስተ፡ ኵለንታሃ። ወኢተሰውጠ፡ እንከ፡ ወሕይ

ወቱ፡ ለሰብእ፡ ቅድመ፡ አዕይንቲሁ። ንፍሑ፡ ቀርነ፡ ወስብኩ፡ ለኵሎሙ፡ ወአልቦ፡ ዘይፀብእ፡ እስመ፡ መቅሠፍትየ፡ ላዕለ፡ ኵለንታሃ። ቀትል፡ በኵናት፡ እምአፍአ። ወረኃብ፡ ወብድብድ፡ በውስጥዘውስተ፡ ገዳም፡ ይመውት፡ በኵናት፡ ወዘውስተ፡ ሀገር፡ የኀልቅ፡ በረኃብ፡ ወበብድብድ። ወይድኅኑ፡ እለ፡ ድኅኑ፡ በውስቴቶሙ፡ ወይነብሩ፡ ውስተ፡ ገዳም፡ ወውስተ፡ አድባር፡ ከመ፡ ርግብ፡ ዘይትሜሀር፡ ሰሪረ። ወእቀትለክሙ፡ ለኵልክሙ፡ በኀ[ጢ]አትክሙ፡ ወይደክ[ም]፡ እደወ፡ ኵልክሙ፡ ወይበኆብኆ፡ እገሪክሙ፡

(f. 11v)

በመግል። ወትቀንቱ፡ ሠቀ፡ ወይደፍነክሙ፡ ድንጋፄ፡ ወኃፍረት፡ ውስተ፡ ገጽክሙ፨ ወውስተ፡ ርእሰ፡ ኵልክሙ፡ ብርሐት። ወርቆሙኒ፡ ይዘሮ፡ ውስተ፡ መርኅብ። ወኢያድኅኖሙ፡ ወርቆሙ፡ ወብሩሮሙ፡ በዕለተ፡ መዓቱ፡ ለእግዚአብሔር። ነፍሶሙኒ፡ ኢትፀግብ፡ ወከርሦሙኒ፡ ኢትመልእ፡ በእንተ፡ መቅሠፍተ፡ ኀጢአቶሙ። ኮነቶሙ፡ ኅሬሁ፡ ለዓለም፡ ለትዝህርቶሙ፡ ረሰይዎ፨ ወገብሩ፡ ሎሙ፡ ምስለ፡ ለርኵሶሙ፡ እምውስቴቱ። ወበእንተዝ፡ እኅስርክዎሙ፡ ወአገብኦ፡ ውስተ፡ እደ፡ ነኪር። ወይበረብርዎ፡ ወየኀበ

ልይዎ፡ ኃጥኣነ፡ ምድር፡ ወያረኵስዎ። ወእመይጥ፡ ገጽየ፡ እምኔሆሙ፡ እስመ፡ አርኰሱ፡ ሥርዓትየ። ወይበውኡ፡ ላዕሌሆሙ፡ ወይደብይዎሙ፡ ወያኀስርዎሙ። እስመ፡ ከመ፡ ምልአተ፡ ምድር፡ አሕዛበ፡ መልአት፡ ሀገር፡ ኀጢአተ። ወአመጽእ፡ እኩያነ፡ አሕዛበ፡ ወይወርስዎሙ፡ አብያቲሆሙ። ወእመይጥ፡ ኀይሎሙ፡ ወይረኵስ፡ መቅደሶሙ፨ ወይመጽእ፡ ዘየዓርቅ፡ ወየኀሥሥ፡ ሰላመ፡ ወኢይረክብ። ዘእንበለ፡ ወይሌ፡ በዲበ፡ ወይሌ፡ ወድንጋፄ፡ በዲበ፡ ድንጋፄ፡ ወየኀሥሡ፡ ራእየ፡ ነቢይ፡

(f. 12r)

ወትትገፈታእ፡ ኦሪት፡ እምካህናት። ወትትረሳዕ፡ ምክር፡ እምሊቃውንት። ወይላሑ፡ ንጉሥ። ወመልአክ፡ ይለብስ፡ ኃሳረ። ወይደክማ፡ እደዊሆሙ፡ ለአሕዛበ፡ ምድር። ወእሬስዮሙ፡ በከመ፡ ፍኖቶሙ። ወእትቤቀሎሙ፡ በከመ፡ ኵነኔሆሙ፡ ወያአምሩ፡ ከመ፡ አነ፡ እግዚአብሔር፨ ወኮነ፡ አመ፡ ሳድስ፡ ዓመት፡ በኃምስ፡ ወርኅ፡ በኀሙስ፡ ሠርቅ፡ እንዘ፡ ሀሎኩ፡ እነብር፡ ‹ውስተ›፡ ‹ቤ›ትየ፡ ወረበናተ፡ ይሁዳ፡ ቅድሜየ። ወመጽአ፡ እደ፡ እግዚአብሔር፡ አዶናይ፡ ዲቤየ፡ ወርኢኩ፡ አምሳለ፡ ብእሲ፡ እምሐቌሁ፡ እስከ፡

ታሕቱ፡ እሳት፡ እምሐቌሁ፡ እስከ፡ ላዕሉ፡ ከመ፡ ርእየተ፡ አውራስ፡ አምሳለ፡ ኤሌቄጥሩ፡ ወአንሥአ፡ ከመ፡ ዘእድ፡ ወአኀዘኒ፡ ድማሕየ። ወነሥአኒ፡ መንፈስ፡ ማእከለ፡ ሰማይ፡ ወምድር፡ ወወሰደኒ፡ ኢየሩሳሌም፡ በራእየ፡ እግዚአብሔር፡ ኀበ፡ አንቀጸ፡ ውሣጢ፡ ዘይኔጽር፡ ደቡበ፡ ኀበ፡ ሀሎ፡ ምስል። ወረከብኩ፡ ህየ፡ ስብሓተ፡ እግዚአብሔር፡ አምላከ፡ እስራኤል፡ ዘከመ፡ ርኢኩ፡ ቀዲሙ፡ በገዳም። ወይቤለኒ፡ ወልደ፡ እጓለ፡ እምሕያው፡ ነጽር፡ በአዕይንቲከ፡ መንገለ፡ ደቡብ። ወነጸርኩ፡ ወርኢኩ፡ መንገለ፡ ደ

(f. 12v)

ደቡብ፡ ኀበ፡ ሀሎ፡ ኆኅተ፡ ምሥዋዐ፡ ምስል፡ ዘውእቱ፡ ቅንአት። ወእምህየ፡ ያበውእ፡ ለመንገለ፡ ጽባሕ። ወይቤለኒ፡ ወልደ፡ እጓለ፡ እምሕያው፡ ርኢከኑ፡ ዘይገብሩ፡ እሉ፡ ኀጢአተ፡ ዓቢየ። ዘይገብሩ፡ ቤተ፡ እስራኤል፡ በዝየ፡ ከመ፡ የዐልዉ፡ ቅድሳትየ። ዓዲ፡ ትሬኢ፡ ዘየዓቢ፡ ኀጢአተ፨ ወኣብአኒ፡ ኆኅተ፡ ዐጸድ፡ ወረከብኩ፡ ስቍረተ፡ ውስተ፡ አረፍት፡ ወረከብኩ፡ ኆኅተ፡ አሐተ፨ ወይቤለኒ፡ ወልደ፡ እጓለ፡ እምሕያው፡ ክሪ፡ ውስተ፡ አረፍት። ወከረይኩ፡ ውስተ፡ አረፍት፡ ወረከብኩ፡ ኆኅተ፡ አሐተ። ወይቤለኒ፡ ባ

እ፡ ወርኢ፡ ኀጢአቶሙ፡ ዘገብሩ፡ ወእከዮሙ፡ በዝየ። ወቦእኩ፡ ወርኢኩ፡ አምሳለ፡ ኵሉ፡ አዕዋፍ፡ ወእንስሳ፡ ከንቱ፡ ወርኩስ። ወኵሎ፡ ጣዖቶሙ፡ ለቤተ፡ እስራኤል። ወጽሑፍ፡ ውእቱ፡ አውዱ፡ ወ፸ብእሲ፡ እምረበናተ፡ ቤተ፡ እስራኤል፡ ወኢዞንያስ፡ ወልደ፡ ያፋን፡ ይቀውም፡ ማእከሎሙ፡ በቅድሜሆሙ። ወኵሎሙ፡ ይፀውሩ፡ ማዕጠንተ፡ ወየዓርግ፡ ጢሰ፡ ዕጣኑ። ወይቤለኒ፡ ርኢከኑ፡ ወልደ፡ እጓለ፡ እምሕያው፡ ዘይገብሩ፡ ረበናተ፡ ቤተ፡ እስራኤል፡ ኵሎሙ፡ የኀብኡ፡ ውስተ፡ ውሣጥያቲሆሙ፡

(f. 13r)

የኀብኡ። ወይቤሉ፡ ኢይሬኢ፡ እግዚአብሔር፡ ወኀደጋ፡ እግዚአብሔር፡ ለምድር። ወይቤለኒ፡ ዓዲ፡ ትሬኢ፡ ዘየዓቢ፡ ኀጢአተ፡ ዘይገብሩ፡ እሉ። ወአብአኒ፡ አንቀጸ፡ ዓጸደ፡ ቤተ፡ እስራኤል፡ ዘይኔጽር፡ ደቡበ። ወረከብኩ፡ አንስት፡ ይነብራ፡ ወያስቆቅዋሁ፡ ለተሙዝ። ወይቤለኒ፡ ርኢከኑ፡ ወልደ፡ እጓለ፡ እምሕያው፡ ዓዲ፡ ትሬኢ፡ ዘየዓቢ፡ ኀጢአቶሙ፨ ወአብአኒ፡ ዓጸደ፡ ቤተ፡ እግዚአብሔር፡ ውሣጢ፡ ወቅድመ፡ ቤተ፡ መቅደስ፡ ዘእግዚአብሔር፡ ማእከለ፡ ኤላም፡ ወማእ

ከለ፡ ምሥዋዕ፡ ፳ወ፭ዕደው። ዘባኖሙ፡ መንገለ፡ ቤተ፡ እግዚአብሔር፡ ወገጾሙ፡ መንገለ፡ ጽባሕ፡ ወይሰግዱ፡ ለፀሓይ። ወይቤለኒ፡ ርኢከኑ፡ ወልደ፡ እጓለ፡ እምሕያው፡ ታስተቃልልኑ፡ ለቤተ፡ ይሁዳ፡ ዘንተ፡ ዘይገብሩ፡ ኀጢአተ፡ በዝየ። እስመ፡ መልእዋ፡ ለምድር፡ ጣዖቶሙ፡ ወዓለዉኒ፡ ወአምዕዑኒ። ወናሁ፡ ኣንኁ፡ ዓጽቆሙ፡ ወይሳለቁ። ወኣነሂ፡ እትቤቀሎሙ፡ በመዓትየ፡ ወኢይሣሀሎሙ፡ ወዓይንየኒ፡ ኢይምሕኮሙ፡ ወየአወይዉ፡ ውስተ፡ እዘንየ፡ በዓቢይ፡ ቃል፡ ‹ወኢይሰምዖሙ። ወይኬልሑ፡ በዓቢይ፡ ቃል፡ ውስተ፡ እዘኒየ። ወይቤ፡ አልጸቀ፡ መቅሠፍታ፡ ለዛ፡ ሀገር፡ ወ›

(f. 13v)

ኵሎሙ፡ ውስተ፡ እደዊሆሙ፡ በዘ፡ ይሤርውዎሙ። ወመጽኡ፡ ፯ዕደው፡ እምፍኖተ፡ አንቀጽ፡ ዘይኔጽር፡ ደቡበ፡ ወኵሎሙ፡ ውስተ፡ እደዊሆሙ፡ ጕድብ። ወመጽኡ፡ ካዕበ፡ ፯ዕደው፡ እምፍኖተ፡ አንቀጽ፡ ዘይኔጽር፡ ጽባሐ፡ ወኵሎሙ፡ ውስተ፡ እደዊሆሙ፡ ጕድብ። ወ፩ብእሲ፡ ማእከሎሙ፡ ዘይለብስ፡ ጳዴሬ። ወቅናቱ፡ ሰንፒር፡ ውስተ፡ ሐቌሁ። ወቦኡ፡ ወቆሙ፡ ኀበ፡ ምሥዋዕ፡ ዘብርት። ወዓርገ፡ ስብሐተ፡ አምላከ፡ እስራኤል፡ እምኪሩብ፡ ወቦኡ፡ ቤተ። ወጸውዖ፡ ለብእሲ፡ ዘይለብስ፡ ጳዴሬ፡ ዘቦ፡ ቅና

ተ፡ ውስተ፡ ሐቌሁ። ወይቤለኒ፡ እግዚአብሔር፡ ባእ፡ ማእከለ፡ ኢየሩሳሌም፡ ወደይ፡ ዘንተ፡ ትእምርተ፡ ውስተ፡ ፍጽሞሙ፡ ለዕደው፡ እለ፡ ተከዙ፡ በእንተ፡ ዝንቱ፡ ኵሉ፡ ኀጢአተ፡ ዘኮነ፡ በማእከሎሙ። ወበሎሙ፡ ለእሉ፡ እንዘ፡ እሰምዓከ፡ ባኡ፡ ውስተ፡ ሀገር፡ ድኅሬሁ፡ ወግዝሙ፡ ወኢትምሐኮሙ፡ ዓይንክሙ። ወኢትምሐሩ፡ ልሂቀ፡ ወወሬዛ፡ ወሕፃናተ፡ ወድንግለ። ወአንስተ፡ ቅትሉ፡ ወደምስሱ። ወኵሎሙ፡ እለ፡ ዘንተ፡ ትእምርተ፡ ቦሙ፡ ኢትቅረብዎሙ፨ ወእምቅዱሳንየ፡ ቅድሙ። ‹ወቅድሙ፡ እ›

(f. 14r)

ምዕደው፡ እለ፡ ውስተ፡ ቤት፤ ወይቤሎሙ፡ አርኵስዎ፡ ለዝንቱ፡ ቤት፡ ወምልኡ፡ ውስተ፡ ፍናዊሆሙ፡ እንዘ፡ ትወፅኡ፡ ወግዝሙ። ወሶበ፡ ገዘሙ፡ ወደቁ፡ በገጽየ፡ ወአውየውኩ፡ ወእቤ፡ አሌሊተ። አዶናይ፡ እግዚአብሔር፡ ታጠፍኦሙኒ፡ ለእለ፡ ተርፉ፡ እስራኤል። ዘከዐውከ፡ መዓተከ፡ ዲበ፡ ኢየሩሳሌም። ወይቤለኒ፡ ዓብየት፡ ኀጢአቶሙ፡ ለቤተ፡ እስራኤል፡ ወይሁዳ፡ ፈድፋደ። እስመ፡ ከመ፡ መልአት፡ ምድር፡ አሕዛበ፡ ብዙኃነ፡ ወመልአት፡ ሀገር፡ ዓመፃ፡ ወርኵሰ። ወይቤሉ፡ ኀደጋ፡ እግዚአብሔር፡ ለም

ድር፡ ወኢይሬኢ። ወዓይንየ፡ ኢትምሕኮሙ፡ ወኢይምሕሮሙ፨ እፈድዮሙ፡ በከመ፡ ምግባሮሙ፡ ዲበ፡ ርእሶሙ። ወመጽአ፡ ዝኩ፡ ብእሲ፡ ዘይለብስ፡ ጳዴሬ፡ ወቅኑት፡ ቅናት፡ ውስተ፡ ሐቌሁ። ወተሰጥወ፡ ወይቤ፡ ገበርኩ፡ በከመ፡ አዘዝከኒ። ወነጸርኩ፡ ወርኢኩ፡ መልዕልተ፡ ሰማይ፡ ዘዲበ፡ ርእሶሙ፡ ለኪሩብ፡ ከመ፡ አምሳለ፡ ሰንፒር። ወዲቤሁ፡ ከመ፡ መንበር። ወይቤሎ፡ ለብእሲ፡ ዘይለብስ፡ ጳዴሬ፡ ባእ፡ ማእከለ፡ ሰረገላ፡ ታሕተ፡ ኪሩብ፡ ወምላእ፡ እዴከ፡ አፍሐመ፡ እሳት፡ እምነ፡ ማእከለ፡ ኪሩብ፡ ወዝርዎ፡ ውስተ፡ ሀገር፡

(f. 14v)

ወቦአ፡ በቅድሜየ፡ ወይቀውሙ፡ ኪሩብ፡ እምየማነ፡ ቤት፡ ሶበ፡ ይበውእ፡ ውእቱ፡ ብእሲ። ወመልአ፡ ደመና፡ ዓፀደ፡ ውሳጢ፡ ወተንሥአ፡ ስብሐተ፡ እግዚአብሔር፡ እምኪሩብ፡ ወቦአ፡ ቤተ። ወመልአ፡ ቤተ፡ ደመና፡ ወመልአ፡ ዓጸደ፡ መብረቀ፡ ስብሐቲሁ፡ ለእግዚአብሔር። ወይሰማዕ፡ ድምፀ፡ ክነፊሆሙ፡ ለኪሩብ፡ በጸናፊ፡ ዓጸድ፡ ከመ፡ ቃለ፡ እግዚአብሔር፡ ዘይነብብ፡ ሰዳይ። ወእምዝ፡ ሶበ፡ አዘዞ፡ ለዝኩ፡ ብእሲ፡ ዘይለብስ፡ ልብሰ፡ ቅድሳት፨ ወይቤሎ፡ ንሣእ፡ እሳተ፡ እምነ፡ ማእከለ፡ ሰረገላ፡ በማእከለ፡ ኪሩ

ብ። ወቦአ፡ ወቆመ፡ ኀበ፡ ሰረገላ፡ ወአንሥአ፡ እዴሁ፡ ኪሩብ፡ በማእከለ፡ እሳት፡ ዘሀሎ፡ ማእከለ፡ ኪሩብ። ወነሥአ፡ ወመጠዎ፡ ለዝኩ፡ ብእሲ፡ ዘይለብስ፡ ልብሰ፡ ቅድሳት፡ ውስተ፡ እዴሁ፡ ወነሥአ፡ ወወፅአ። ወርኢክዎሙ፡ ለኪሩብ፡ አምሳለ፡ እደ፡ ሰብእ፡ ታሕተ፡ ክነፊሆሙ። ወነጸርኩ፡ ወርኢኩ፡ መንኰራኵረ፡ ይቀውም፡ ኀበ፡ ኪሩብ፡ ፩፩መንኰራኵር፡ ለለ፩ኪሩብ። ርእየቶሙ፡ ለኪሩብ፡ ከመ፡ አፍሓም፡ ወገጾሙ፡ ለአርባዕቲሆሙ፡ ከመ፡ አምሳለ፡ ሰረገላ፡ ማእከለ፡ ሰረገላ። ወሶበ፡ የሐውሩ፡ እንተ፡ አርባዕቲሆሙ፡ ገጾሙ፡

(f. 15r)

የሐውሩ። ወኢይትመየጡ፡ ሶበ፡ የሐውሩ፡ ብሔረ፡ ኀበ፡ አንጻረ፡ ፬ቀዳማዊ፡ የሐውሩ። ወኢይትመየጡ፡ ሶበ፡ የሐውሩ፨ ወዘባኖሙሂ፡ ወእደዊሆሙሂ፡ ወክነፊሆሙሂ፡ ወሰረገላሆሙሂ፡ ምሉእ፡ አዕይንተ፡ አውዶሙ፡ ለ፬ሰረገላቲሆሙ፡ ወሰመይዎሙ፡ ለ፬ሰረገላቲሆሙ፡ ጌርጌል፡ እንዘ፡ እሰምዕ። ወ፬ገጽ፡ ለለ[፩፩]ገጸ፡ ኪሩብ፨ ወካልእ፡ ገጸ፡ ሰብእ። ወሣልስ፡ ገጸ፡ አንበሳ። ወራብዕ፡ ገጸ፡ ንስር። ወሰረሩ፡ ኪሩብ፡ ዝንቱ፡ እንስሳ፡ ዘርኢኩ፡ በፈለገ፡ ኮቦር። ወሶበ፡ የሐውሩ፡ ኪሩብ፡ የሐውሩ፡ ሰረገላ፡ እንዘ፡ እኁዛን፡ ምስሌሆሙ፨

ወሶበ፡ ያነሥኡ፡ ኪሩብ፡ ክነፊሆሙ፡ ከመ፡ ይስርሩ፡ እምድር፡ ኢይትመየጡ፡ ሰረገላሆሙ፡ ምስሌሆሙ፡ እኁዛን። ወእመሂ፡ ቆሙ፡ ይቀውሙ፡ ወእመሂ፡ ሰረሩ፡ ይሰርሩ፡ ምስሌሆሙ፨ እስመ፡ መንፈሰ፡ ሕይወት፡ ቦሙ። ወወፅአ፡ ስብሐተ፡ እግዚአብሔር፡ እምነ፡ ቤት፡ ወተጽዕነ፡ ዲበ፡ ኪሩብ። ወአንሥኡ፡ ኪሩብ፡ ክነፊሆሙ፡ ወሰረሩ፡ እምድር፡ በቅድሜየ፡ ሶበ፡ ወፅኡ፡ ወሰረገላ፡ ምስሌሆሙ። ወቆሙ፡ ኀበ፡ አንቀጸ፡ ዴዴ፡ ጸናፊ፡ ዘቤተ፡ እግዚአብሔር፡ ዘመንጸር። ወስብሐተ፡ እግዚአብሔር፡ ሀሎ፡ ዲቤሆሙ፡ መልዕልቶሙ፡ ለውእቱ፡ እንስሳ፡ ዘርኢ

(f. 15v)

ኩ፡ በመትሕቱ፡ ለአምላከ፡ እስራኤል፡ በፈለገ፡ ኮቦር። ወአእመርኩ፡ ከመ፡ ኪሩብ፡ እሙንቱ፡ ፬ክነፊሆሙ፡ ለለ፩። ወ፰ክነፊሆሙ፡ ለለ፩። ወአምሳለ፡ እደ፡ ሰብእ፡ ታሕተ፡ ክነፊሆሙ። ወይትማሰል፡ ገጾሙ፡ ከመዝ፡ ገጾሙ፡ ዘርኢኩ፡ በመትሕተ፡ ስብሐቲሁ፡ ለአምላከ፡ እስራኤል፡ በፈለገ፡ ኮቦር። ከመዝ፡ ርእየቶሙ፡ ወኵሎሙ፡ ቅድመ፡ ገጾሙ፡ የሐውሩ። ወነሥአኒ፡ መንፈስ፡ ወወሰደኒ፡ ኀበ፡ አንቀጸ፡ ቤተ፡ እግዚአብሔር፡ ዘይኔጽር፡ አንጻረ፡ ጽባሕ። ወረከብኩ፡ ቅድመ፡ አንጻረ፡ ኆኅተ፡ ዴዴ፡ ዕሥራ፡ ወኀምስተ፡ ዕደወ፡

ወርኢክዎ፡ ማእከሎሙ፡ ለኢኮንያን፡ ወልደ፡ አዔዛር፡ ወፈልጥያ፡ ወልደ፡ በኒዮ፡ ወልደ፡ ሳፍ፡ ሊቶሙ፡ ለሕዝብ። ወይቤለኒ፡ ወልደ፡ እጓለ፡ እምሕያው፡ እሉ፡ ሰብእ፡ እለ፡ ከንቱ፡ ይኄልዩ፡ ወእከየ፡ ይመክሩ፡ በዛቲ፡ ሀገር። ወይብሉ፡ አኮኑ፡ ግብተ፡ ይትሐነጽ፡ አብያተ፡ ዛቲ፡ ይእቲ፡ ጽህርት፡ ወአንትሙሰ፡ ሥጋ፨ በእንተዝ፡ ተነበይ፡ ሎሙ፡ ወልደ፡ እጓለ፡ እምሕያው። ወመጽአ፡ ዲቤየ፡ መንፈሰ፡ እግዚአብሔር፡ ወይቤለኒ፡ በል፡ ከመዝ፡ ይቤ፡ እግዚአብሔር። ከመዝ፡ ትቤሉ፡ ቤተ፡ እስራኤል፡

(f. 16r)

አነ፡ ኣአምር፡ ጌጋያ፡ ለነፍስክሙ፡ ወአበዝኀክሙ፡ አብድንቲክሙ፡ በዛቲ፡ ሀገር። ወእመልአክሙ፡ ውስተ፡ ፍናዊሃ፡ ቅቱላነ። በእንተ፡ ዝንቱ፡ ከመዝ፡ ይቤ፡ አዶናይ፡ እግዚአብሔር። አብድንቲክሙአ፡ ዘተቀትለ፡ በማእከለ፡ እሙንቱ፡ ሥጋ፡ ወይእቲ፡ ጽህርት። ወኣወፅአክሙ፡ እማእከለ፡ ኵናት፡ ትፍርሁ፡ ወኵናተ፡ አመጽእ፡ ላዕሌክሙ፨ ወይቤ፡ አዶናይ፡ እግዚአብሔር። ወኣወፅአክሙ፡ እምነ፡ ማእከላ፡ ወእሜጥወክሙ፡ ውስተ፡ እደ፡ ፀር፡ ወእትቤቀለክሙ፡ ወትወድቁ፡ በኵናት፡ ውስተ፡ አድባረ፡ እስራኤል፡ ወእ

ኴንነክሙ፡ ወታአምሩ፡ ከመ፡ አነ፡ ውእቱ፡ እግዚአብሔር። ወይእቲሂ፡ ኢትከውነክሙ፡ ጽህርተ፡ ወአንትሙሂ፡ ኢትከውኑ፡ በማእከላ፡ ሥጋ፡ ውስተ፡ አድባረ፡ እስራኤል፡ ወእኴንነክሙ፡ ወታአምሩ፡ ከመ፡ አነ፡ ውእቱ፡ እግዚአብሔር። ወእምዝ፡ ሶበ፡ ተነበይኩ፡ ሞተ፡ ፍልስጥያል፡ ወልደ፡ በኒዩ፡ ወወደቁ፡ በገጽየ፡ ወአውየውኩ፡ በዓቢይ፡ ቃል፡ ወእቤ፡ አሌሊተ፡ አሌሊተ፡ አዶናይ፡ እግዚአብሔር፡ ከመ፡ ታጥፍኦሙኑ፡ ለእለ፡ ተርፉ፡ እስራኤል፡ ትገብር፡ አንተ፨ ወነበበኒ፡ እግዚአብሔር፡ ወይቤለኒ፡ ወል

(f. 16v)

ደ፡ እጓለ፡ እምሕያው፡ አኃዊከሂ፡ አኃዊከ፡ ወሰብአ፡ ፄዋከ፡ ወኵሉ፡ ቤተ፡ እስራኤል፡ የኀልቁ፡ እለ፡ ይብልዎሙ፡ ሰብአ፡ ኢየሩሳሌም፡ ነዋኀ፡ ረኀቁ፡ እምእግዚአብሔር፡ እስመ፡ ለነ፡ ተውህበት፡ ምድረ፡ ርስትነ፨ በእንተ፡ ዝንቱ፡ እቤ፡ ከመዝ፡ ይቤ፡ አዶናይ፡ እግዚአብሔር። እስመ፡ እገድፎሙ፡ ውስተ፡ አሕዛብ፡ ወእዘርዎሙ፡ ውስተ፡ ኵሉ፡ ምድር። ወእከውኖሙ፡ መቅደሶሙ፨ ወኅዳጠ፡ ውስተ፡ በሐውርት፡ ኀበ፡ ይበውኡ፡ ህየ፨ በእንተ፡ ዝንቱ፡ እቤ፡ ከመዝ፡ ይቤ፡ አዶናይ፡ እግዚአብሔር፡ እትሜ

ጠዎሙ፡ እምአሕዛብ፡ ወአስተጋብኦሙ፡ እምነ፡ በሐውርት፡ ኀበ፡ ዘሮክዎሙ፨ ወእሁቦሙ፡ ምድረ፡ እስራኤል። ወይበውኡ፡ ህየ፡ ወያአትቱ፡ ኵሎ፡ ጣዖታ፡ ወኵሎ፡ ጌጋያ፡ እምውስቴታ። ወእሁቦሙ፡ ካልአ፡ ልበ፡ ወእሁቦሙ፡ መንፈስ፡ ሐዲሰ፡ ወኣአትት፡ ልበ፡ እብን፡ እምሥጋሆሙ፡ ወእሁቦሙ፡ ልበ፡ ዘሥጋ፡ ከመ፡ ይሖሩ፡ በትእዛዝየ፡ ወይዕቀቡ፡ ሥርዓትየ፡ ወይግበርዎ። ወይከውኑኒ፡ ሕዝብየ፡ ወአነ፡ እከውኖሙ፡ አምላኮሙ። ወሖሩ፡ በልበ፡ ጣዖቶሙ፡ ወበኀጢአቶሙ፡ በከመ፡ ልቦሙ፡ ወፍናዊሆሙ፡ ዲበ፡ ርእሶሙ፡ አ

(f. 17r)

ግባእኩ፡ ሎሙ፡ ይቤ፡ አዶናይ፡ እግዚአብሔር። ወአንሥኡ፡ ኪሩብ፡ ክነፊሆሙ፡ ወሰረገላሆሙኒ፡ ምስሌሆሙ፨ ወስብሐተ፡ አምላከ፡ እስራኤል፡ ዲቤሆሙ፡ መልዕልቶሙ፨ ወዓርገ፡ ስብሐተ፡ እግዚአብሔር፡ እማእከለ፡ ሀገር፡ ወቆመ፡ ዲበ፡ ደብር፡ ዘቅድመ፡ ሀገር፨ ወነሥአኒ፡ መንፈስ፡ ወወሰደኒ፡ ብሔረ፡ ፋርስ፡ ኀበ፡ ተፄወዉ፡ በራእየ፡ ‹መንፈሰ፡ እግዚ›አብሔር፡ ወዓረጉ፡ እምራእይ፡ ዘርኢኩ፡ ወነገርክዎሙ፡ ለእለ፡ ተፄወዉ፡ ኵሎ፡ ነገሮ፡ ለእግዚአብሔር፡ ዘአርአየኒ።

ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ማእከለ፡ ኀጢአቶሙ፡ ትነብር፡ አንተ፡ እለ፡ ቦሙ፡ አዕይንተ፡ በዘ፡ ይኔጽሩ፡ ወኢይሬእዩ። ወቦሙ፡ እዝነ፡ በዘ፡ ያጸምኡ፡ ወኢይሰምዑ፡ እስመ፡ ቤተ፡ መሪራን፡ እሙንቱ፨ ወአንተ፡ ወልደ፡ እጓለ፡ እምሕያው፡ ግበር፡ ለከ፡ ንዋየ፡ ፄዋ፡ ወተፄወው፡ መዓልተ፡ በቅድሜሆሙ፡ ወትፄወው፡ እምነ፡ ብሔርከ፡ ውስተ፡ ካልእ፡ ብሔር፡ በቅድሜሆሙ፡ ከመ፡ ይርአዩ፡ እስመ፡ ቤተ፡ መሪራን፡ እሙንቱ፨ ወትወስድ፡ ንዋየከ፡ ንዋየ፡ ፄዋ፡ መዓልተ፡ እንዘ፡ ይሬእዩከ፡ በአዕይንቲሆሙ። ወትወፅ

(f. 17v)

እ፡ አንተ፡ ፍና፡ ሰርክ፡ በቅድሜሆሙ፡ ከመ፡ ይወፅእ፡ ፄዋ፡ በቅድሜሆሙ። ወክሪ፡ አረፍተ፡ ወፃእ፡ እንተ፡ ህየ፡ በቅድሜሆሙ። ወፆር፡ በመትከፍትከ፡ ንዋየከ፡ ወትወፅእ፡ እንዘ፡ ትትኀባእ፡ ተገልቢበከ፡ ገጸከ፡ ወኢትነጽር፡ ምድረ። እስመ፡ ትእምርተ፡ ረሰይኩከ፡ ለቤተ፡ እስራኤል። ወገበርኩ፡ ከማሁ፡ በከመ፡ ኵሎ፡ ዘአዘዘኒ፡ ወአውፃእኩ፡ ንዋይየ፡ መዓልተ፡ ከመ፡ ንዋየ፡ ፄዋ። ወፍና፡ ሰርክ፡ ከረይኩ፡ ሊተ፡ ውስተ፡ አረፍት፡ በእዴየ፡ ወወፃእኩ፡ እንዘ፡ እትኀባእ፡ ወፆርኩ፡ ንዋይየ፡ በመትከፍትየ፡ በቅድሜሆሙ።

ወነበበኒ፡ እግዚአብሔር፡ በጽባሕ፡ ወይቤለኒ፡ ወልደ፡ እጓለ፡ እምሕያው፡ ኢይቤለከኑ፡ ቤተ፡ እስራኤል፡ ቤተ፡ መሪራን፡ እሙንቱ፨ ከመዝ፡ ይቤ፡ እግዚአብሔር፡ ለመልአክ፡ ወለመስፍን፡ ወለኵሉ፡ ቤተ፡ እስራኤል፡ ዘማእከሎሙ፡ እቤ፡ ከመ፡ እግበር፡ ሎሙ፡ ትእምርተ፡ በከመ፡ ገበርኩ፡ ከማሁ፡ ይከውን፡ ላዕሌሆሙ። ወይፄውውዎሙ፡ ወይወስድዎሙ፡ ወይወፅእ፡ መልአክ፡ ተኀቢአ፡ አረፍተ፡ ስቍሮ፡ ተገልቢቦ፡ ገጾ፡ ከመ፡ ኢይርአይ፡ በአዕይንቲሁ፡ ወከመ፡ ኢይነጽር፡ ምድረ። ወከመ፡ ኢይስፋሕ፡ መሥገር

(f. 18r)

ትየ፡ ላዕሌሁ፡ ወይሠገር፡ በማዕገትየ። ወእወስዶ፡ ባቢሎን፡ ብሔረ፡ ፋርስ፡ ወኢይሬእዮ፡ ብሔሩ፡ ወይመውት፡ በህየ። ወኵሎሙ፡ እለ፡ ‹አውዱ፡ እለ፡ ይረድእዎ፡ ወለኵሎሙ፡ እለ፡ ይትወከ›ፍዎ፡ እዘርዎሙ፡ ውስተ፡ ኵሉ፡ ነፋስ፡ ወእዘሩ፡ ኵናተ፡ በድኅሬከ። ወያአምሩ፡ ከመ፡ አነ፡ ውእቱ፡ እግዚአብሔር፡ ሶበ፡ ዘሮክዎሙ፡ ውስተ፡ አሕዛብ፡ ወእዘርዎሙ፡ ውስተ፡ በሓውርት፡ ወአተርፍ፡ ኅዳጣነ፡ ዕደወ፡ በኆልቍ፡ እምነ፡ ኵናት፡ ወእምነ፡ ረኃብ፡ ወእምነ፡ ብድብድ። ከመ፡ ይንግሩ፡ ኵሎ፡ ኀጢአቶሙ፡ ለሕዝብ፡ እለ፡ ውስቴቶሙ፡ ህየ። ወያአምሩ፡

ከመ፡ አነ፡ ውእቱ፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። እክለከኣ፡ በተፅናስ፡ ብላዕ፡ ወማየከኒ፡ በሕማም፡ ወበፃዕር፡ ስተይ። ወበሎሙ፡ ለአሕዛበ፡ ምድር፡ ከመዝ፡ ይቤ፡ አዶናይ፡ እግዚአብሔር፡ ለእለ፡ ይነብሩ፡ ኢየሩሳሌም፡ ውስተ፡ ምድረ፡ እስራኤል። እክሎሙኣ፡ በተፅናስ፡ ይብልዑ፡ ወማዮሙ[ኒኦ]፡ በሙስና፡ ይስተዩ፡ ከመ፡ ትማስን፡ ምድር፡ በምልአ። እስመ፡ በዓመፃ፡ ሀለዉ፡ ኵሎሙ፡ እለ፡ ይነብሩ፡ ውስቴታ። ወአህጉሪሆሙኒ፡ እለ፡ ይነብራ፡ ለይማስና። ወም

(f. 19r)

ድርሂ፡ በድወ፡ ትከውን። ወያአምሩ፡ ከመ፡ አነ፡ ውእቱ፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ምንተኑ፡ ዘይሜስሉ፡ በብሔረ፡ እስራኤል። ዘይብሉ፡ ጐንደየ፡ መዋዕል፡ ወጠፍአ፡ ኵሉ፡ ራእይ። ወበበይነ፡ ዝንቱ፡ ከመዝ፡ በሎሙ፡ ከመዝ፡ ይቤ፡ አዶናይ፡ እግዚአብሔር። እሠዕራአ፡ ለዛቲ፡ ምሳሌ፡ እምነ፡ ቤተ፡ እስራኤል። ወበሎሙ፡ አልጸቀአ፡ መዋዕል፡ ወኢይትሔሶ፡ ነገረ፡ ኵሉ፡ ራእይ፡ በእንተ፡ እለ፡ ያስግሉ፡ በማእከለ፡ እስራኤል።

እስመ፡ አነ፡ እግዚአብሔር፡ ዘእነብብ፡ ወእነግር፡ ቃልየ፡ ወእገብርሃ። ወኢየኀልፍ፡ በመዋዕሊክሙ፡ እስመ፡ ቤተ፡ መሪራን፡ አንትሙ፨ ዘነገርኩ፡ ቃልየ፡ እገብር፡ ይቤ፡ አዶናይ፡ እግዚአብሔር። ወእምዝ፡ ነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ናሁ፡ ቤተ፡ እስራኤል፡ መምርራን፡ ይብሉ፡ ራእይ፡ ዝውእቱ፡ ራእይ፡ ለጕንዱይ፡ መዋዕል፡ ወለነዋኅ፡ ዓመት፡ ይትኔበይዝ። በሎ፡ ወበእንተ፡ ዝንቱ፡ በሎሙ፡ ከመዝ፡ ይቤ፡ አዶናይ፡ እግዚአብሔር፡ ኢይትሔሰ፡ ኵሎ፡ ቃልየ፡ ዘነበብኩ። ወእ

(f. 19v)

ነግርሂ፡ ቃልየ፡ ወእገብር፡ ይቤ፡ አዶናይ፡ [.]እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ተነበይ፡ ላዕለ፡ ነቢያተ፡ እስራኤል፡ እለ፡ ይትኔበዩ። ወይብልዎሙ፡ ለነቢያት፡ ለእለ፡ ይትኔበዩ፡ እምልቦሙ፨ ወተነበይ፡ ሎሙ፡ ወበሎሙ፡ ስምዑ፡ ቃለ፡ እግዚአብሔር፡ ከመዝ፡ ይቤ፡ አዶናይ፡ እግዚአብሔር፡ አሌሎሙ፡ ለእለ፡ ይትኔበዩ፡ እምልቦሙ፡ ዘኢርእዩ፡ ግሙራ። ከመ፡ ቈናጽል፡ ውስተ፡ በድው፡ ነቢያቲከ፡ እስራኤል፡

ወኢቆሙ፡ ውስተ፡ ጽኑዕ። ወአስተጋብኡ፡ መራዕየ፡ ውስተ፡ ቤተ፡ እስራኤል። ወኢተንሥኡ፡ እለ፡ ይብሉ፡ በዕለተ፡ እግዚአብሔር፡ ሐሰተ፡ ይሬእዩ፡ ወያሰግሉ፡ ከንቱ። ወይብሉ፡ ይቤ፡ እግዚአብሔር፡ ዘኢለአኮሙ፡ እግዚአብሔር። ወይእኅዙ፡ ወአውፅኡ፡ ነገረ፡ ወይብሉ፡ አኮኑ፡ ራእየ፡ ሐሰት፡ ርኢክሙ፡ ወሰገለ፡ ከንቱ፡ ነገርክሙ፨ ወትብሉ፡ ይቤ፡ እግዚአብሔር፡ ወአነ፡ እግዚአብሔር፡ ኢነበብኩ፨ በእንተዝ፡ በሎሙ፡ ከመዝ፡ ይቤ፡ አዶናይ፡ እግዚአብሔር። እስመ፡

(f. 20r)

ትብሉ፡ ነገርየ፡ ሐሰተ፡ ወሰገልክሙሂ፡ ከንቱ፨ በእንተዝ፡ ነየ፡ አነ፡ ላዕሌክሙ፡ ይቤ፡ አዶናይ፡ እግዚአብሔር። ወአነሥእ፡ እዴየ፡ ዲበ፡ ነቢያት፡ እለ፡ ይትኔበዩ፡ ሐሰተ፡ ወእለ፡ ይነግሩ፡ ከንቱ። ወኢሀለዉ፡ ውስተ፡ ትምህርተ፡ ሕዝብየ፡ ወኢውስተ፡ መጽሐፈ፡ ቤተ፡ እስራኤል፡ ኢይበውኡ፡ ወያአምሩ፡ ከመ፡ አነ፡ ውእቱ፡ አዶናይ፡ እግዚአብሔር። እስመ፡ አስሐትዎሙ፡ ለሕዝብየ፡ ወይቤልዎሙ፡ ሰላም፡ ወአልቦ፡ ሰላመ። ወዝንቱ፡ የሐንጽ፡ አረፍተ፡ ወእሙንቱ፡ ይመርግዋ። ትወድቅ፡ በ

ሎሙ፡ ለእለ፡ ይመርግዋ፡ ትወድቅ። ወይመጽእ፡ ዝናም፡ ከመ፡ አይኅ። ወአወርድ፡ እብነ፡ ጸለዓት፡ ውስተ፡ መሥዕርቲሆሙ፡ ወይወድቁ። ወዓውሎ፡ ኀያል፡ ወያነቅዓ። ወትወድቅ፡ አረፍቶሙ፡ ወኢይብሉክሙ፡ አይቴመ፡ ምርግክሙ፡ ዘመረግክሙ፨ ወበበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር፡ እነጽሖሙ፡ በዓውሎ፡ ዘየሐፍሶሙ፡ በመዓትየ፡ ወበዝናም፡ ዘያሰጥሞሙ፡ ወበመቅሠፍትየ፡ ዘይመጽኦሙ፨ ወአወርድ፡ ዲቤሆሙ፡ እብነ፡ ጾለዓት፡ በመ

(f. 20v)

ዓትየ፡ ከመ፡ እቀጥቅጦሙ። ወእነቅላ፡ ወአንህላ፡ ለይእቲ፡ አረፍት፡ እንተ፡ መረጉ፡ ወትወድቅ፡ ወአሰክባ፡ ውስተ፡ ምድር። ወይትከሠት፡ መሠረታ፡ ‹ወትወድቅ፡ ወተኅልቅ›፡ በተግሣጽየ። ወታአምር፡ ከመ፡ አነ፡ እግዚአብሔር። ወእሰልጥ፡ መዓትየ፡ ዲበ፡ ይእቲ፡ አረፍት፡ ወትወድቅ፡ ዲበ፡ እለ፡ ገየርዋ። ወእቤለክሙ፡ ኢሀሎት፡ ሀገር፡ ወአረፍት፡ ወኢእለ፡ ገየርዋ፡ ነቢያተ፡ እስራኤል፡ እለ፡ ተነበዩ፡ ላዕለ፡ ኢየሩሳሌም። ወርእዩ፡ ላቲ፡ ሰላመ፡ ወአልቦ፡ ሰላመ፡ ይቤ፡ አዶናይ፡ እግዚአብሔር።

ወአንተ፡ ወልደ፡ እጓለ፡ እምሕያው፡ አጽንዕ፡ ገጸከ፡ ዲበ፡ አዋልደ፡ ሕዝብከ፡ እለ፡ ይትኔበያ፡ እምልቦን። ወተነበይ፡ ሎቶን፡ ወበሎን፡ ወበሎን፡ ከመዝ፡ ይቤ፡ አዶናይ፡ እግዚአብሔር፨ አሌሎን፡ ለእለ፡ ይሰፍያ፡ ወይረፍአ፡ መተርአስተ፡ ለኵሉ፡ ኵርናዐ፡ እድ። ወይገብራ፡ ጽንጋዐ፡ ለኵሉ፡ ርእስ፡ ለኵሉ፡ መሐዛት፡ ከመ፡ ይገፍትአ፡ ነፍስ፡ ወተገፍትአ፡ ነፍሰ፡ ሕዝብየ። ወይየውሁ፡ ነፍስ፡ ወያረኵሱ፡ ነፍሰ፡ ሕዝብየ፡ በእንተ፡ ሓፍሶሙ፡ ምልአ፡ ሕፍን፡ ሰገም፡ ወበእንተ፡ ቀርነ፡ ኅብስት፡ ከመ፡ ይቅትሉ፡ ነፍስ፡

(f. 21r)

ዘኢይደልዎ፡ መዊተ፡ ወከመ፡ ያሕይዉ፡ ነፍሰ፡ ዘኢይደልዎ፡ ሐዪወ። ወተዋሥእዎሙ፡ ለሕዝብየ፡ እለ፡ ያጸምኡ፡ ወያመጽኡ፡ ነገረ፡ ከንቱ፨ በእንተዝ፡ ከመዝ፡ ይቤ፡ አዶናይ፡ እግዚአብሔር። ናሁ፡ አነ፡ ላዕለ፡ መተርአስትክሙ፡ ዘቦቱ፡ ትገፈትኡ፡ ነፍስ፡ በሃም፡ በህየ። ወእሰጥጦን፡ በታሕተ፡ ኵርናዕክሙ። ወእፌኑ፡ ነፍሶሙ፡ ለእለ፡ ገፍታእክምዎሙ፡ ወእዘርወክሙ፨ ወእሰጥጥ፡ ጽንጋዓቲክሙ፡ ወአድኅን፡ ሕዝብየ፡ እምእዴክሙ፡ ወኢይገብኡ፡ እንከ፡ ውስተ፡ እዴክሙ፡ ትገፈትእዎ

ሙ። ወታአምሩ፡ ከመ፡ አነ፡ ውእቱ፡ እግዚአብሔር። እስመ፡ ሜጥክሙ፡ ልበ፡ ጻድቅ፡ ውስተ፡ ዓመፃ። ከመ፡ ታጽንዕ፡ እደ፡ ኃጥእ፡ በዘ፡ ኢይትመየጥ፡ ለግሙራ፡ እምነ፡ ፍኖቱ፡ እኩይ፡ ወይሕየው። ወበእንተዝ፡ ኢትነጽሩ፡ ሐሰተ፡ ወኢታስግሉ፡ ከንቱ፡ እንከ፡ ወታአምሩ፡ ከመ፡ አነ፡ ውእቱ፡ እግዚአብሔር። ወመጽኡ፡ ኀቤየ፡ ዕደው፡ እምረበናተ፡ እስራኤል፡ ወነበሩ፡ ቅድሜየ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። እሉ፡ ዕደው፡ ኀለዩ፡ በ

(f. 21v)

ልቦሙ፡ ወአጥብዑ፡ ለመቅሠፍተ፡ ኀጢአቶሙ፡ ወረሰይዋ፡ ቅድመ፡ ገጾሙ። ለእመ፡ አውሥኡ፡ አውሥኦሙ፡ በእንተዝ፡ ንግሮሙ፡ ወበሎሙ፡ ከመዝ፡ ይቤ፡ አዶናይ፡ እግዚአብሔር። ብእሲ፡ ብእሲ፡ እምነ፡ ቤተ፡ እስራኤል፡ ዘኀለየ፡ በልቡ፡ ወአጥብዐ፡ ለመቅሠፍተ፡ ኀጢአቱ። ወረስዮ፡ ቅድመ፡ ገጹ፡ ወመጽአ፡ ኀበ፡ ነቢይ፡ አነ፡ እግዚአብሔር፡ ዘአወሥኦ፡ በላዕሌሆሙ፡ ዘኀለየ፡ በልቡ፡ ከመ፡ ያስሕቶሙ፡ ለቤተ፡ እስራኤል፡ ዘከመ፡ ልቦሙ፡ ዘተናከሩኒ፡ በኅሊናሆሙ፨

በበይነ፡ ዝንቱ፡ በሎሙ፡ ለእስራኤል፡ ከመዝ፡ ይቤ፡ አዶናይ፡ እግዚአብሔር፡ እግዚአብሔር። ነስሑ፡ ወተመየጡ፡ እምጌጋይክሙ፡ ወእምኵሉ፡ ኀጢአትክሙ። ወሚጡ፡ ገጸክሙ፡ ብእሲ፡ ብእሲ፡ እምነ፡ ቤተ፡ እስራኤል። ወእምፈላስያን፡ እለ፡ ፈለሱ፡ እምውስተ፡ እስራኤል። እለ፡ ተናከሩኒ፡ ወኀለዩ፡ በልቦሙ፡ ከመ፡ ያጥብዑ፡ ለመቅሠፍተ፡ ኀጢአቶሙ፨ ወረሰይዋ፡ ቅድመ፡ ገጾሙ፡ ወመጽኡ፡ ኀበ፡ ነቢይ፡ ይስአሉ፡ በእንቲአየ። አነ፡ እግዚአብሔር፡ አወሥኦ፡ ዘይኄሊ፡ በልቡ፡

(f. 22r)

ወአጸንዕ፡ ገጽየ፡ ዲበ፡ ውእቱ፡ ብእሲ፡ ወእሬስዮ፡ ከመ፡ ይጥፋእ። ወአአትቶ፡ እማእከለ፡ ሕዝብየ። ወታአምሩ፡ ከመ፡ አነ፡ ውእቱ፡ እግዚአብሔር። ወነቢይኒ፡ እመ፡ ስሕተ፡ ወነበበ፡ አነ፡ ኣስሐትክዎ፡ ለውእቱ፡ ነቢይ። ወአነሥእ፡ እዴየ፡ ላዕሌሁ፡ ወአጠፍኦ፡ እማእከለ፡ ሕዝብየ፡ እስራኤል። ወይነሥኡ፡ ኀጢአቶሙ፡ በከመ፡ ኀጢአቱ፡ ለውእቱ፡ ዘተስእለ፡ ከመ፡ ዘውእቱ፡ ነቢይ። ከመ፡ ኢትስሐቱ፡ እንከ፡ ቤተ፡ እስራኤል፡ እምኔየ። ወከመ፡ ኢይርኰሱ፡ እንከ፡ እምኵሉ፡

ጌጋዮሙ። ወይከውኑኒ፡ ሕዝብየ፡ ወአነሂ፡ እከውኖሙ፡ አምላኮሙ፡ ይቤ፡ አዶናይ፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ምድር፡ እመ፡ አበሰት፡ ሊተ፡ ወስሕተት፡ ወጌገየት፡ ወአነሥእ፡ እዴየ፡ ላዕሌሃ፡ ወእቀጠቅጥ፡ ኀይለ፡ እክላ፡ ወእፌኑ፡ ላዕሌሃ፡ ረኃበ። ወአጠፍእ፡ እምኔሃ፡ ሰብአ፡ ወእንስሳ። ወለእመ፡ ሀለዉ፡ እሉ፡ ሠለስቱ፡ ዕደው፡ ማእከላ፡ ኖኅ፡ ወዳንየል፡ ወኢዮብ፡ እሙንቱ፡ በጽድቆሙ፡ ይቤ፡ አዶናይ፡ እግዚ

(f. 22v)

አብሔር። ወእመሂ፡ አርዌ፡ እኩየ፡ ፈነውኩ፡ ላዕለ፡ ይእቲ፡ ምድር። ወቀሠፍክዋ፡ ወአጥፋእኩ፡ ዘያንሶሱ። ወኢይተርፍ፡ ወኢይትረከብ፡ ዘያንሶሱ፡ ቅድመ፡ ውእቱ፡ እንስሳ። ወሀለዉ፡ እሉ፡ ሠለስቱ፡ ዕደው፡ ማእከላ። ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ ኢያድኅኑ፡ ደቂቆሙ፡ ወአዋልዲሆሙ፡ ዘእንበለ፡ ባሕቲቶሙ፡ ዘይድኅኑ፡ ወትጠፍእ፡ ይእቲ፡ ምድር። ወእመኒ፡ ኵናተ፡ ፈነውኩ፡ ዲበ፡ ይእቲ፡

ምድር፡ ወአዘዝኩ፡ ትምጻእ፡ ላዕለ፡ ይእቲ፡ ምድር፡ ኵናት፡ ወአጥፋእኩ፡ ሰብአ፡ ወእንስሳ። ወሀለዉ፡ እሉ፡ ሠለስቱ፡ ዕደው፡ ማእከላ። ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ ኢያድኅኑ፡ ደቂቆሙ፡ ወአዋልዲሆሙ፡ ዘእንበለ፡ ባሕቲቶሙ፡ ዘይድኅኑ። ወእመሂ፡ ብድብደ፡ ፈኖኩ፡ ላዕለ፡ ይእቲ፡ ብሔር፡ ወከዓውኩ፡ መዓትየ፡ ላዕሌሆሙ፡ ከመ፡ አጥፍእ፡ እምኔሃ፡ ሰብአ፡ ወእንስሳ። ወሀለዉ፡ ኖኅ፡ ወዳንየል፡ ወኢዮብ፡ ማእከላ። ሕያው፡ አነ፡ ይቤ፡ አዶ

(f. 23r)

ናይ፡ እግዚአብሔር፡ ከመ፡ ኢያድኅኑ፡ ደቂቆሙ፡ ወአዋልዲሆሙ፡ እሙንቱ፡ ዳእሙ፡ ያድኅኑ፡ ነፍሶሙ፡ በጽድቆሙ። ከመዝ፡ ይቤ፡ አዶናይ፡ እግዚአብሔር። ወእመሂ፡ አርባዕተ፡ መቅሠፍትየ፡ ፈነውኩ፡ እኩያነ። ኵናተ። ወረኃበ። ወብድብደ። ወአርዌ፡ እኩየ። ፈነውኩ፡ ላዕለ፡ ኢየሩሳሌም፡ ከመ፡ አጥፍእ፡ እምኔሃ፡ ሰብአ፡ ወእንስሳ። ወተረፉ፡ እምውስቴታ፡ እለ፡ ድኅኑ፡ እምኔሃ፡ ደቅ፡ ወአዋልድ፡ ይወፅኡ፡ ኀቤክሙ፡ ወይሬእዩ፡ ፍናዊሆሙ፡ ወኅሊናሆሙ። ወትኔስሑ፡ በ

እንተ፡ እኪት፡ ዘአመጽእ፡ ላዕለ፡ ኢየሩሳሌም፡ ኵሎ፡ እኩየ፡ ዘአመጽእ፡ ላዕሌሃ፨ ወይጌሥጹክሙ፡ ሶበ፡ ርእዩ፡ ፍናዊሆሙ፡ ወምግባሮሙ። ወታአምሩ፡ ከመ፡ አኮ፡ ለከንቱ፡ ዘገበርኩ፡ ኵሎ፡ ዘረሰይክዋ፡ ይቤ፡ አዶናይ፡ እግዚአብሔር። ወነበበኒ፡ እግዚአብሔር፡ ወይቤለኒ፡ አንተ፡ ወልደ፡ እጓለ፡ እምሕያው። ምንተ፡ ኮነ፡ ዕፀ፡ ወይን፡ እምኵሉ፡ ዕፀ፡ ገዳም፡ ወእምአዕፁቀ፡ ዕፀ፡ ገዳም። ይነሥኡኑ፡ እምውስቴቱ፡ ዕፀ፡ ዘይሬስዩ፡ ለመጋብርት፡

(f. 23v)

ወይነሥኡኑ፡ እምውስቴቱ፡ ለመታክል፡ በዘ፡ ይሰቅሉ፡ ቦቱ፡ ኵሎ፡ ንዋየ። ዘእንበለ፡ ዳእሙ፡ ለእሳት፡ ዘተውህበ፡ ዘያነድዱ፡ በበ፡ ዓመት፡ ዘታኀልቅ፡ እሳት፡ ወየሐምድ፡ ለዝሉፉ። ቦሁ፡ ዘይበቍዕ፡ ለምግባር፡ ወኢመግዘፉሂ፡ ኢይከውን፡ ለምግባር፡ ዘእንበለ፡ ዳእሙ፡ ለእሳት፡ ዘትበልዕ፡ ወታጠፍእ። ይከውንሁ፡ እንከ፡ ቦኑ፡ ለምግባር። ወበበይነ፡ ዝንቱ፡ በሎሙ፡ ከመዝ፡ ይቤ፡ አዶናይ፡ እግዚአብሔር፡ ከመ፡ ዕፀ፡ ወይን፡ እምውስተ፡ ዕፀ፡ ገዳም፡ ዘረሰይክዎ፡ ለእሳት፡ ዘያነድዱ። ከማሁ፡ ረ

ሰይክዎሙ፡ ለእለ፡ ይነብሩ፡ ኢየሩሳሌም፡ ወአጸንዕ፡ ገጽየ፡ ላዕሌሆሙ። ወይወፅኡ፡ እምእሳት፡ ወእሳት፡ ትበልዖሙ። ወያአምሩ፡ ከመ፡ አነ፡ ውእቱ፡ እግዚአብሔር፡ ሶበ፡ አጽናዕኩ፡ ገጽየ፡ ላዕሌሆሙ፨ ወአጠፍአ፡ ለምድሮሙ፡ ይቤ፡ አዶናይ፡ እግዚአብሔር። እስመ፡ ጌገዩ፡ ጌጋየ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። አስምዕ፡ ላቲ፡ ለኢየሩሳሌም፡ ኀጢአታ። ወበላ፡ ከመዝ፡ ይቤላ፡ አዶናይ፡ እግዚአብሔር፡ ለኢየሩሳሌም፨ ሥርውኪ፡ ወዘመድኪ፡ እምድ

(f. 24r)

ረ፡ ከናአን። አቡኪ፡ አሞሬዎን። ወእምኪ፡ ኬጤያ። ወአመ፡ ወለዱኪ፡ ኢጸመሙ፡ አጥባተኪ። ወበማይ፡ ኢሐፀቡኪ፡ ወበፄው፡ ኢሮቱኪ። ውስተ፡ ሕፅን፡ ኢሐፀኑኪ። ወኢመሐከተኪ፡ ዓይንየ። ከመ፡ እግበር፡ ላዕሌኪ፡ አሐተ፡ እምእሎንቱ፡ ኵሎን፡ ከመ፡ እቅሥፍኪ። ወገደፉኪ፡ ውስተ፡ ገጸ፡ ምድር። ወተጸዐረት፡ ነፍስኪ፡ አመ፡ ወለዱኪ። ወኀለፍኩ፡ እንተ፡ ኀቤኪ፡ ወርኢኩኪ፡ ትሰክቢ፡ ውስተ፡ ደምኪ። ወእቤለኪ፡ እምደምኪ፡ ሕየዊ፡ ወብዘኂ። ወረሰይኩኪ፡ ሠርፀ፡ ገዳም፡ ወልህቂ፡ ወዐበይኪ። ወቦእኪ፡ ውስተ፡ አህጉ

ረ፡ አህጉር። ወልህቀ፡ አጥባትኪ፡ ወበዝኀ፡ ሥዕርትኪ፡ ወኮንኪ፡ ብእሲተ፡ ወትትኃፈሪ። ወኀለፍኩ፡ እንተ፡ ኀቤኪ፡ ወርኢኩኪ፡ ከመ፡ በጽሐ፡ ጊዜኪ፡ ጊዜ፡ እለ፡ የኀድሩ፨ ወሰፋሕኩ፡ እዴየ፡ ላዕሌኪ፡ ወከደንኩ፡ ኃፍረተኪ። ወመሐልኩ፡ ለኪ፡ ወቦእኩ፡ ኀቤኪ፡ በሕግ፡ ይቤ፡ አዶናይ፡ እግዚአብሔር። ወኮንኪ፡ ሊተ፡ ወሐፀብኩኪ፡ በማይ፡ ወሐፀብኩ፡ ደመኪ፡ ወቀባእኩኪ፡ ቅብአ፡ ወአልበስኩኪ፡ ዓሥቀ፡ ወሜላተ፡ ወሲራየ። ወአሰርጎኩኪ፡ ሰርጐ፡ ወወደይኩ፡ አውቃፋተ፡ ውስተ፡ እ

(f. 24v)

ደዊኪ። ወብዝጋና፡ ውስተ፡ ክሳድኪ። ወአዕኑገ፡ ውስተ፡ እዘኒኪ። ወአክሊለ፡ ምክሕ፡ ውስተ፡ ርእስኪ። ወአሰርጎኩኪ፡ ወርቀ፡ ወብሩረ። ወመዋጥሐኪ፡ ሜላት፡ ወሲራይ፡ ወዓሥቅ። ወሐረስኩኪ፡ በስንዳሌ፡ ወበመዓር፡ ወበቅብእ። ወተሴሰይኪ፡ ወበላዕኪ፡ ወሰባሕኪ። ወሠነይኪ፡ ጥቀ። ወፈድፋደ፡ ወተሰምዐ፡ ስምኪ፡ ላዕለ፡ ኵሉ፡ አሕዛብ፡ ወሠነይኪ። እስመ፡ ፍጹም፡ ውእቱ፡ ላሕይኪ፡ ዘረሰይኩ፡ ለኪ፡ ሥነኪ፡ ይቤ፡ አዶናይ፡ እግዚአብሔር።

ወተወከልኪ፡ በሥንኪ፡ ወዘመውኪ፡ በስምኪ። ወአፈድፈድኪ፡ ዝሙተኪ፡ በኵሉ፡ ፍኖት። ወነሣእኪ፡ እምአልባስኪ፡ ወገበርኪ፡ ለኪ፡ አማልክተ፡ ርፍአ፡ ወዘመውኪ፡ ቦሙ፡ ወኢለበውኪ። ወቦእኪ፡ ወኮንኪ፡ ወነሣእኪ፡ ሰርጐ፡ ምክሕየ፡ ወርቅየ፡ ወብሩርየ፡ ዘወሀብኩኪ። ወገበርኪ፡ አምሳለ፡ ዕደው፡ ወዘመውኪ፡ ቦሙ። ወነሣእኪ፡ አልባሰ፡ ዓሥቀ፡ ወአልበስኪዮሙ፡ ወቅብእየ፡ ወዕጣንየ፡ አንበርኪ፡ ቅድመ፡ ገጾሙ። ወእክልየ፡ ዘሴሰይኩኪ፡ ስንዳሌ፡ ወቅብአ፡ ወመዓረ፡ አብላዕኪዮሙ። ወሦዕኮ፡

(f. 25r)

ወሠራዕኪ፡ ቅድሜሆሙ፡ ለመዓዛ፡ ሠናይ። ወእምዝ፡ ይቤ፡ አዶናይ፡ እግዚአብሔር፡ ነሣእኪ፡ አዋልድየ፡ ወደቂቅየ፡ ዘወለድኪ፡ ሊተ፡ ወሦዕኪ፡ ሎሙ፡ ወቀተልኪ፡ ታስተናእሲኑ፡ ዝሙተኪ፡ ወሦዕኪ፡ ደቂቅየ። ዝንቱ፡ አክየ፡ እምኵሉ፡ ዝሙትኪ፡ ወርኵስኪ። ወኢተዘከርኪ፡ መዋዕለ፡ ንእሰኪ፡ አመ፡ ዕራቅኪ፡ አንቲ፡ ወትትኃፈሪ፡ ወጽንቅቅት፡ አንቲ፡ ወበደምኪ፡ ሐየውኪ። ወእምዝ፡ እምድኅረ፡ ኵሉ፡ እከይኪ፡ አሌለኪ፡ አሌለኪ፡ ይቤ፡ አዶናይ፡ እግዚአብሔር። ወሐነጽኪ፡ ለኪ፡ ቤተ፡

ኀበ፡ ትዜምዊ። ወገበርኪ፡ ለኪ፡ መንበረ፡ ውስተ፡ ኵሉ፡ መርኅብ፡ ወውስተ፡ ኵሉ፡ ርእሰ፡ ፍኖት፡ ወሐነጽኪ፡ ለኪ፡ ኀበ፡ ትዜምዊ። ወአርኰስኪ፡ ሥነኪ፡ ወቀፈጽኪ፡ አቍያጸኪ፡ ለኵሉ፡ ኀላፌ፡ ፍኖት። ወአብዛኅኪ፡ ዝሙተኪ፡ ወዘመውኪ፡ በደቂቀ፡ ግብጽ፡ መሐዛንኪ፡ እለ፡ ዓቢይ፡ ነፍስቶሙ። ወዘልፈ፡ ትዜ[ም]ዊ፡ ምስሌሆሙ፡ ወአቅናእክኒ። ወአነሥእ፡ እዴየ፡ ላዕሌኪ፡ ወእሥዕር፡ ሕገኪ። ወእሜጥወኪ፡ ለነፍሰ፡ ጸላእትኪ፡ አዋልደ፡ ኤሎፍል። እለ፡ ሜጠኪ፡ እምፍኖትኪ፡

(f. 25v)

ወአስሐታኪ፡ ወዘመውኪ፡ ፈድፋደ፡ እምአዋልደ፡ አሱር፡ ወሑት። ወምስለ፡ ከመዝ፡ ዓዲ፡ ኢፀገብኪ። ወዘመውኪ፡ በመንፈስኪ። ወአብዛኅኪ፡ ኪዳነኪ፡ በብሔረ፡ ፋርስ። ወምስለ፡ ከመዝ፡ ዓዲ፡ ኢፀገብኪ፡ ምንተ፡ እሬስዮን፡ ለአዋልድኪ፡ ይቤ፡ አዶናይ፡ እግዚአብሔር። እስመ፡ ገበርኪ፡ ዘንተ፡ ኵሎ፡ ግብረ፡ ብእሲት፡ ዘማ። ወዘመውኪ፡ ትሥልስተ፡ ምስለ፡ አዋልድኪ። ወሐፀርኪ፡ ወሐነጽኪ፡ ኀበ፡ ትዜምዊ፡ ውስተ፡ ርእሰ፡ ኵሉ፡ ፍኖት። ወገበርኪ፡ ምን

ባረተኪ፡ ውስተ፡ ኵሉ፡ መርኅብ። ወከመ፡ ዘማሂ፡ ኢኮንኪ፡ እንተ፡ ታስተጋብእ፡ ደነሰ። ትመስሊ፡ ብእሲተ፡ እንተ፡ ትነሥእ፡ ሐብሓባ፡ በኀበ፡ ምታ። ወትዴንሶሙ፡ ለመሐዛኒሃ፡ እለ፡ ትዜሙ፡ ምስሌሆሙ፨ ከማሁ፡ አንቲሂ፡ ደነስኪዮሙ፡ ለኵሎሙ፡ መሐዛን{..}ኪ። ወኀለይኪዮሙ፡ ይምጽኡ፡ ኀቤኪ፡ ወይመግቡኪ፡ በዝሙትኪ። ወፈድፋደ፡ ዝሙትኪ፡ እምኵሉ፡ አንስት፡ እለ፡ ዘመዋ፡ ምስሌኪ። እስመ፡ ደነስኪ፡ ወኢደነሱኪ። ወኮንኪ፡ አንቲ፡ ዕሉተ፡ ወአፍለቂ። ወበበይነ፡ ዝንቱ፡ ስም

(f. 26r)

ዒ፡ ዘማ፡ ቃለ፡ እግዚአብሔር፡ ከመዝ፡ ይቤ፡ አዶናይ፡ እግዚአብሔር፡ እስመኣ፡ ዘሮኪ፡ ወርቅየ፡ ወብሩርየ፡ ወቀፈጽኪ፡ ኃፍረተኪ፡ በዝሙትኪ፡ ለመሐዛንኪ፡ በኵሉ፡ ፍኖተ፡ ኀጢአትኪ፡ ወበደመ፡ ደቂቅኪ፡ ዘወሀብኪዮሙ፨ በእንተዝ፡ ናሁ፡ አነ፡ አስተጋብኦሙ፡ ለኵሎሙ፡ መሐዛንኪ፡ ላዕሌኪ፡ እለ፡ ተመሀርኪ፡ ወተደመርኪ፡ ምስሌሆሙ። ወለኵሎሙ፡ እለ፡ አፍቀርኪዮሙ፡ ምስለ፡ ኵሎሙ፡ እለ፡ ጸላእኪዮሙ። አስተጋብኦሙ፡ ላዕሌኪ፡ ወየዐግቱኪ። ወእቀፍጸኪ፡ ኃሳርኪ፡ በኀቤሆሙ። ወ

ይሬእዩ፡ ኵሎ፡ ኃፍረተኪ፡ ወእትቤቀለኪ፡ በቀለ፡ ዘማት፡ እለ፡ ያቀትላ፡ ነፍሰ። ወአነብረኪ፡ ውስተ፡ ደመ፡ መዓት፡ ወቅንአት። ወእሜጥወኪ፡ ውስተ፡ እዴሆሙ። ወያንህሉ፡ ቤተ፡ ዝሙተኪ። ወይነስቱ፡ ምንባሪኪ፡ ወይሰልቡኪ፡ አልባሰኪ፡ ወሰርጐ፡ ምክሐኪ። ወየኀድጉኪ፡ ዕራቅኪ፡ ወትትኃፈሪ፡ ወተኀስሪ። ወይትጋብኡ፡ አሕዛብ፡ ላዕሌኪ፡ ወይዌግሩኪ፡ በእብን፡ ወይረግዙኪ፡ በመጣብኂሆሙ። ወያውዕዩ፡ በእሰት፡ አብያተኪ። ወይትቤቀሉኪ፡ በቅ

(f. 26v)

ድመ፡ ብዙኃት፡ አንስት። ወአኀድገኪ፡ ዝሙተኪ፡ ወኢትዴነሲ፡ እንከ። ወእፌኑ፡ መዓትየ፡ ላዕሌኪ፡ ወአነፍስ፡ ቅንአትየ፡ ዲቤኪ፡ ወአዐርፍ፡ ወኢይኄልየኪ፡ እንከ። እስመ፡ ኢተዘከርኪ፡ መዋዕለ፡ ንእሰኪ፡ ወአቅናእክኒ፡ በኵሉ፡ ዝንቱ። ወአነ፡ አገብእ፡ ፍኖተኪ፡ ዲበ፡ ርእስኪ፡ ይቤ፡ አዶናይ፡ እግዚአብሔር። ወከመዝ፡ ገበርኪ፡ ኀጢአተ፡ በዲበ፡ ኵሉ፡ ጌጋይኪ፡ ዝውእቱ፡ ኵሉ፡ ዘነበቡ{.}፡ ላዕሌኪ። ወመሰሉ፡ ወይቤሉ፡ በከመ፡ እም፡ ከማሁ፡ ወለታ። ወለተ፡ እምኪ፡ አንቲ፡ እንተ፡ ተፀገብኪዮ፡ ለምትኪ፡ ወደቂቅኪሂ፡

ወእኅተ፡ አኃቲኪ። ወእለ፡ ኀደጋ፡ አምታቲሆን፡ ወውሉዶን፨ እምክሙ፡ ኬጥያዊት፡ ወአቡክሙ፡ አሞሬዎን፨ ወእኅትክሙ፡ እንተ፡ ትልህቅ፡ ሰማርያ። ይእቲሂ፡ ወአዋልዲሃኒ፡ እለ፡ ይነብራ፡ በፀጋምክሙ፨ ወእኅትክሙ፡ ሂ፡ እንተ፡ ትልህቅ፡ እንተ፡ ትነብር፡ በየማንክሙ፡ ሰዶም፡ ወአዋልዲሃኒ። ወበፍኖቶንሂ፡ ኢሖርኪ፡ ወከመ፡ ኀጢአቶንሂ፡ ኢገበርኪ፡ ወአፈድፈድኪ፡ በኵሉ፡ ፍኖትኪ። ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ ኢገብረት፡ ሰዶም፡ እኅትኪ፡ ወአዋልዲሃ፡ በከመ፡ ገበርኪ፡ ወአዋልድኪ። ዘእንበለ፡ ዘንተ፡ ዳእሙ፡ ኀጢአታ፡ ለሰዶም፡

(f. 27r)

እኅትኪ። ተዝህረት፡ ወከረያ፡ ፅጋበ፡ እክል። ወፈግዓት፡ በፀጊብ፡ ምስለ፡ አዋልዲሃ። ዳእሙ፡ ገብረት፡ ይእቲኒ፡ ወአዋልዲሃኒ፡ ወኢተወክፋ፡ እደ፡ ነዳይ፡ ወምስኪን። ወአዕበዩ፡ አፉሆሙ፡ ወገብሩ፡ ኀጢአቶሙ፡ በቅድሜየ። ወአእተትክዎሙ፡ ዘከመ፡ ርኢኩ። ወሰማርያ፡ መንፈቀ፡ ኀጢአትኪ፡ ኢአበሰት። ወአፈድፈድኪ፡ ኀጢአተኪ፡ እምኔሆን፡ ወአጽደቂዮን፡ ለአኃቲኪ፡ በኵሉ፡ ኀጢአትኪ፡ ዘገበርኪ። ወአንቲ፡ ትትፈደዪ፡ ሞተኪ፡ በዘ፡ መራዕክዮን፡ ‹ለአኃቲኪ፡ በኀጢአትኪ›፡ ዘአበስኪ፡ ፈድፋደ፡ እምኔሆን። ወአጽደቂዮን፡ እምኔኪ። ወአ

ንቲ፡ ተኀፍሪ። ወንሥኢ፡ ኃሳረኪ፡ እስመ፡ አጽደቂዮን፡ ለአኃቲኪ፡ ወእመይጥ፡ እከዮን፡ እከየ፡ ሰዶም፡ ወእኅታሂ። ወእመይጥ፡ እከየ፡ ሰማርያ፡ ወአዋልዲሃ። ወእመይጥ፡ እከየኪ፡ እምነ፡ ማእከሎን፨ ከመ፡ ትትፈደዪ፡ መቅሠፍተኪ፡ ወትኀስሪ፡ በኵሉ፡ ምግባርኪ፡ ዘአምዓዕክኒ። ወእኅትኪ፡ ሰዶም፡ ወአዋልዲሃ፡ ይገብአ፡ ከመ፡ ቀዲሙ። ወአንቲሂ፡ ወአዋልድኪ፡ ትገብአ፡ ከመ፡ ቀዲሙ። እስመ፡ ሰዶም፡ እኅትኪ፡ ሰምዓት፡ እምአፉኪ፡ በመዋዕለ፡ ትዝህርትኪ፡ ዘእንበለ፡ ይትከሠት፡ እከይኪ፡ በከመ፡ ይእዜ።

(f. 27v)

ጽእለተ፡ ኮንኪ፡ ለአዋልደ፡ ሶርያ። ወኵሎን፡ እለ፡ አውዳ፡ አዋልደ፡ አሎፍል። እለ፡ ዐገታኪ፡ አውደኪ፡ በኀጢአትኪ፡ ወበጌጋይኪ፡ ዘአንቲ፡ መሀርክዮን፡ ይቤ፡ እግዚአብሔር። ከመዝ፡ ይቤ፡ አዶናይ፡ እግዚአብሔር፡ ወእገብር፡ ላዕሌኪ፡ በከመ፡ ገበርኪ፡ ወዐለውኪ፡ ሥርዓትየ። ወእዜከር፡ አነ፡ ኪዳንየ፡ ዘምስሌኪ፡ ዘአመ፡ ንእስኪ፡ ወአቀውም፡ ለኪ፡ ‹ኪ›ዳነ፡ ዘለዓለም። ወትዜከሪ፡ ፍኖተኪ፡ ወተኀስሪ። እስመ፡ አኀየስኪዮን፡ ለአኃቲኪ፡ እለ፡ ይልህቃኪ፡ ወእለ፡ ሂ፡ ይንእሳኪ። ወረሰይኪዮን፡ አንቲ፡ መከራ፡

ወአኮ፡ ከመ፡ ሥርዓትኪ። ወአቀውም፡ አነ፡ ኪዳንየ፡ ምስሌኪ፡ ወትዜከሪ፡ ከመ፡ አነ፡ እግዚአብሔር። ወትዜከሪ፡ ወትትኃፈሪ፡ ወኢትከሥቲ፡ እንከ፡ አፉኪ፡ በቅድመ፡ ኀሳርኪ፡ አመ፡ አኅደጉኪ፡ ኵሎ፡ ምግባሪኪ፡ ይቤ፡ አዶናይ፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። መስል፡ ምሳሌ፡ ወንግር፡ ለቤተ፡ እስራኤል፡ ወበሎሙ፡ ከመዝ፡ ይቤ፡ አዶናይ፡ እግዚአብሔር። ዝኩኣ፡ ንስርአ፡ ዓቢይኣ፡ ዘዓቢይ፡ ክነፊሁ፡ ወምሉእ፡ ጽፈሪሁ፡ ቦአ፡ ውስተ፡ ሊባኖስ፡ ወነሥአ፡ ኅሩየ፡ ቄድሮስ። ወ

(f. 28r)

መተሮ፡ ማእከሎ፡ ኀበ፡ መለምልሙ። ወወሰዶ፡ ብሔረ፡ ከናአን፡ ወአንበሮ፡ ውስተ፡ ሀገረ፡ ጥቅም፡ ወነሥአ፡ እምዘርአ፡ ምድር፡ ወዘርአ፡ ውስተ፡ ገዳም፡ ወአብቈለ፡ ኀበ፡ ማይ። ወበቈለ፡ ወኮነ፡ ዐጸደ፡ ወይን፡ ዕቡረ፡ ወንስቲተ፡ ራእየ፡ አዕፁቂሁ፡ ወጕንዱሂ፡ ዘታሕቴሁ። ወኮነ፡ ዓጸደ፡ ወይን፡ ወገብረ፡ አፍላጊሁ፡ ወአንኀ፡ አዕፁቂሁ። ወመጽአ፡ ካልእ፡ ንስር፡ ዓቢይ፡ ዘዓቢይ፡ ክነፊሁ፡ ወብዙኅ፡ ጽፈሪሁ። ወተጸፍረ፡ ቦቱ፡ ዝኩ፡ ዓጸደ፡ ወይን፡ ወጕንዱሂ፡ ኀቤሁ፡ ወአዕጹቂሁ፨ ወፈነዎ፡ ይሥቂዮ፡ ምስለ፡ ተክሉ፡ በገዳም፡ ሠናይ፡ በ

ኀበ፡ ማይ፡ ብዙኅ። ወትሠቂያ፡ ከመ፡ ትሥርፅ፡ ወከመ፡ ትፍረይ፡ ወትኩን፡ ዓጸደ፡ ወይን፡ ዓቢየ። በእንተዝ፡ በል፡ ከመዝ፡ ይቤ፡ አዶናይ፡ እግዚአብሔር፡ ለእመ፡ ይረትዕ፡ ሥረዊሃ፡ እስመ፡ የብሰ፡ ወነቅዘ፡ ፍሬሃ፡ ወየብሰ፡ ኵሉ፡ ዘበቈለ፡ ውስቴታ። ወአኮ፡ በመዝራዕት፡ ዓቢይ፡ ወአኮ፡ በሕዝብ፡ ብዙኅ፡ ከመ፡ እምለኃ፡ ሥረዊሃ። ወናሁ፡ ትጠልል፡ ወኢትረትዕ፡ ወእምከመ፡ ረከባ፡ ነፋስ፡ ውዑይ፡ ትየብስ፡ ወተሐርር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ በሎሙ፡ ለቤተ፡ እስራኤል፡ እለ፡ አምረሩኒ።

(f. 28v)

በሎሙ፡ ኢታአምሩኑአ፡ ምንት፡ ውእቱዝ፡ አመ፡ መጽአ፡ ንጉሠ፡ ባቢሎን፡ ውስተ፡ ኢየሩሳሌም፡ ወፄወዎ፡ ለንጉሣ፡ ወለመላእክቲሃ። ወይወስዶሙ፡ ብሔረ፡ ባቢሎን። ወይነሥእ፡ እምውሉደ፡ መንግሥት፡ ወይትከየድ፡ ኪዳነ፡ ምስሌሁ፡ ወይወስዶ፡ ውስተ፡ ኦር፡ ወይነሥኦሙ፡ ለመሳፍንተ፡ ብሔር፡ ወያነብሮሙ፡ ውስተ፡ መንግሥት፡ ድኩም፡ ከመ፡ ኢይትዐበዩ፡ እንከ፡ ለዝሉፉ። ወከመ፡ ይዕቀቡ፡ ማሕላሆሙ፡ ወይግበሩ። ወይርሐቅ፡ እምኔሁ። ወይፌኑ፡ ሐዋርያተ፡ ብሔረ፡ ግብጽ፡ ከመ፡ የሀብዎ፡ አፍራሰ፡ ወሰራዊተ፡

ብዙኃነ። ለእመ፡ ይድኅን፡ ወይመውእ፡ ዘአፅረረ፡ ወገብረ፡ ማዕሌተ፡ እመ፡ ይድኅን፡ ዘዓለወ፡ ማሕላሁ። ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ በብሔረ፡ ንጉሦሙ፡ ዘአንገሡ፡ ዘአስተኃቀረ፡ ማሕላየ፡ ወዓለወ፡ ኪዳንየ፡ ምስሌሁ፡ በማእከለ፡ ባቢሎን፡ ይመውት። ወአኮ፡ በኀይል፡ ዓቢይ፡ ወአኮ፡ በብዙኅ፡ አሕዛብ፡ ዘይገብር፡ ምስሌሁ፡ ፈርዖን፡ ቀትለ፡ በሐፁር፡ ወበጥቅም፡ ከመ፡ ያእትት፡ ነፍሰ፡ ወአስተሐቀሩ፡ ማሕላሁ፡ ወዓለዉ፡ ኪዳኖ፡ ወናሁ፡ መጠውኩ፡ ውስተ፡ እዴሁ። ወኵሎ፡ ዘንተ፡ ገብሩ፡ ላዕሌሁ፡ በዘ፡ ኢይ

(f. 29r)

ድኅን። ወበበይነ፡ ‹ዝንቱ፡ በሎሙ›፡ ከመዝ፡ ይቤ፡ አዶናይ፡ እግዚአብሔር፡ ሕያው፡ አነ፡ በከመ፡ አስተሐቀረ፡ ማሕላየ፡ ወዓለወ፡ ኪዳንየ፡ ከማሁ፡ አገብእ፡ ዲበ፡ ድማኁ። ወእስፍሕ፡ ላዕሌሁ፡ መሥገርትየ፡ ወይሠገር፡ በውስተ፡ ሐፁር። ወእወስዶ፡ ባቢሎን፡ ወእትዋቀሥ፡ በህየ፡ ምስሌሁ፡ በእንተ፡ ጌጋዩ፡ ዘዐመፀኒ። ወኵሎሙ፡ እለ፡ አምሰጡ፡ በኵናት፡ ይመውቱ። ወእለ፡ ተርፉ፡ እዘርዎሙ፡ ውስተ፡ ኵሉ፡ ነፋስ፡ ወየአምሩ፡ ከመ፡ አነ፡ እግዚአብሔር፡ ዘነበብኩ። ከመዝ፡ ይቤ፡ አዶናይ፡ እግዚአብሔር። አነሥእ፡ አነ፡ እምውስተ፡ ኅሩየ፡ አርዝ፡ እምውስተ፡

ርእሱ፡ ወእሁብ፡ እምርእሰ፡ ሠርፃ፡ ውስተ፡ ልቦሙ፡ ወእተክል፡ ወአበቍል፡ አነ፡ ውስተ፡ ደብር፡ ነዋኅ። ወእሰቅሎ፡ ውስተ፡ ደብረ፡ እስራኤል፡ ልዑል፡ ወእተክል፡ ወይፈሪ፡ ወይገብር፡ ጸጌሁ። ወይከውን፡ አርዘ፡ ዓቢየ። ወያዐርፍ፡ ታሕቴሁ፡ ኵሉ፡ አዕዋፍ፡ ወኵሉ፡ ዘይሰርር፡ ያጸልል፡ ታሕተ፡ ጽላሎቱ፡ ወይስፍሐ፡ አዕፁቂሁ፡ ወያአምሩ፡ ኵሉ፡ ዕፀ፡ ገዳም፡ ከመ፡ አነ፡ እግዚአብሔር፡ ዘአሐፅሮ፡ ለዕፅ፡ ነዊኅ፡ ወአነውኆ፡ ለዕፅ፡ ሐፂር። ወአረጥብ፡ ዕፀ፡ ይቡሰ፡ ወአየብስ፡ ዕፀ፡ ርጡበ፡ አነ፡ እግዚአብሔር፡ ዘነበብኩ፡ ወገበርኩ።

(f. 29v)

ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ምንት፡ በኀቤክሙ፡ ዝምሳሌ፡ ዘይብሉ፡ ደቂቀ፡ እስራኤል። አበው፡ በልዑ፡ ቆዐ፡ ወደቂቅ፡ ፀርሱ፡ ስነኒሆሙ፨ ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ ኢይበልዋ፡ ለዛቲ፡ ምሳሌ፡ ዳግመ፡ በውስተ፡ እስራኤል። እስመ፡ ነፍሰ፡ ኵሉ፡ ዚአየ፡ ውእቱ፡ ከመ፡ ነፍሰ፡ አብ፡ ከማሁ፡ ነፍሰ፡ ወልዱ፡ ዚአየ፡ ውእቱ። ነፍስ፡ እንተ፡ አበሰት፡ ይእቲ፡ ትመውት። ወብእሲሰ፡ ጻድቅ፡ ዘይገብር፡ ጽድቀ፡ ወርትዐ። ወኢብልዐ፡ በውስተ፡ አድባር፡ ወኢያንሥአ፡ አ

ዕይንቲሁ፡ ኀበ፡ ሕሊናሆሙ፡ ለቤተ፡ እስራኤል፡ ወኢያርኰሰ፡ ብእሲተ፡ ቢጹ። ወኢቀርበ፡ ብእሲተ፡ ትክተ፡ ወኢዐመፀ፡ ቢጸ፡ ወአግብአ፡ አኅዛ፡ ዕዳሁ፡ ወኢሄዶ፡ ወኢተአገለ፡ ወወሀበ፡ እምእክሉ፡ ለነዳይ፤ ወአልበሰ፡ እምልብሱ፡ ለዕሩቅ፡ ወኢለቅሐ፡ ወርቆ፡ በሲ[ሰ]ይ። ወኢነሥአ፡ ዘዐወፃ። ወሜጠ፡ እዴሁ፡ እምኀጢአት፡ ወገብረ፡ ፍትሐ፡ ወጽድቀ፡ ማእከለ፡ ብእሲ፡ ወቢጹ። ወሖረ፡ በትእዛዝየ፡ ወዐቀበ፡ ሕግየ፡ ወገብረ{.}ጽድቀ፡ ውእቱ፡ ሕይወተ፡ የሐዩ፡ ይቤ፡ አዶናይ፡ እግዚአብሔር። ወለእመ፡ ወለደ፡ ወልደ፡

(f. 30r)

ኀጥአ፡ ወቀታሌ፡ ነፍስ፡ ዘይገብር፡ ዐመፃ። ወኢሖረ፡ በፍኖተ፡ አቡሁ፡ ጻድቅ። ወበልዐ፡ በውስተ፡ አድባር፡ ወአርኰሰ፡ ብእሲተ፡ ቢጹ፡ ወተአገለ፡ ነዳየ፡ ወምስኪነ፡ ወ‹ሄ›ደ። ወዐመፀ፡ ወኢአግብአ፡ አሕዘ፡ ዕ‹ዳ›ሁ። ወሜጠ፡ አዕይንቲሁ፡ መንገለ፡ ጣዖት። ወገብረ፡ ዐመፃ። ወለቅሐ፡ ወርቆ፡ በሲሳይ። ወአስተናድአ፡ ወነሥአ፡ ዘሥርቅ፡ ዘከመዝ፡ ኢየሐዩ፡ ሕይወተ፡ በኵሉ፡ ዝንቱ፡ ኀጢአቱ፡ ዘገብረ፡ ሞተ፡ ይመውት። ወይገብእ፡ ደሙ፡ ላዕሌሁ፨ ወለእመ፡ ወለደ፡ ወልደ፡ ወርእየ፡ ኵሎ፡ ኀጢአተ፡ አቡሁ፡ ዘገብረ፡ ወ

ፈርሀ፡ ወኢገብረ፡ ከማሁ። ወኢበልዐ፡ በውስተ፡ አድባር፡ ወኢያንሥአ፡ አዕይንቲሁ፡ መንገለ፡ ኅሊናሆሙ፡ ለቤተ፡ እስራኤል። ወኢያርኰሰ፡ ብእሲተ፡ ቢጹ፡ ወኢተአገለ፡ ሰብአ፡ ወአግብአ፡ መጽሐፈ፡ ዕዳሁ፡ ‹ወኢያ›ስተናድኦ፡ ወኢሄደ፡ ወአብልዐ፡ ለነዳይ፡ እምእክሉ፡ ወለርኁብ። ወአልበሰ፡ እምአልባሲሁ፡ ለዕሩቅ፡ ወሜጠ፡ እዴሁ፡ እምዐመፃ። ወኢነሥአ፡ ርዴ፡ ወንዋየ፡ ዐመፃ፡ ወገብረ፡ ጽድቀ፡ ወሖረ፡ በትእዛዝየ፡ ኢይመውት፡ በኀጢአተ፡ አቡሁ፡ ሕይወተ፡ የሐዩ። ወአቡሁሰ፡ ለእመ፡

(f. 30v)

ገፍዐ፡ ወዐመፀ፡ ወሄደ፡ ወተአገለ። ወገብረ፡ ዘኢይከውን፡ በማእከለ፡ ሕዝብየ፡ ይመውት፡ በጌጋዩ። ወትብሉ፡ በእፎ፡ ይትፈደይ፡ ወልድ፡ በኀጢአተ፡ አቡሁ። እስመ፡ ወልድ፡ ጻድቅ፡ ወገብረ፡ ምጽዋተ፡ ወዐቀበ፡ ኵሎ፡ ሕግየ፡ ወገብረ፡ ኵሎ፡ ጽድቀ፡ ሕይወተ፡ የሐዩ። ወነፍስ፡ እንተ፡ አበሰት፡ ትመውት። ወወልድሰ፡ ኢይትፈደይ፡ በኀጢአተ፡ አቡሁ። ጽድቁ፡ ለጻድቅ፡ ለርእሱ፡ ወኀጢአቱ፡ ለኃጥእ፡ ላዕሌሁ፨ ወለእመ፡ ተመይጠ፡ ኃጥእ፡ ‹እምኵሉ፡ ኀጢአቱ›፡ ዘገብረ። ወዐቀበ፡ ት

እዛዝየ፡ ወገብረ፡ ጽድቀ፡ ወምጽዋተ፡ ሕይወተ፡ የሐዩ፡ ወኢይመውት። ወኵሎ፡ ኀጢአቶ፡ ዘገብረ፡ ኢይዜክር፡ ሎቱ፡ ዳእሙ፡ በጽድቁ፡ ዘገብረ፡ የሐዩ። ቦኑ፡ ፈቂደ፡ እፈቅድ፡ ከመ፡ ይሙት፡ ኃጥእ፡ ይቤ፡ እግዚአብሔር፡ እግዚአብሔር። ዳ‹እሙ፡ ከመ›፡ ይትመየጥ፡ እምነ፡ ፍኖተ፡ እከዩ፡ ወይሕየው፡ ፨ ወለእመ፡ ተመይጠ፡ ጻድቅ፡ እምጽድቁ፡ ወገብረ፡ ኀጢአተ፡ በኵሉ፡ ጌጋዩ፡ ዘገብረ፡ ውእቱ፡ ኅጥእ። ኵሎ፡ ዘገብረ፡ ጽድቀ፡ ኢይዜክር፡ ሎቱ፡ ወበአበሰሁ፡ ዘአበሰ፡ ቦቱ፡ ይ

(f. 31r)

መውት። ወትብሉ፡ ኢኮነ፡ ርቱዐ፡ አኮኑ፡ ፍኖትክሙ፡ ኢኮነ፡ ርቱዐ። እምከመ፡ ተመይጠ፡ ጻድቅ፡ እምጽድቁ፡ ወገብረ፡ ኀጢአተ፡ ይመውት፡ በጌጋዩ፡ ዘገብረ፡ ቦቱ። ወለእመሂ፡ ተመይጠ፡ ኃጥእ፡ እምኃጢአቱ፡ ዘአበሰ፡ ወገብረ፡ ጽድቀ፡ ወርትዐ። ዘከመዝ፡ ዐቀበ፡ ነፍሶ፡ ወርእየ፡ ወተመይጠ፡ እምኵሉ፡ ኀጢአቱ፡ ዘገብረ፡ ሕይወተ፡ የሐዩ፡ ወኢይመውት። ወይብሉ፡ ቤተ፡ እስራኤል፡ ኢኮነ፡ ርቱዐ፡ ፍኖተ፡ እግዚአብሔር። ቦኑ፡ ፍኖትየ፡ ኢኮነ፡ ርቱዐ፡ ቤተ፡ እስራኤል፡ አኮኑ፡ ፍኖ

ትክሙ፡ ኢኮነ፡ ርቱዐ። በበይነ፡ ዝንቱ፡ ለኵልክሙ፡ በከመ፡ ፍኖትክሙ፡ እኴንነክሙ፡ ቤተ፡ እስራኤል፡ ይቤ፡ አዶናይ፡ እግዚአብሔር፨ ተመየጡ፡ ወነስሑ፡ እምኀጢአትክሙ፡ ወኢይምጻእክሙ፡ መቅሠፍተ፡ ኀጢአትክሙ። ግድፉ፡ እምላዕሌክሙ፡ ኵሎ፡ ጌጋይክሙ፡ ዘአበስክሙ፡ ሊተ፡ ወግበሩ፡ ለክሙ፡ ልበ፡ ሐዲሰ፡ ወመንፈሰ፡ ሐዲሰ፨ ወለምንት፡ ትመውቱ፡ ቤተ፡ እስራኤል፡ እስመ፡ ኢይፈቅድ፡ ለክሙ፡ ሞተ፡ ትሙቱ፡ ይቤ፡ አዶናይ፡ እ

(f. 31v)

ግዚአብሔር። ዘእንበለ፡ ከመ፡ ትሕየዉ፡ ወትነስሑ፨ ወአንተ፡ አስቆቅዎ፡ ለመልአኮሙ፡ ለእስራኤል። ወበል፡ ምንተ፡ ባቲ፡ እምከ፡ እጓለ፡ አንበሳ፡ በማእከለ፡ አናብስት፡ ተወልዶት፡ ወማእከለ፡ አናብስት፡ ወለደት፡ ወአብዝኀት፡ እጐሊሃ። ወሠረረ፡ ፩እምእጐሊሃ፡ ወኮነ፡ አንበሳ፡ ወተምህረ፡ መሢጠ፡ ወመሠጠ፡ ወበልዐ፡ ሰብአ። ወሰምዑ፡ አሕዛብ፡ በእንቲአሁ፡ በኀሣሮሙ፡ ወአሐዝዎ፡ ወወሰድዎ፡ በመዋቅሕት፡ ብሔረ፡ ግብጽ። ወሶበ፡ ርእየ

ት፡ ከመ፡ ነሥእዎ፡ እምኔሃ፡ ኀደጋ፡ ኀይላ፡ ወጠፍአ። ወነሥአት፡ ካልአ፡ እምውስተ፡ እጐሊሃ፡ ወረሰየቶ፡ አንበሳ። ወልህቀ፡ በማእከለ፡ አናብስት፡ ወኮነ፡ አንበሳ፡ ወተምህረ፡ መሢጠ፡ ወመሰጠ፡ ወበልዐ፡ ሰብአ። ወይትረዐይ፡ ተአሚኖ፡ ወአጥፍኦ፡ አህጉሪሆሙ፡ ወአማሰነ፡ ብሔሮሙ፡ ወአሕለቆሙ፡ እምድምፀ፡ ጣኅሩ። ወፈነዉ፡ አሕዛብ፡ ይዕግትዎ፡ ላዕሌሁ፡ እምነ፡ በሐውርቲሆሙ፡ ወተሰግረ፡ በኀጢአቶሙ። ወሞቅሕዎ፡ በመዋቅኅት፡ ወበድንብዕኵል፡ ወወሰድዎ፡ ኀበ፡ ንጉ

(f. 32r)

ሠ፡ ባቢሎን። ወኣብእዎ፡ ቤተ፡ ሞቅሕ፡ ከመ፡ ኢይሰማዕ፡ ቃሉ፡ በውስተ፡ አድባረ፡ እስራኤል። እምከ፡ ከመ፡ ዐጸደ፡ ወይን፡ ወከመ፡ ጽጌ፡ ሮማን፡ ዘበቈለ፡ ኀበ፡ ማይ፡ ወሠረፀት፡ ወፈረየት፡ እምነ፡ ብዝኀ፡ ማይ። ወወፅአት፡ እምላዕሌሃ፡ በትር፡ ጽንዕት፡ ለሕዝበ፡ ምስፍና፡ ወነዋኅ፡ ቆማ፡ በማእከለ፡ በቀልት፡ ወርእየ፡ ኑኃ፡ በማእከለ፡ አዕ[ፁ]ቂሃ። ወተሰብረት፡ በመዓት፡ ወወድቀት፡ ውስተ፡ ማእከለ፡ ምድር፡ ወነፋስ፡ ውዑይ፡ አይበሰ፡ ምሥናያ፡ ወተበቀሉ፡ ሎሙ። ወየብ

ሰ፡ በትረ፡ ኀይለ፡ ወበልዐታ፡ እሳት፨ ወይእዜሂ፡ ተከልዋ፡ ውስተ፡ በድወ፡ ብሔር፡ ኀበ፡ አልቦ፡ ማየ፡ ወወፅአት፡ እሳት፡ እምይእቲ፡ በትር፡ ወእምውስተ፡ ምሥናያ፡ ወበልዐታ፡ ወኢያትረፈት፡ በውስቴታ፡ በትረ፡ ጽንዕተ። ሕዝበ፡ ምስለ፡ ሰቆቃው፡ ዘኮነ፡ ወይከውን፡ ለብካይ። ወእምዝ፡ አመ፡ ሰብዕ፡ ዓመት፡ በኃምስ፡ ወርኅ፡ አመ፡ ዐሡረ፡ ሠርቅ። መጽኡ፡ ኀቤየ፡ ዕደው፡ እምረበናተ፡ ቤተ፡ እስራኤል፡ ይሰአልዎ፡ ለእግዚአብሔር፡ ወነበሩ፡ ቅድመ፡ ገጽየ።

(f. 32v)

ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ንግሮሙ፡ ለረበናተ፡ ቤተ፡ እስራኤል፡ ወበሎሙ፡ ከመዝ፡ ይቤ፡ እግዚአብሔር፡ አዶናይ። ትሰአሉኒሁአ፡ መጻእክሙ፡ ሕያው፡ አነ፡ ከመ፡ ኢይሰጠወክሙ፡ ይቤ፡ አዶናይ፡ እግዚአብሔር። ዳእሙ፡ በቀለ፡ እትቤቀል፡ ኀጢአተ፡ አበዊክሙ፡ ይቤ፡ አዶናይ፡ እግዚአብሔር። አስምዕ፡ ሎሙ፡ ወበሎሙ፡ ከመዝ፡ ይቤ፡ አዶናይ፡ እግዚአብሔር። እምአመ፡ ኀረይክዎ፡ ለቤተ፡ እስራኤል፡ ወአ

ስተርአይኩ፡ ለዘርአ፡ ቤተ፡ ያዕቆብ፡ ወአስተርአይኩ፡ ሎሙ፡ በብሔረ፡ ግብጽ፡ ወተወከፍክዎሙ፡ በእዴየ፡ ይቤ፡ እግዚአብሔር፡ አነ፡ አምላክክሙ፨ ውእተ፡ አሚረ፡ አልዐልክዎሙ፡ በእዴየ፡ ከመ፡ አውፅኦሙ፡ እምድረ፡ ግብጽ። ከመ፡ አብኦሙውስተ፡ ምድር፡ ዘአስተዳለውኩ፡ ሎሙ፡ ውስተ፡ ምድር፡ ዘይውሕዝ፡ ሐሊበ፡ ወመዓረ፡ እንተ፡ ‹ት›ጥዕም፡ እምኵሉ፡ ምድር። ወእቤሎሙ፡ ግድፉ፡ ኵልክሙ፡ ርኵስክሙ፡ እምቅድመ፡ አዕይንቲክሙ፡ ወኢትርኰሱ፡ በጣዖቶሙ፡ ለ

(f. 33r)

ግብጽ፡ አነ፡ እግዚአብሔር፡ አምላከክሙ። ወዐለዉኒ፡ ወአበዩ፡ ሰሚዖትየ፡ ወኢገደፉ፡ ርኵሰ፡ አዕይንቲሆሙ፡ ወኢኀደጉ፡ ጣዖቶሙ፡ ለግብጽ። ወእቤ፡ እሰውጥ፡ መዐትየ፡ ላዕሌሆሙ፡ ወእሰልጥ፡ መቅሠፍትየ፡ ዲቤሆሙ፡ በማእከለ፡ ግብጽ። ወገበርኩ፡ በከመ፡ ስምየ፡ ዘመልዕልተ፡ ኵሉ፡ ኢይረኵስ፡ በቅድመ፡ አሕዛብ፡ እለ፡ ሀለዉ፡ ማእከሎሙ። እለ፡ አስተርአይኩ፡ በኀቤሆሙ፡ ወበቅድሜሆሙ፡ ከመ፡ አውፅኦሙ፡ እምድረ፡ ግብጽ፡ ወአውፃእክዎሙ፡

ውስተ፡ ገዳም፡ ወወሀብክዎሙ፡ ሕግየ፡ ወሥርዓትየ፡ ነገርክዎሙ፡ ኵሎ፡ ዘይገብር፡ ሰብእ፡ ወየሐዩ፡ ቦቱ፡ ወወሀብክዎሙ፡ ሰንበታትየ፡ ዘይከውኖሙ፡ ትእምርተ፡ በማእከሎሙ። ከመ፡ አርእዮሙ፡ ከመ፡ አነ፡ እግዚአብሔር፡ ዘእቄድሶሙ፨ ወእቤሎሙ፡ ለቤተ፡ እስራኤል፡ በገዳም፡ በትእዛዝየ፡ ሖሩ፡ ወኢሖሩ። ወዐለዉ፡ ሕግየ፡ ዘእመ፡ ገብሮ፡ ሰብእ፡ የሐዩ፡ ቦቱ። ወአርኰሱ፡ ሰናብትየ፡ ፈድፋደ፡ ወእቤ፡ እክዑ፡ መዐትየ፡ ላዕሌሆ

(f. 33v)

ሙ፡ በገዳም፡ ወአጠፍኦሙ። ወገበርኩ፡ ከመ፡ ኢይርኰስ፡ ስምየ፡ ዘላዕለ፡ ኵሉ፡ በቅድመ፡ አሕዛብ፡ ዘአውፃእክዎሙ፡ እምድረ፡ ግብጽ፡ በቅድመ፡ አዕይንቲሆሙ፡ ወአነ፡ አንሣእኩ፡ እዴየ፡ ላዕሌሆሙ፡ በገዳም፡ ለዝሉፉ። ከመ፡ ኢያብኦሙ፡ ውስተ፡ ይእቲ፡ ምድር፡ እንተ፡ ወሀብክዎሙ፤ ምድረ፡ ዘይውሕዝ፡ ሐሊበ፡ ወመዓረ፡ እንተ፡ ትጥዕም፡ እምኵሉ፡ ምድር። ወሶበ፡ ዐለዉ፡ ሕግየ፡ ወኢሖሩ፡ በትእዛዝየ፡ ወአርኰሱ፡ ሰንበታትየ። ወሖሩ፡ በሕሊና፡ ልቦሙ፡ ወምሕከ

ቶሙ፡ ዓይንየ፡ ከመ፡ ኢይደምስሶሙ፡ ወኢገበርኩ፡ በዘ፡ አሐልቆሙ፡ በገዳም። ወእቤሎሙ፡ በገዳም፡ ኢትሖሩ፡ በግዕዘ፡ አበዊክሙ፡ ወኢትዕቀቡ፡ ሥርዐቶሙ፡ ወኢትደመሩ፡ በጌጋዮሙ። ወኢትርኰሱ፡ አነ፡ እግዚአብሔር፡ አምላከክሙ፡ በትእዛዝየ፡ ሖሩ፡ ወሕገ፡ ዚአየ፡ ዕቀቡ፡ ወግበርዎ፡ ወሰንበታትየ፡ ቀድሱ። ወይኩን፡ ትእምርተ፡ ማእከሌየ፡ ወማእከሌክሙ፡ ከመ፡ ታእምሩ፡ ከመ፡ አነ፡ ውእቱ፡ እግዚአብሔር፡ አምላክክሙ፨ ወአምረሩኒ፡ ምስለ፡ ደቂቆሙ። ወኢሖሩ፡ በ

(f. 34r)

ትእዛዝየ፡ ወኢዐቀቡ፡ ሕግየ፡ ወኢገብሩ፡ ዘእመ፡ ገብሮ፡ ሰብእ፡ የሐዩ፡ ቦቱ። ወአርኰሱ፡ ሰንበታትየ። ወእቤ፡ እከዑ፡ መዓትየ፡ ላዕሌሆሙ፡ ወእሰልጥ፡ መቅሠፍትየ፡ ዲቤሆሙ፡ በገዳም። ወገበርኩ፡ ከመ፡ ኢይርኰስ፡ ስምየ፡ ዘእምኵሉ፡ የዐቢ፡ በቅድመ፡ አሕዛብ። ወአውፃእክዎሙ፡ በቅድመ፡ አዕይንቲሆሙ፡ ወአንሣእኩ፡ እዴየ፡ ላዕሌሆሙ፡ በገዳም፡ ከመ፡ እዝርዎሙ፡ ውስተ፡ አሕዛብ፡ ወውስተ፡ በሐውርት። እስመ፡ ኢገብሩ፡ ሕግየ፡ ወኀደጉ፡ ትእዛዝየ፡ ወአርኰሱ፡

ሰንበታትየ፡ ወአትለዉ፡ ዐይኖሙ፡ ድኅረ፡ ኅሊና፡ አበዊሆሙ፨ ወአነ፡ ወሀብክዎሙ፡ ሕገ፡ ዘኢኮነ፡ ሠናየ፡ ወኵነኔ፡ በዘ፡ ኢየሐይዉ፡ ቦቱ። ወአረኵሶሙ፡ በመባኦሙ፡ ዘአምጽኡ፡ ሊተ፡ ኵሎ፡ ዘይፈትሕ፡ ማሕፀነ፡ ከመ፡ አማስኖሙ፡ ከመ፡ ያእምሩ፡ ከመ፡ አነ፡ እግዚአብሔር። በእንተ፡ ዝንቱ፡ በሎሙ፡ ለቤተ፡ እስራኤል፡ ወልደ፡ እጓለ፡ እምሕያው። ወበሎሙ፡ ከመዝ፡ ይቤ፡ አዶናይ፡ እግዚአብሔር። እስመ፡ ከመዝ፡ አምዕዑኒ፡ አበዊክሙ፡ በጌጋዮሙ፡

(f. 34v)

ዘአበሱ፡ ሊተ፡ ወአባእክዎሙ፡ ውስተ፡ ምድር፡ እንተ፡ አንሣእኩ፡ እዴየ፡ ከመ፡ አሀቦሙ። ወርእዩ፡ ኵሎ፡ ወግረ፡ ነዋኀ፡ ወኵሎ፡ ዕፀ፡ ዘቦ፡ ጽላሎተ። ወዘብሑ፡ በህየ፡ ለአማልክቲሆሙ፡ ወዐጠኑ፡ በህየ፡ ለመዐዛ፡ ሠናይ፡ ወአውጽሑ፡ በህየ፡ ሞጻሕቶሙ። ወእቤሎሙ፡ ምንት፡ ውእቱ፡ ባማ፡ ዘተሐውሩ፡ አንትሙ፡ ህየ፨ ወሰመይክሙ፡ ስሞ፡ ባማ፡ እስከ፡ ዮም፡ ወእስከ፡ ዛቲ፡ ዕለት፨ በእንተ፡ ዝንቱ፡ በሎሙ፡ ለቤተ፡ እስራኤል፡ ከመዝ፡ ይቤ፡ እግዚአብሔር፡ እግዚአብሔር፡ በኀጢ

አተ፡ አበዊክሙ፡ ረኰስክሙ፡ አንትሙ፡ ወዘሞክሙ፡ ወተሎክሙ፡ ርኵሶሙ፨ ወበሀብት፡ ዘያቀድሙ፡ ሐፍሶሙ፡ ለአበዊክሙ፨ ወተኀልቁ፡ በእሳት፡ አንትሙ፡ በኵሉ፡ ኅሊናክሙ፡ እስከ፡ ዮም፡ ዛቲ፡ ዕለት። ወአወሥአክሙ፡ ቤተ፡ እስራኤል፡ ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ ኢያወሥአክሙ፡ ወኢትኄልይዎ፡ ለዝንቱ፡ በመንፈስክሙ፨ ወኢትከውኑ፡ በከመ፡ ትቤሉ፡ ንከውን፡ ከመ፡ አሕዛብ፡ ወከመ፡ ሕዝብ፡ ዘበሐውርት። ከመ፡ ታምልኩ፡ ዕፀወ፡ ወእብነ፨

(f. 35r)

በእንተ፡ ዝንቱ፡ ሕያው፡ አነ፡ ይቤ፡ አዶናይ፡ እግዚአብሔር፡ ከመ፡ በእድ፡ ጽንዕት፡ ወበመዝራዕት፡ ልዑል፡ ወበመዓት፡ ክዕው፡ አነሥእ፡ ‹ወእነግሥ፡ ለክሙ›፤ ወአወፅአክሙ፡ እምአሕዛብ፡ ወእትሜጠወክሙ፡ እምበሐውርት፡ ኀበ፡ ተዘሮክሙ፡ ውስቴቶሙ፨ በእድ፡ ጽንት፡ ወበመዝራዕት፡ ልዑል፡ ወበመዓት፡ ክዕው። ወእወስደክ፡ ውስተ፡ ገዳም፡ ዘአሕዛብ፡ ወእትዋቀስክሙ፡ በህየ፡ ገጸ፡ በገጽ። ከመ፡ ተዋቀሥክዎሙ፡ ለአበዊክሙ፡ በገዳም፡ ዘግብጽ፡ ከማሁ፡ እኴንነክሙ፡ ይቤ፡ አዶናይ፡ እ

ግዚአብሔር፡ እግዚአብሔር። ወአኀልፈክሙ፡ በበትርየ፡ ወእወስደክሙ፡ በኆልቍ። ወእቤይጽ፡ በውስቴትክሙ፡ ኃጥአነ፡ እለ፡ የአብዩ። እስመ፡ ኦወፅኦ‹ሙ፡ እ›ምኀበ፡ ፈለሱ፡ ወብሔረ፡ እስራኤልሂ፡ ኢይበውኡ፡ ወያአምሩ፡ ከመ፡ አነ፡ ውእቱ፡ እግዚአብሔር። ወአንትሙ፡ ቤተ፡ እስራኤል፡ ከመዝ፡ ይቤ፡ አዶናይ፡ እግዚአብሔር፡ እግዚአብሔር። ኵልክሙ፡ ኅድጉ፡ ጌጋይክሙ፡ ወእምዝ፡ ስምዑኒ፡ እንከ፡ ወኢታርኵሱ፡ ስምየ፡ እንከ፡ በመባእ

(f. 35v)

ክሙ፡ ወበጌጋይክሙ። እስመ፡ በውስተ፡ ደብረ፡ መቅደስየ፡ በደብር፡ ነዋኅ፡ ይቤ፡ እግዚአብሔር፡ እግዚአብሔር። በህየ፡ ይትቀነዩ፡ ሊተ፡ ኵሉ፡ ቤተ፡ እስራኤል፡ ለግሙራ፡ በህየ፡ እትወከፈክሙ፡ ወበህየ፡ እሔውጽ፡ ቀዳምያቲክሙ፡ ወቀዳምያተ፡ ዘትፈልጡ፡ በኵሉ፡ ቅድስቲክሙ፡ በመዐዛ፡ ሠናይ፡ እትወከፈክሙ። አመ፡ አውፃእኩክሙ፡ እምአሕዛብ፡ ወእትሜጠወክሙ፡ እምነ፡ በሐውርት፡ ኀበ፡ ተዘሮክሙ፡ በውስቴቶሙ፡ ወእትቄደስ፡ ብክ

ሙ፡ በቅድመ፡ አዕይንቲሆሙ፡ ለአሕዛብ። ወታአምሩ፡ ከመ፡ አነ፡ ውእቱ፡ እግዚአብሔር። አመ፡ አበእኩክሙ፡ ውስተ፡ ምድረ፡ እስራኤል፡ ውስተ፡ ምድር፡ እንተ፡ አንሣእኩ፡ እዴየ፡ ከመ፡ አሀባ፡ ለአበዊክሙ። ወትዜከሩ፡ በህየ፡ ፍናዊክሙ፡ ወጌጋይክሙ፡ በዘ፡ ረኰስክሙ፡ ወትሬእዩ፡ ገጸክሙ፡ በኵሉ፡ እከይክሙ፡ ወታአምሩ፡ ከመ፡ አነ፡ እግዚአብሔር። ሶበ፡ ገበርኩ፡ ላዕሌክሙ፡ ኵሎ፡ ዘንተ፡ ከመ፡ ኢይርኰስ፡ ስምየ፡ በከመ፡ ፍኖትክሙ፡ እኩይ። ወበከመ፡ ምግባሪክሙ፡ ኅሡ

(f. 36r)

ር፡ ይቤ፡ አዶናይ፡ እግዚኣብሔር፨ ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ አጽንዕ፡ ገጽከ፡ ላዕለ፡ ቴማን፡ ወነጽር፡ መንገለ፡ ደሮር፡ ወተነበይ፡ ላዕለ፡ ኦመ፡ ንጉሠ፡ ናጌብ። ወበሎ፡ ለኦመ፡ ንጉሠ፡ ናጌብ፡ ስማዕ፡ ቃለ፡ እግዚአብሔር፡ ከመዝ፡ ይቤ፡ አዶናይ፡ እግዚአብሔር፡ እግዚኣብሔር። ናሁ፡ አነ፡ አነድድ፡ እሳተ፡ ውስቴትከ፡ ወትበልዕ፡ ኵሎ፡ ዕፀ፡ ሐመልሚለ፡ ዘውስቴትከ። ወኵሉ፡ ዕፅ፡ ይቡስ፡ ኢይጠፍእ፡ ነበልባሉ፡ ዘነደ

ደ። ወይውዒ፡ በውስቴታ፡ ኵሉ፡ ገጽ፡ ዘእምጽባሕ፡ እስከ፡ ደቡብ። ወያአምር፡ ኵሉ፡ ዘነፍስ፡ ከመ፡ አነ፡ ውእቱ፡ እግዚአብሔር፡ ወአንደድክዎ፡ ወኢይጠፍእ፡ ወእቤ፡ ሐሰ፡ ለከ፡ እግዚኦ፡ እግዚኦ፡ ወእሙንቱሰ፡ ይብሉኒ፡ አኮኑ፡ ምሳሌ፡ ውእቱ፡ ዝንቱ፡ ዘይብሉ። ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው፡ በበይነ፡ ዝንቱ፡ ተነበይ፡ ወልደ፡ እጓለ፡ እምሕያው። ወአጽንዕ፡ ገጸከ፡ ላዕለ፡ ኢየሩሳሌም፡ ወነጽር፡ መንገለ፡ መቅደሶ

(f. 36v)

ሙ፡ ወተነበይ፡ ለምድረ፡ እስራኤል። ወበላ፡ ለምድረ፡ እስራኤል፡ ከመዝ፡ ይቤ፡ እግዚኣብሔር፡ እግዚኣብሔር። ናሁ፡ አነ፡ አነሥእ፡ እዴየ፡ ላዕሌኪ፡ ወእሤርዎሙ፡ ለኃጥኣን፡ ወለዐማፂያን። እስመ፡ አጥፋእኩ፡ እምውስቴትኪ፡ ኃጥአ፡ ወዐማፂ፤ ከማሁ፡ አነ፡ አነሥእ፡ እዴየ፡ ላዕለ፡ ኵሉ፡ ዘነፍስ፡ እምጽባሕ፡ እስከነ፡ ደቡብ። ወያአምሩ፡ ኵሉ፡ ዘነፍስ፡ ከመ፡ አነ፡ እግዚኣብሔር፡ ወአንሣእኩ፡ እዴየ፡ ወኢይመይጥ፡ እንከ። ወአንተ፡ ወልደ፡ እጓለ፡ እምሕያው፡ ብከ

ይ፡ በእንተ፡ ቅጥቃጤ፡ ሐቌከ፡ ወገዓር፡ በሕማም፡ በቅድመ፡ አዕይንቲሆሙ፨ ወለእመ፡ ይቤሉከ፡ ምንተ፡ ያበኪየከ፡ በሎሙ፡ በእንተ፡ ዜና፡ ዘይመጽእ፡ ወይትቀጠቀጥ፡ ልበ፡ ኵሉ፡ ወይደክም፡ ኵሉ፡ እደው። ወትትቀጻዕ፡ ኵሉ፡ ነፍስ፡ ወኵሉ፡ መንፈስ፡ ወውስተ፡ ኵሉ፡ ወሌሊት፡ ያበኈብኆ፡ መግል፤ ናሁ፡ ይበጽሕ፡ ወይከውንሂ፡ ይቤ፡ አዶናይ፡ እግዚአብሔር፡ እግዚእ፨ ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። በበይነ፡ ዝንቱ፡ ተነበ

(f. 37r)

ይ፡ ወበል፡ ከመዝ፡ ይቤ፡ አዶናይ፡ እግዚኣብሔር። ወበል፡ ኵናት፡ ኵናት፡ ብልሒ፡ ወተምዕዒ፡ ከመ፡ ትርግዚ፡ ወትቅትሊ፡ ብልሒ፡ ከመ፡ ትብርቂ፡ ወትጥብዒ፡ ከመ፡ ትቅትሊ፡ ወከመ፡ [ት]ውድቂ፡ ኵሎ፡ ዕፀ። ወወሀባ፡ ለጽኑዕ፡ ከመ፡ የአኀዛ፡ በእዴሁ፡ ወበልሐት፡ ኵናት፡ ወአስተዳለውዋ፡ ከመ፡ ይመጥውዋ፡ ውስተ፡ እደ፡ ዘይረግዝ፡ ባቲ። [ጠ]ውዕ፡ ወአውዩ፡ ወልደ፡ እጓለ፡ እምሕያው። እስመ፡ ከመዝ፡ ይከውን፡ ላዕለ፡ ሕዝብየ፡ ወላዕለ፡ ኵሉ፡ መኳንንተ፡ እስራኤ

ል። ወያፈልስዎሙ፡ በኵናት፡ ለሕዝብየ፡ በበይነ፡ ዝንቱ፡ ጥፋሕ፡ በእደዊከ፡ እስመ፡ ጻድቅት፡ ወምንተ፡ ኮኑ፡ ሕዝብ፡ ዘርኅቁ፡ ወኢሀለዉ፡ ይቤ፡ እግዚአብሔር፡ እግዚአብሔር። ወአንተ፡ ወልደ፡ እጓለ፡ እምሕያው፡ ተነበይ፡ ወጥፋሕ፡ እዴከ፡ በዲበ፡ እዴከ፤ ወአመክዕባ፡ ለኵናት፡ ወስልሳ፡ ለኵናት፡ አብድንተ፡ ለኵናት፡ ዘዓቢይ፡ ቀትል። ወታደነግፆሙ፡ ከመ፡ ይጥፋእ፡ ልቦሙ፡ ወይበዝኁ፡ ድዉያን፡ በኀበ፡ ኵሉ፡ አናቅጺሆሙ። ወተውህቡ፡ ለቀትል፡ በኲ

(f. 37v)

ናት፡ ወተቀብየ፡ ቀትል። ወይመልሱ፡ በመንገለ፡ የማን፡ ወይበርቅ፡ በሕቁ፡ በመንገለ፡ ፀጋም፡ በኀበ፡ ተመይጠ፡ ገጽከ። ወአነሂ፡ እጠፍሕ፡ እዴየ፡ በዲበ፡ እዴየ፡ ወእፌኑ፡ መዓትየ፡ አነ፡ እግዚኣብሔር፡ ዘነበብኩ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ግበር፡ ለከ፡ ክልኤ፡ ፍናዌ፡ እንተ፡ ኀበ፡ ትበውእ፡ ኵናቱ፡ ለንጉሥ፡ ባቢሎን። ወእም[.]ብሔር፡ ይፃእ፡ ክልኤሆን፡ ወእደ፡ ውስተ፡ ርእሰ፡ ፍኖተ፡ ሀ[ገር]። ወእምርእስ፡ ፍኖቱ፡ ግበር፡ እንተ፡

ኀበ፡ ትበውእ፡ ኵናተ፡ ውስተ፡ ልቦሙ፡ ለረበናተ፡ ዘደቂቀ፡ ዓሞን፡ ወላዕለ፡ ይሁዳ፡ ወዲበ፡ ኢየሩሳሌም፡ ማእከላ። እስመ፡ ይቀውም፡ ንጉሠ፡ ባቢሎን፡ ውስተ፡ ርእሰ፡ ፍኖት፡ ውስተ፡ {…(ጽንፈ)}፡ ክልኤሆን፡ ፍናዌ። ከመ፡ ያስግል፡ ሰገለ፡ ከመ፡ ያንሥእ፡ በትሮ፡ ወከመ፡ ይሰአሎሙ፡ ለግልፎሁ። ወኮነ፡ ሰገሉ፡ እመንገለ፡ የማኑ፡ ዘላዕለ፡ ኢየሩሳሌም፡ ከመ፡ የሐፅራ፡ ወይከሥት፡ ወይዌውዕ፡ ወያ[ዐቦ]፡ ቃሎ፡ በውውዓ፡ ወይጽም፡ አናቅጺሃ፡ ወያ[ዐ]ብሮ፡ መሬተ፡ ወየሐንጽ፡ እንተ፡ ኀበ፡ ይነ[ድ]ፍ። ወውእቱ፡ ያሰግ

(f. 38r)

ል፡ ሎሙ፡ ሰገለ፡ በቅድሜሆሙ፡ ወይዘከር፡ ኀጢአቶ፡ ተዘኪሮ፡ በበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር፡ እግዚኣብሔር። እስመ፡ ተዘከርክሙ፡ ኀጢአተክሙ፡ አመ፡ ተከሥተ፡ ጌጋይክሙ። ‹ከመ›፡ ያስተርኢ፡ አበሳክሙ፡ በኵሉ፡ ጽልሑተክሙ፡ ወበኵሉ፡ ኀጢአተክሙ፨ እስመ፡ ተዘከርክሙ፡ ዘንተ፡ በዘ፡ ቦቱ፡ ትሠገሩ። ወአንተ፡ ርኩስ፡ ወጽልሕው፡ መስፍነ፡ እስራኤል። አመ፡ በጽሐት፡ ዕለትከ፡ ወጊዜሃ፡ ለኀጢአትከ፨ ከመዝ፡ ይቤ፡ እዶናይ፡ እግዚኣብሔር፡ እ

ግዚኣብሔር። አእትቲ፡ መንጸፈኪ፡ ወተቀጸሊ፡ አክሊለኪ፡ አኮኑ፡ አንቲ፡ እንተ፡ አሕፀርኪዮ፡ ለነዊኅ፡ ወአነኅኪዮ፡ ለሐፂር፡ ጌጋየ፡ ወአበሳ፡ ወኀጢአተ፡ እሬስዮ፡ ላቲ። ወይእቲሂ፡ ኢኮነት፡ ከመዝ፡ እስ‹ከ›፡ ትመጽእ፡ እንተ፡ ይደልዋ፡ ወአገብአ። ወአንተ፡ ወልደ፡ እጓለ፡ እምሕያው፡ ተነበይ፡ ወበል፡ ከመዝ፡ ይቤሎሙ፡ እግዚአብሔር፡ እግዚአብሔር፡ ለደቂቀ፡ ዓሞን፡ በእንተ፡ ጽእለቶሙ፨ ወበል፡ ሰይፍ፡ ሰይፍ፡ እንተ፡ ተመልሐት፡ ለቂቲል፡ ወመልሕዋ፡ ከመ፡ ታሕልቅ።

(f. 38v)

ተንሥኢ፡ ምልሲ፡ በራእይኪ፡ ዘከንቱ፡ ወበሰገልኪ፡ ዘሐሰት፡ ከመ፡ ይእስሩኪ፡ በክሳዶሙ፡ ለቅትላን፡ ኃጥኣን። በጽሐት፡ ዕለት፡ ለጊዜ፡ ዕድሜሃ፡ ለኀጢአት፡ ተስወጥ፡ ወኢትኅድር፡ ውስተ፡ ዝብሔር፡ በብሔርከ፡ እኰንነከ፡ ወእክዑ፡ መዓትየ፡ ላዕሌከ፡ በእሳተ፡ መቅሠፍትየ። ወእነፍሕ፡ ላዕሌከ፡ ወአገብአከ፡ ውስተ፡ {…..(እደ፡ ዕደው)}፡ ፀር፡ እለ፡ ያማስኑከ፡ ከመ፡ ይቅትሉከ፡ ወያውዕዩከ። ወይትካዐው፡ ደምከ፡ በማእከለ፡ ብሔርከ፡ ወኢይዘከሩከ፡ እስመ፡ አነ፡ እግ

ዚኣብሔር፡ ነበብኩ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ተዋቀሣ፡ ለሀገር፡ በደም፡ ወንግራ፡ ኵሎ፡ ጌጋያ፡ ወበላ፡ ከመዝ፡ ይቤ፡ አዶናይ፡ እግዚኣብሔር፡ እግዚኣብሔር። ኦሀገር፡ እንተ፡ ትክዑ፡ ደመ፡ በማእከላ፡ ከመ፡ ይብጻሕ፡ ዕለታ፡ ወትግበር፡ ላቲ፡ ጣዖታ፡ ከመ፡ ትርኰስ፡ በደሞሙ፡ ለእለ፡ ከዐው፡ ላዕሌሃ፡ ወትደቅ። ወረኰስኪ፡ በጣዖትኪ፡ ዘገበርኪ፡ ወአቅረብኪ፡ መዋዕልኪ፡ ወአብጻሕኩኪ፡ ዕድሜ፡ ዓመትኪ።

(f. 39r)

በበይነ፡ ዝንቱ፡ ረሰይኩኪ፡ ጽእለተ፡ በኀበ፡ አሕዛብ፡ ወስላቀ፡ ለኵሉ፡ በሓውርት፡ ዘቅሩብኪ፡ ወዘርኁቅኪ፡ ይስሕቁ፡ ላዕሌኪ። እስመ፡ ረኰስኪ፡ እምድኅረ፡ አስማዕኩኪ፡ ወኣብዛሕኪ፡ ኀጢአተኪ። ወናሁ፡ መኳንንቲሆሙ፡ ለቤተ፡ እስራኤል፡ ኵሎሙ፡ ምስለ፡ እንተ፡ አዝማዲሆሙ፡ ተደመሩ፡ በውስቴትኪ፤ ከመ፡ ይክዐው፡ ደመ፡ እሞሙ፡ ወአቡሆሙ፡ ወይጽእልዎሙ፡ ለአዝማዲሆሙ፡ ወሣቀዩ፡ ፈላሴ፡ ወይገፍዑ፡ በውስቴትኪ። ወይትኤገሉ፡ እቡረ፡

ወእጓለ፡ ማውታ፡ በውስቴትኪ፡ ወመነኑ፡ ቅድስትየ፡ ወአርኰሱ፡ ሰንበታትየ። ዕደው፡ ሰረቅት፡ ሀለዉ፡ ውስቴትኪ፡ ከመ፡ ይክዐው፡ ደመ፡ በውስቴትኪ፡ ወበውስተ፡ አድባርኪ፡ ይገብሩ፡ ዘኢይከውን፡ በማእከልኪ። ወከሠቱ፡ ኃፍረተ፡ አብ፡ በውስቴትኪ፡ ወሰከቡ፡ ምስለ፡ ትክት፡ በውስቴትኪ፡ ወኵሎሙ፡ ምስለ፡ አንስቲያ፡ ቢጾሙ፡ ይሰክቡ። ወኵሎሙ፡ ያረኵሱ፡ መራዕወ፡ ደቂቆሙ፡ በኀጢአት። ወኵሎሙ፡ ይስክቡ፡ ምስለ፡ አኃቲሆሙ፡ እንተ፡ እ

(f. 39v)

ምአቡሆሙ፨ ወይነሥኡ፡ ሕልያነ፡ በውስቴትኪ፡ ከመ፡ ይክዐው፡ ደመ፡ በርዴ። ወያስተናድኡ፡ ወይነሥኡ፡ ዘስርቅ፡ በውስቴትኪ፡ ወእሰልጥ፡ ማኅለቅቶ፡ ለእከይኪ፡ ወለትእግልትኪ። ወኪያየሰ፡ ረሣዕክኒ፡ ይቤ፡ እግዚኣብሔር፡ እግዚኣብሔር፨ ወእመሰ፡ ጠፋሕኩ፡ እዴየ፡ በእዴየ፡ በምግባርኪ፡ ዘገበርኪ፡ ወበደምኪ፡ ዘኮነ፡ በማእከልኪ። ለእመ፡ ይትዔገሥ፡ ልበኪ፡ ወለእመ፡ ይጸንዓ፡ እደዊኪ፡ በመዋዕል፡ ዘእገብር፡ በማእከልኪ። አነ፡ እ

ግዚኣብሔር፡ ነበብኩ፡ ወገበርኩ። ወእዘርወኪ፡ ውስተ፡ ኵሉ፡ አሕዛብ፡ ወእዘርወኪ፡ ውስተ፡ በሐውርት። ወየኀልቅ፡ ርኵስኪ፡ እምውስቴትኪ። ወእወርስ፡ እምውስተ፡ ቅድመ፡ አዕይንቲሆሙ፡ ለአሕዛብ። ወያአምሩ፡ ከመ፡ አነ፡ ውእቱ፡ እግዚኣብሔር፨ ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው፡ ናሁ፡ ኮኑኒ፡ ቤተ፡ እስራኤል፡ ድሙራን፡ ኵሎሙ፡ ብርት፡ ወዐረር፡ ወሐፂን። ወናእክ፡ ማእከለ፡ ብሩር፡ ድሙር፡ ውእቱ። በበይነ፡ ዝንቱ፡ በል፡

(f. 40r)

ከመዝ፡ ይቤ፡ እግዚኣብሔር፡ እግዚአብሔር። እስመ፡ ኮንክሙ፡ ኵልክሙ፡ አሐደ፡ ትርሲተ። ወነሣእኩክሙ፡ አነ፡ በኢየሩሳሌም፡ በከመ፡ ይነሥእዎ፡ ለብሩር፡ ወለጸሪቅ፡ ወለኀፂን፡ ወለዓረር። ወለናእክ። ወይወድይዎ፡ ማእከለ፡ ምንሃብ። ወይበኵሁ፡ ዲቤሁ፡ እሳተ፡ ከመ፡ ይስብክዎ። ከማሁ፡ አስተጋብአክሙ፡ በመዓትየ፡ ወእሰብከክሙ፨ ወእበኵህ፡ እሳተ፡ መዐትየ፡ ዲቤክሙ፡ ወትሰበኩ፡ በማእከላ። ወታአምሩ፡ ከመ፡ አነ፡ ውእቱ፡ እግዚኣብሔር፡ ዘከዐውኩ፡ መዓትየ፡ ላዕሌክሙ፨

ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ በላ፡ አንቲ፡ ምድር፡ እንተ፡ ኢትዘንሚ፡ ወኢወረደ፡ ጠል፡ ዲቤኪ፡ በዕለተ፡ መንሱት። እለ፡ መላእክቲሃ፡ በማእከ‹ላ›፡ ይጥኅሩ፡ ወይመስጡ፡ ወየሀዱ፡ ወይትኤገሉ፡ ወይውሕጥዋ፡ ለነፍስ፡ ወይነሥኡ፡ ኅልያነ፨ ወበዝኀ፡ መበለትኪ፡ በውስቴትኪ፡ ወካህናቲሃኒ፡ ዐለው፡ ሕግየ። ወአርኰሱ፡ ቅድሳትየ፡ በማእከለ፡ መቅደስየ። ወኢተግኅሡ፡ እምርኵስ፡ ወቦኡ፡ ማእከለ፡ ርኩስ፡ ወንጹሕ፨ ወይከድኑ፡ ኣዕይንቲ

(f. 40v)

ሆሙ፡ እምሰንበታትየ። ወአርኰሱ፡ ቤትየ፡ ሊተ፡ በማእከሎሙ። ወመላእክቲሆሙኒ፡ በማእከላ፡ ከመ፡ ተኵላት፡ መሰጥ፡ ይመስጡ፡ ከመ፡ ይከዐው፡ ደመ። ወይሂዱ፡ ወይትአገሉ። ወነቢያቲሆሙኒ፡ ይቀብእዎሙ፡ ወይሬእዩ፡ ሎሙ፡ ከንቶ፡ ወያሰግሉ፡ ሐሰተ። ወይብሉ፡ ከመዝ፡ ይቤ፡ እግዚአብሔር፡ ወእግዚኣብሔር፡ {.}ኢነበበ። ወይእኅዝዎሙ፡ ለአሕዛበ፡ ምድር፡ ወይትጌሠሥዎሙ፡ ወይመስጡ። ወየሀይዱ፡ በላዕለ፡ ነዳይ፡ ወይገፍዑ፡ ምስኪነ፡ ወ

ኢይፈትሑ፡ ጽድቀ፡ ለፈላሲ። ወየኀሥሡ፡ በውስቴቶሙ፡ ዕደወ፡ እለ፡ ይመይጥዋ፡ ለርትዕ። ወይቀውሙ፡ በቅድሜየ፡ በእከዮሙ፡ አመ፡ ዕድሜሃ፡ ለምድር፡ ከመ፡ ኢያጥፍአ፡ ለዝሉፉ፡ ወኢረከብኩ። ወከዐውኩ፡ መዓትየ፡ ላዕሌሃ፡ በእሳተ፡ መቅሠፍትየ፡ ከመ፡ እፍድዮሙ፡ በከመ፡ ምግባሮሙ፡ ዲበ፡ ርእሶሙ፡ አገብእ፡ ሎሙ፡ ይቤ፡ እግዚአብሔር፡ እግዚኣብሔር። ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው። ክልኤ፡ አንስት፡ አዋ

(f. 41r)

ልደ፡ አሓቲ፡ ብእሲት፡ እማንቱ፡ ወዘመዋ፡ እማንቱ፡ በብሔረ፡ ግብጽ፡ እንዘ፡ ደናግል፡ እማንቱ። ወዘመዋ፡ ወበህየ፡ ወድቀ፡ አጥባቲሆን፡ ወበህየ፡ ሰበርዎን፤ ወአስማቲሆን፡ ለእንተ፡ ትልህቅ፡ ሐላ፡ ወለእንተ፡ ትንእስ፡ ሐሊባ፡ እኅታ። ወአውስብከዎን፡ ወወለዳ፡ ሊተ፡ ወልደ፡ ደቀ፡ ወአዋልደ። ወአስማቲሆን፡ ለሐላ፡ ሰማርያ፡ ወለሐሊባ፡ ኢየሩሳሌም፨ ወዘመወት፡ ሐላ፡ እምኔየ፡ ወተለወቶሙ፡ ለመሐዛኒሃ፡ ለፋርስ፡ እለ፡ ይቀርብዋ፡ በአልባሰ፡ ደርከኖ፡ ለቢሶሙ፡ መሳፍንቲ፡

ወመኳንንት፡ ወወራዙት። ኵሎሙ፡ ኅሩያን፡ ወመስተጽዕናነ፡ አፍራስ፡ ወወሀበቶሙ፡ ወዘመወት፡ ቦሙ፡ ለደቂቀ፡ ፋርስ፡ ኅሩያን፡ ኵሎሙ። ወምስለ፡ ኵሎሙ፡ እለ፡ አፍቀረቶሙ፡ ወዘመወት፡ ቦሙ፡ ወረኵሰት፡ ወኢኀደገት፡ ዝሙታ፡ ዘእምብሔረ፡ ግብጽ። እስመ፡ ምስሌሃ፡ ይሰከቡ፡ እምንእሳ፡ ወእሙንቱ፡ ሰበርዋ። ወከዐው፡ ዲቤሃ፡ ዝኔቶሙ። በበይነ፡ ዝንቱ፡ አግባእክዋ፡ ውስተ፡ እደ፡ መሐዛኒሃ፡ ውስተ፡ እዴሆሙ፡ ለደቂቀ፡ ፋርስ፡ እለ፡ አፍ

(f. 41v)

ቀረት። ወእሙንቱ፡ ቀፈጽዋ፡ ኃፍረታ፡ ወነሥኡ፡ ደቂቃ፡ ወአዋልዲሃ፡ ወቀተልዋ፡ ኪያሃኒ፡ በኵናት። ወኮነት፡ ነገረ፡ ለኵሉ፡ አንስት፡ ወገብሩ፡ በቀለ፡ በላዕሌሃ፡ ወበላዕለ፡ አዋልዲሃ። ወርእየት፡ እኅታ፡ ሐሊባ፡ ወአፈድፈደት፡ እምእኅታ፡ ዝሙታ፡ ምስለ፡ ደቂቀ፡ ፋርስ። ወአፍቀረት፡ መሳፍንቲሆሙ፡ ወመኳንንቲሆሙ፡ እለ፡ ይቀርብዋ፡ በአልባሰ፡ ሲራይ፡ መስተጽዕናነ፡ አፍራስ፡ ኵሎሙ፡ ወራዙት፡ ኅሩያን፡ ወመስተጽዕናነ፡ አፍራስ። ወርኢኩ፡ ከመ፡ ረኵሰት፡ ወአሐቲ፡

ፍኖቶን፡ ለክልኤሆን፨ ወደገመት። ወዘመወት፡ ወርኢኩ፡ አምሳለ፡ ዕደወ፡ ፋርስ፡ ሥዑላን፡ ውስተ፡ አረፍት፡ ወሥዑላን፡ በክራዊታ። ወቅኑታን፡ ውስተ፡ ሐቌሆሙ፡ ወአልባሰ፡ ርፉእ፡ መተርአስቲሆሙ፡ ወትሥልስተ፡ ገጾሙ። ወኵሎሙ፡ ይመስሉ፡ ደቂቀ፡ ባቢሎን፡ እለ፡ ብሔረ፡ ፋርስ፡ ሀገሮሙ። ወአንሥአት፡ ዐይና፡ መንገሌሆሙ፡ ወነጸረቶሙ፨ ወፈነወት፡ ሐዋርያተ፡ ኀቤሆሙ፡ ብሔረ፡ ፋርስ፡ ወመጽኡ፡ ኀቤሃ፡ ደቂቀ፡ ባቢሎን። ወይሰክቡ፡ ምስሌሃ፡ ውስተ፡ ምስካባ፡ ወያረኵስዋ፡ በዝሙታ፡ ወረኵሰት፡

(f. 42r)

ቦሙ፡ ወጠለቃ፡ ነፍሳ፡ እምኔሆሙ፡ ወከሠተት፡ ዝሙታ፡ ወከሠተት፡ ኃፍረታ። ወነቀበተኒ፡ ነፍስየ፡ እምኔሃ፡ ከመ፡ ነቀበተ፡ ነፍስየ፡ በእኅታ፡ ወአብዛሕኪ፡ ዝሙተኪ፡ ከመ፡ ትዘከሪ፡ መዋዕለ፡ ንእስኪ፡ ዘአመ፡ ዛመውኪ፡ በግብጽ፤ ወአፍቀርኪዮሙ፡ ለደቂቀ፡ ፋርስ፡ እለ፡ መጠነ፡ ነፍስተ፡ አድግ፡ ነፍስቶሙ፡ ወከመ፡ እስኪተ፡ ፈረስ፡ እስኪቶሙ። ወእትመየጠ፡ ለኀጢአተ፡ ንእስኪ፡ ዘገበርኪ፡ በብሔረ፡ ግብጽ፡ በማኅደርኪ፡ ዘአመ፡ ንኡስ፡ አጥባትኪ። በእንተ፡ ዝንቱ፡ ሐሊ

ባ፡ ከመዝ፡ ይቤ፡ እግዚኣብሔር፡ እግዚኣብሔር፡ ናሁ፡ አነ፡ አነሥኦሙ፡ ለመሐ[.ኑ]ንኪ፡ ላዕሌኪ፡ እለ፡ ጠለቀት፡ ነፍስኪ፡ እምኔሆሙ፡ ወአመጽኦሙ፡ ዲቤኪ፡ ወየዐግቱኪ፡ ደቂቀ፡ ባቢሎን። ወኵሎሙ፡ ፋርስ፡ እለ፡ ፋቁድ፡ ወሱሔ፡ ወቁት። ወኵሎሙ፡ ደቂቀ፡ ፋርስ፡ ምስሌሆሙ፡ ወራዙት፡ ኅሩያን፡ ዐበይት፡ መኳንንት፨ ወኵሎሙ፡ በትሥልስት፡ መስተጽዕናነ፡ አፍራስ፡ እለ፡ አስመዩ፡ ኵሎሙ፡ ይመጽኡ፡ ዲቤኪ፡ እመንገለ፡ ደቡብ፡ በሰረገላ፡ ወበመንኰራኵር፡ ምስለ፡

(f. 42v)

ብዙኃን፡ ሰራዊት፡ ወአሕዛብ፡ ሰብአ፡ አሕጻ፤ ወሰብአ፡ ኵናት፡ ይነብሩ፡ መዓቅበ፡ ዲቤኪ፡ እንተ፡ አውድኪ። ወእሁብ፡ ኵነኔ፡ ቅድመ፡ ገጾሙ፡ ወይትቤቀሉኪ፡ በኵነኔሆሙ፡ ወእፌኑ፡ ቅንአትየ፡ ዲቤኪ፡ ወይገብሩ፡ ላዕሌኪ፡ በመዓትየ። ወይመትሩ፡ አንፈኪ፡ ወይሰጕዑኪ፡ እዝነኪ፡ ወእለ፡ ተርፉ፡ እምውስቴተኪ፡ ያወድቅዎሙ፡ በኵናት። ወይነሥኡኪ፡ ወይነሥእዎሙ፡ ለደቂቅኪ፡ ወለአዋልዲኪ። ወለእለ፡ ተረፉ፡ ትበልዖሙ፡ እሳት፡ ወይሰልቡኪ፡ አልባስኪ፡ ወይበ

ረብሩኪ፡ ሰርጐ፡ ምክሕኪ፡ ወእመይጥ፡ ኀጢአተኪ፡ እምኔኪ፡ ወዝሙተኪ፡ ዘእምብሔረ፡ ግብጽ። ወኢታነሥኢ፡ እንከ፡ አዕይንቲኪ፡ ኀቤሆሙ። ወኢትዜከርዮሙ፡ እንከ፡ ለግብጽ፨ በእንተዝ፡ በበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር፡ እግዚአብሔር። ናሁ፡ አነ፡ አገብአኪ፡ ውስተ፡ እደ፡ ጸላእትኪ፡ እለ፡ ጠለቀቶሙ፡ ነፍስኪ፡ እምኔሆሙ። ወይበረብሩኪ፡ ኵሎ፡ ጸማኪ፡ ወተግባርኪ። ወየኀድጉኪ፡ ዕራቅኪ፡ ወትትኃሪ። ወቀፈጹኪ፡ ኃሣረ፡ ዝሙተኪ፡ ወኃ

(f. 43r)

ጢአተኪ፡ ወዝሙተኪ፡ ገብረ፡ ዘንተ፡ ኵሎ፡ ላዕሌኪ። እስመ፡ ዘሞኪ፡ ወተለውኪዮሙ፡ ለአሕዛብ። ወረኰስኪ፡ በጌጋዮሙ፡ ወሖርኪ፡ በፍኖተ፡ እኅተኪ፡ ወአገብእ፡ ጽዋዐ፡ እኅተኪ፡ ውስተ፡ እዴኪ። ከመዝ፡ ይቤ፡ እግዚአብሔር፡ እግዚኣብሔር። ጽዋዐ፡ እኅተኪ፡ ስተዪ፡ ዝኩ፡ ዕሙቀ፡ ወርኂበ። ወትከውኒ፡ ሰሓቀ፡ ወስላቀ፡ በኀበ፡ ብዙኃን፡ እለ፡ ይገብሩ፡ ስታየ፡ ወይክዕዉ። ወይመጽኡ፡ ጽዋዐኪ፡ ሙስና፡ ወይማስኑ፡ ወትሰትዪ፡ ጽዋዐ፡ እኅተኪ፡ ሰማርያ፡ ወትጼ

ውብዮ። ወእሥዕር፡ በዓላቲኪ፡ ወአስህርተኪ። እስመ፡ አነ፡ ነበብኩ፡ ይቤ፡ አዶናይ፡ እግዚአብሔር። በበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር። እስመ፡ ረሳዕክኒ፡ ወአግባእኪ፡ ድኅረ፡ ዘባንኪ፡ ንሥኢ፡ አንቲ፡ ኀጢአተኪ፡ ወዝሙተ፡ ኪ። ወይቤለኒ፡ እግዚአብሔር፡ ወልደ፡ እጓለ፡ እምሕያው። ተዋቀሶን፡ ለሐላ፡ ወለሐሊባ፡ ወንግሮን፡ ኀጢአቶን፡ ዘከመ፡ ዘመዋ፨ ወደም፡ ውስተ፡ እደዊሆን፡ ወፈተዋ፡ ዝሙቶን። ወደቂቆንሂ፡ ዘወለዳ፡ ሊተ፡ ሦ

(f. 43v)

ዓ፡ በእሳት። ወከመዝ፡ ገብራ፡ ላዕሌየ፡ ወአርኰሰ፡ መቅደስየ፡ ወሠዐራ፡ ሰንበታትየ። ወዘብሐ፡ ደቂቆን፡ ለአማልክቲሆን። ወይበውአ፡ መቅደስየ፡ ውእተ፡ አሚረ፡ ከመ፡ ያርኵሳ፡ ወከመዝ፡ ይገብራ፡ በማእከለ፡ ቤትየ። ወዕደውኒ፡ እለ፡ ይመጽኡ፡ እምርሑቅ፡ ሐዋርያት፡ እለ፡ ተፈነዉ፡ ኀቤሆን፨ እምከመ፡ መጽኡ፡ ኀቤሆን፡ ይትሐፀባ፡ ወይትኰ{………(ኀላአዕይንቲሆን)}፡ ወይሰረገዋ፡ ወይነብራ፡ ውስተ፡ ዐራታ፡ ምስካቢሆን። ወሥሩዕ፡ ማእድ፡ ቅድሜሆን። ወይትፌሥሐ፡ በቅ

ብእየ፡ ወበዕጣንየ፡ ወይቀንያ፡ በቃለ፡ አውታረ፡ መሰንቆ። ወኀበ፡ ዕደው፡ ወኀበ፡ ብዙኅ፡ ሰብእ፡ እለ፡ አተው፡ እምሐቅል። ወይወድየ፡ አውቃፋተ፡ ውስተ፡ እደዊሆን፡ ወአክሊለ፡ ምክሕ፡ ውስተ፡ ርእሶን። ወእቤ፡ አኮኑ፡ በእሉ፡ ይዜምዋ፡ ወይገብራ፡ ከመ፡ ዘማ፡ ወለሊሃኒ፡ ዘመወት። ወይበውኡ፡ ኀቤሃ፡ ከመ፡ ይበውኡ፡ ኀበ፡ ብእሲት፡ ዘማ። ከማሁ፡ ይበውኡ፡ ኀበ፡ ሐላ፡ ወሐሊባ፡ ከመ፡ ይግበሩ፡ ኀጢአተ። ወዕደው፡ ጻድቃን፡ እሙንቱ፡ እለ፡ ይትቤቀልዎን፡ በቀለ፡ ዘማ፡ ወበ

(f. 44r)

ቀለ፡ ደም። እስመ፡ ዘማት፡ እማንቱ፡ ወደም፡ ውስተ፡ እደዊሆን፨ ከመዝ፡ ይቤ፡ እግዚአብሔር፡ እግዚአብሔር፡ አመጽእ፡ ላዕሌሆን፡ ሰራዊተ፨ ወእፌኑ፡ ዲቤሆን፡ ሀከከ፡ ወይበረብርዎን፡ ወይወግርዎን፡ በእብን፡ አሕዛብ። ወይረግዝዎን፡ በመጣብሒሆሙ፡ ወለደቂቆን፡ ወለአዋልዲሆን፡ ይቀትልዎሙ። ወያውዕዩ፡ አብያቲሆን፡ በእሳት፡ ወአአትት፡ ኀጢኣተ፡ እምብሔር። ወይትቀሠፉ፡ ኵሉ፡ አንስት፡ ወኢይገብራ፡ እንከ፡ ኀጢአተ። ወይገብእ፡ ጌጋይክሙ፡ ላዕሌክ

ሙ፡ ወትትፈደዩ፡ ሕሊና፡ ኀጢአተክሙ፨ ወታአምሩ፡ ከመ፡ አነ፡ ውእቱ፡ እግዚአብሔር። ወነበበኒ፡ እግዚአብሔር፡ ወይቤለኒ፡ አመ፡ ታስዕ፡ ዓመት፡ በዓሥር፡ ወርኅ፡ በዐሡረ፡ ሠርቅ። ወይቤለኒ፡ ወልደ፡ እጓለ፡ እምሕያው፡ ጸሐፍ፡ ለከ፡ በበዕለቱ፡ እምዛቲ፡ ዕለት፨ እምዘወጠነ፡ ንጉሠ፡ ባቢሎን፡ ዲበ፡ ኢየሩሳሌም፡ እምዛቲ፡ ዕለት፡ ዮም፡ ወነገርኩ፡ ምሳሌ፡ ዲበ፡ ቤት፡ ዘአምረሩኒ፡ ምስሌ። ወበሎሙ፡ ከመዝ፡ ይቤ፡ እግዚኣብሔር፡ እግዚአብሔር፡ አንብር፡ ጽህርተ፡ ወ

(f. 44v)

ደይ፡ ማየ፡ ውስቴታ። ወደይ፡ ውስቴታ፡ ግማዳተ፡ ኵሎ፡ አበላ፡ ሠናየ፡ ኀሪየከ፡ ዘምሉእ፡ ሥጋ፡ እምነ፡ መራዕይ፡ ሠናየ፡ ወስቡሐ፤ ወአንድድ፡ ታሕቱሁ፡ ወአፍልሕ። ወይፍላሕ፡ በሕቁ፡ ወይብሰል፡ አዕጽምቲሁኒ፡ በማእከላ። በበይነ፡ ዝንቱ፡ ከመዝ፡ ይቤ፡ አዶናይ፡ እግዚኣብሔር። ኦሀገረ፡ ደም፡ ጽህርተ፡ ዝሕልተ፡ እንተ፡ ኢያሐብርዋ፡ ዘሐላ፡ ወያወፅኡ፡ በበ፡ አበሉ። ወኢበጽሐ፡ ኀቤሃ፡ መክፈልታ፡ እስመ፡ ደማ፡ ማእከላ፡ ሀሎ፡ ወአንበርክዎ፡ ዲበ፡ ሌዎጴጥሪያ። ወኢ

ሦጥክዎ፡ ውስተ፡ ምድር፡ ከመ፡ ኢይድፍንዎ፡ በመሬት፡ ከመ፡ {.}ይዕርግ፡ መዓትየ፡ ወይትበቀል፡ በቀለ። ወወደይኩ፡ ደማ፡ ዲበ፡ ሌዎጴጥሪያ፡ ከመ፡ ኢይድፍንዎ፨ በበይነ፡ ዝንቱ፡ ከመዝ፡ ይቤ፡ እግዚአብሔር፤ አሌላ፡ ለሀገረ፡ ደም፡ ወአነ፡ አዐቢ፡ (ዕፀወ፡ ት)ንታጋቲሃ፡ ወአበዝኅ፡ ዕፀዊሃ፡ ወአነድድ፡ እሳታ፡ እስከ፡ የኀልቅ፡ ዞማ። ወይትቀጥቀጥ፡ አዕፅምቲሃ፡ ወአነብራ፡ ዲበ፡ አፍሐም፡ እስከ፡ ይነፍር፡ ወእስከ፡ ይሰቈር፡ ጽህርቱ። ወይትመሶ፡ በማእከለ፡ ርኵሳ፡ ወየሐልቅ፡

(f. 45r)

ዘሐላ፡ ወይውሕድ፡ ዘሐላ፡ ወኢይወፅእ፡ ዘሐላ፡ ብዙኅ፡ እምኔሃ። ወየሐፍር፡ ዘሐላ፡ ወይፈልሕ፡ ርኵስኪ፡ እስመ፡ ረኰስኪ፡ ወኢነጻሕኪ፡ እምርኵስኪ። ወምንተ፡ እመ፡ ኢነጻሕኪ፡ ዓዲ፡ እስከ፡ እፌጽም፡ መዓትየ፡ ላዕሌኪ፡ አነ፡ እግዚኣብሔር፡ ነበብኩ፡ ወአመጽእሂ፡ ወእገብርሂ፡ ወእፈጽምሂ። ወኢይምሕርሂ፡ ወኢይሣሀል፡ በከመ፡ ፍናዊኪ። ወበከመ፡ ሕሊናኪ፡ ከማሁ፡ እኴንነኪ፡ ይቤ፡ አዶናይ፡ እግዚአብሔር። በበይነ፡ ዝንቱ፡ አነ፡ እኴንነኪ፡ በከመ፡

ደምኪ። ወበጌጋይኪ፡ ርኵስት፡ ስምኪ፡ ወብዙኀ፡ ታመርሪ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ናሁ፡ አነ፡ እነሥእ፡ እምኔከ፡ ፍትወተ፡ አዕይንቲከ፡ ወኢትትቃተል፡ በውስተ፡ ፀብእ። ወኢታነብዕ፡ ብከየ፡ ደም፡ ዘውስተ፡ ኀቋከ፡ ለሐ፡ ውእቱ፡ ወኢይጸፍር፡ ሥዕርተከ፡ በዲቤከ። ወአሣእኒከ፡ በዲበ፡ እግርከ፡ ወኢትትናዘዚ፡ በከ{….(ናፍሪሆ)}ሙ። ወኢትሴሰዪ፡ እክለ፡ ምተኪ። ወነገርክዎሙ፡ ለሕዝብ፡ በጽባሕ፡ በከመ፡ አዘዘኒ። ወ[ይ]ቤሉኒ፡ ሕዝብ፡ ኢት

(f. 45v)

ነግረነኑ፡ ምንትዝ፡ ዘትገብር፡ አንተ። ወእቤሎሙ፡ እግዚአብሔር፡ ነበበኒ። ወይቤለኒ፡ በሎሙ፡ በቤተ፡ እስራኤል፡ ከመዝ፡ ይቤ፡ እግዚኣብሔር፡ እግዚኣብሔር። ናሁ፡ አነ፡ አረኵስ፡ መቅደስየ። ሐሳር፡ ውእቱ፡ ኀይልክሙ፡ ወፍትወተ፡ አዕይንቲክሙ፨ ዝኵሉ፡ ዘትምሕከ፡ ነፍስክሙ፡ ወደቂቅክሙሂ፡ ወአዋልዲክሙሂ፡ ዘተረፈ፡ ይወድቁ፡ በኵናት፡ ወትከውኑ፡ ዘከመ፡ ገበርኩ፡ ወትከውኑ፡ ዘከመ፡ ገበርኩ፡ ወኢትትናዘዙ፡ በአፉሆ

ሙ። ወትበልዑ፡ ሲሳየ፡ ዕደው፡ ወድምድማ፡ ርእስክሙሂ፡ ወአሣእኒክሙሂ፡ ዘውስተ፡ እገሪክሙ፡ ኢተበትከ፡ ወኢታውዕዩ። ዳእሙ፡ ትትመንሰው፡ በኀጢአትክሙ፡ ወኵልክሙ፡ ት[ና]ዝዙ፡ ቢጸክሙ፨ ወይከውነክሙ፡ ሕዝቅያል፡ ትእምርተ፡ ኵሎ። ዘከመ፡ ረሰይኩ፡ ግበሩ፡ አመ፡ በጽሐ፡ ዝንቱ። ወያአምሩ፡ ከመ፡ አነ፡ ውእቱ፡ እግዚአብሔር፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። አጽንዕ፡ ገጸከ፡ መን

(f. 46r)

ገለ፡ ደቂቀ፡ ዓሞን። ወተነበይ፡ ሎሙ፡ ወበሎሙ፡ ስምዑ፡ ቃለ፡ አዶናይ፡ እግዚአብሔር። ከመዝ፡ ይቤ፡ አዶናይ፡ እግዚአብሔር። እስመ፡ ተፈሣሕክሙ፡ በእንተ፡ መቅደስየ፡ እስመ፡ ረኵሰ፡ ወበእንተ፡ ምድረ፡ እስራኤል፡ እስመ፡ ማሰነት፡ ወበእንተ፡ ቤተ፡ ይሁዳ፡ እስመ፡ ተፄወዉ። ወበበበይነ፡ ዝንቱ፡ ናሁ፡ አነ፡ አገብአክሙ፡ ለደቂቀ፡ ቄዴም፡ ከመ፡ ይትከፈሉክሙ፡ ወይነብሩ፡ በኀጢአቶሙ፡ ውስቴተኪ። ወይትከፈሉ፡ መኃድሪሆሙ፡ ኀቤኪ። ወእ

ሙንቱ፡ ይበልዑ፡ ፍሬኪ፡ ወውእቶሙ፡ ይሰትዩ፡ ጠለኪ። ወእሬስያ፡ ለሀገረ፡ ዓሞን፡ ምርዓየ፡ አግማል። ወደቂቀ፡ ዓሞን፡ ምርዓየ፡ አባግዕ። ወታአምሩ፡ ከመ፡ አነ፡ ውእቱ፡ እግዚአብሔር። እስመ፡ ከመዝ፡ ይቤ፡ እግዚአብሔር፡ እግዚአብሔር። እስመ፡ ጠፋሕክሙ፡ በእደዊክሙ፡ ወፀሐስክሙ፡ በእገሪክሙ፨ ወተኀሥየት፡ ነፍስከ፡ በእንተ፡ ምድረ፡ እስራኤል። በበይነ፡ ዝንቱ፡ ናሁ፡ አነ፡ አነሥእ፡ እዴየ፡ ላዕሌከ፡ ወእሬስየከ፡ ባርባ

(f. 46v)

ረ፡ ለአሕዛብ። ወአጠፍአከ፡ እምውስተ፡ በሐውርት፡ ወእሤርወከ፡ እምውስተ፡ አሕዛብ፡ ወእደመስሰከ። ከመ፡ ታእምሩ፡ ከመ፡ አነ፡ ውእቱ፡ እግዚአብሔር። ከመዝ፡ ይቤ፡ እግዚአብሔር፡ አዶናይ፡ እስመ፡ ይቤሉ፡ ሞአብ፡ ወሴይር፡ ከመ፡ ኵሉ፡ አሕዛብ፡ ቤተ፡ እስራኤልሂ፡ ወይሁዳ። በበይነ፡ ዝንቱ፡ ናሁ፡ አነ፡ እነሥት፡ ጸወና፡ እምአህጉር፡ ለሞአብ፡ ወእምአህጉረ፡ ምኵናን፡ ወእምድሩ፡ ኅሪተ፡ ዘቤታ፡ ሴሙተ፡ ዲበ፡

ዐዘቅተ፡ ሀገር፡ ዘመንገለ፡ ባሕር፡ ዘደቂቀ፡ ቄዴም። ወደቂቀ፡ ዓሞን፡ ወሀብክዎ፡ ርስቶ፡ ከመ፡ ኢይርከቡ፡ ዝክረ፡ ደቂቀ፡ ዓሞን፡ በውስተ፡ አሕዛብ፡ ወበሞአብ። ወእገብር፡ በቀለ፡ ወያአምሩ፡ ከመ፡ አነ፡ ውእቱ። ከመዝ፡ ይቤ፡ አዶናይ፡ እግዚአብሔር። እስመ፡ ገብረት፡ ኤዶምያስ፡ አመ፡ ተበቀለቶሙ፡ በቀለ፡ ቤተ፡ ይሁዳ፡ ወተቀየምዎሙ፡ ወተበቀልዎሙ፡ በቀለ። ከመዝ፡ ይቤ፡ አዶናይ፡ እግዚአብሔር፡ አነሥእ፡ እዴየ፡ ላዕለ፡ ኢዶምያስ፡ ወአጠ

(f. 47r)

ፍእ፡ እምውስቴታ፡ ሰብአ፡ ወእንስሳ፡ ወእሬስያ፡ በድወ። ወእለሂ፡ አምሰጡ፡ እምቴማን፡ ይወድቁ፡ በኵናት፡ ወእትቤቀሎሙ፡ ለኤዶምያ፡ በእደ፡ ሕዝብየ፡ እስራኤል። ወይገብሩ፡ ላዕለ፡ ኢዶምያ፡ በከመ፡ መዓትየ፡ ወመቅሠፍትየ። ወያአምሩ፡ በቀልየ፡ ይቤ፡ እግዚአብሔር፡ አዶናይ። ከመዝ፡ ይቤ፡ አዶናይ፡ እግዚአብሔር፡ እስመ፡ ገብሩ፡ ኢሎፍሊ፡ በቀለ፡ ወአቀሙ፡ በቀሎሙ። ወተፈሥሐት፡ ነፍሶሙ፡ ከመ፡ ይጥፍኡ፡ ለዓለም።

በበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር። ናሁ፡ አነ፡ አነሥእ፡ እዴየ፡ ላዕለ፡ ኢሎፍሊ፡ ወአጠፍኦሙ፡ ለመኳንንት፡ ወእደመስሶሙ፡ ለእለ፡ ተረፉ፡ እምሰብአ፡ ጰሬሌይ። ወእገብር፡ ዲቤሆሙ፡ በቀለ፡ ዐቢየ። ወያአምሩ፡ ከመ፡ አነ፡ አዶናይ፡ እግዚአብሔር፡ ሶበ፡ ተበቀልክዎሙ፨ ወኮነ፡ አመ፡ ፲ወ፩፡ ዓመት፡ ወሠርቀ፡ ወርኅ፡ ነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። እስመ፡ ትቤ፡ ሶር፡ ዲበ፡ ኢየሩሳሌም፡ እን

(f. 47v)

ቋዕ፡ ተቀጥቀጠት። ወተሐጕለት፡ ወአሕዛቢሃኒ፡ ገብኡ፡ ኀቤየ፡ ኀልቀት፡ ምልእት። በበይነ፡ ዝንቱ፡ ከመዝ፡ ይቤ፡ እግዚአብሔር፡ አዶናይ። ናሁ፡ አነ፡ ላዕሌኪ፡ ሶር፡ ወአመጽእ፡ ላዕሌኪ፡ አሕዛበ፡ ብዙኃነ፡ ከመ፡ ታዕርግ፡ ባሕር፡ ማዕበላ። ወያንህሉ፡ አረፋቲሃ፡ ለሶር፡ ወይነሥቱ፡ ማኅፈድኪ። ወያኀልቅ፡ ለመሬትኪ፡ እምኔኪ። ወእሬስያ፡ ከመ፡ ኰኵሕ፡ ልሙጽ፡ ወይረቡ፡ መሣግሪሆሙ፡ {.}ማእከለ፡ ባሕር። እስመ፡ አነ፡ ነበብኩ፡ ይቤ፡ አዶና

ይ፡ እግዚአብሔር፡ እግዚአብሔር፡ ወትከውን፡ በርባረ፡ ለአሕዛብ። ወይቀትልዎን፡ ለአዋልዲሃ፡ በኵናት፡ በውስተ፡ ገዳም፡ ወያአምሩ፡ ከመ፡ አነ፡ ውእቱ፡ እግዚአብሔር። ከመዝ፡ ይቤ፡ አዶናይ፡ እግዚአብሔር፡ ናሁ፡ አነ፡ አመጽእ፡ ለከደኖ፡ ሶር፡ ላዕሌከ፡ ሶር፡ ለናቡከድናጾር፡ ንጉሠ፡ ባቢሎን፡ እመንገለ፡ ደቡብ። ንጉሠ፡ ነገሥት፡ ውእቱ፡ ምስለ፡ አፍራስ፡ ወሳረላ፡ ወመስተጽዕናን፡ ወተዐይነ፡ {..(አሕ)}ዛበ፡ ብዙኀ፡ ፈድፋደ። ወውእቱ፡ ይቀትሎን፡

(f. 48r)

ለአዋልዲኪ፡ እለ፡ ሐቅል፡ በኵናት። ወያነብር፡ ማዕቀበ፡ ላዕሌኪ፡ ወየሐፅረኪ፡ ወየሐንጽ፡ ጥቅመ፡ አውደኪ። ወየዐግቱኪ፡ በንዋየ፡ ሐቅል፡ ወይደረብዩኪ፡ በኰያንዊሆሙ፡ አረፍተኪ፡ ወማኅፈደኪ፡ ያንህሉ፡ በመጣብኂሁ፡ ወይደፍነኪ፡ ጸበል፡ እምብዝኀ፡ አፍራሲሁ። ወእምድምፀ፡ አፍራሲሁ፡ ወመንኰራኵረ፡ ሰረገላሁ፡ ያንቀልቅል፡ ወያንህል፡ አረፋተኪ። ወይበውኦን፡ ለአናቅጽኪ፡ ከመ፡ ዘይበውእ፡ አዕጻዳተ፡ ሐቅል፡ በንዋየ፡ ሐቅሉ። ወይከይ

ዱ፡ አፍራሲሆሙ፡ መርሕበኪ፡ ወይቀትሎሙ፡ ለአሕዛበኪ፡ በመጥባሕት። ወይነጽኆ፡ ውስተ፡ ምድር፡ ለጽኑዕ፡ ኀይልኪ፡ ወይበረብር፡ ንዋየኪ፡ ወይመህርከ፡ መራዕይኪ። ወያንሕል፡ አረፋተኪ፡ ወይነሥት፡ አብያተኪ፡ መፍትወ፡ ወእበኒኪ፡ ወዕፀዊኪ፤ ወመሬተኪ፡ ውስተ፡ ቀላየ፡ ባሕር፡ ይዌርው። ወይሥዕር፡ እንከ፡ ዕንዚራቲኪ፡ ወኢይሰማዕ፡ እንከ፡ ኵሉ፡ ማኅሌተኪ። ወእሬስየኪ፡ ከመ፡ ኰኵሕ፡ ንጹሕ፡ ኀበ፡ ይረብቡ፡ መሣግረ፡ ትከ

(f. 48v)

ውኒ፡ እንከ፡ ወኢትትሐነጺ። እስመ፡ እንከ፡ አነ፡ ነበብኩ፡ ይቤ፡ አዶናይ፡ እግዚአብሔር። ከመዝ፡ ይቤ፡ አዶናይ፡ እግዚአብሔር፡ እግዚአብሔር፡ በእንተ፡ ሶር። እምድምፀ፡ ድቀትኪ፡ ተመንደቡ፡ ቅቱላኒኪ፡ አመ፡ መልሐ፡ መጥባሕቶ፡ በማእከልኪ። አድለቅለቃ፡ ደሰያት፡ ወይወርዱ፡ እመናብርቲሆሙ፡ ኵሎሙ፡ አሕዛብ፡ ወመላእክተ፡ አሕዛበ፡ ምድር። ወየአትቱ፡ ጌራቲሆሙ፡ እምአርእስቲሆሙ። ወይሰልብዎሙ፡ አልባሰ፡ ዐ

ስቆሙ፨ ድንጋፄ፡ ይደነግፁ፡ እንዘ፡ ይነውሙ፡ ውስተ፡ ምድር፡ ወይትሐዘቡ፡ ሞቶሙ፡ ወይበክዩኪ፡ ወያስቆቅዉኪ። ወይብሉኪ፡ እፎ፡ ጠፍአት፡ ወተሥዕረተ፡ እምባሕር። ሀገር፡ ክብርት፡ እንተ፡ ኮነት፡ ጽንዕተ፡ ውስተ፡ ባሕር። ወእለሂ፡ ይነብርዋ፡ እንተ፡ አፍርሀት፡ ኵሎ፡ ሰብእ። ወይፈርሁ፡ ደሰያት፡ እምአመ፡ ወደቂ፡ ወይደነግፃ፡ አህጉር፡ ዘውስተ፡ ደሰያት፡ እምፀአተኪ፨ እስመ፡ ከመዝ፡ ይቤ፡ አዶናይ፡ እግዚኣብሔር፡ እግዚአብሔር። አመ፡ ኮነት፡ ሀገር፡ መ

(f. 49r)

ዝብረ፡ ከመ፡ አህጉር፡ ዘአልቦ፡ ዘይነብሮን። አመ፡ አምጻእኩ፡ ዲቤሃ፡ ቀላየ፡ ወይደፍነኪ፡ ማይ፡ ብዙኅ። ወአገብአኪ፡ ኀበ፡ እለ፡ ይወርዱ፡ ውስተ፡ ቀላይ፡ ኀበ፡ አሕዛብ፡ ዘለዓለም። ወአነብረኪ፡ ታሕተ፡ ምድር፡ ከመ፡ መዝብር፡ ዘለዓለም፡ ምስለ፡ እለ፡ ይወርዱ፡ ውስተ፡ ግብ፡ ከመ፡ ትንበሪ። ወኢትቁሚ፡ ውስተ፡ ምድረ፡ ሕይወትኪ፡ ወእሁበኪ፡ ለሞት፡ ወኢትሄልዊ፡ እንከ። ወየኀሥሡኪ፡ ወኢይረክቡኪ፡ ለዓለም፡ ይቤ፡ አዶናይ፡ እግዚአብሔር፡ እግዚአብሔር።

ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ተመሀር፡ ለከ፡ ሰቆቃወ። ወበላ፡ ለሶር፡ ለእንተ፡ ትነብር፡ ውስተ፡ ፍኖተ፡ ባሕር፡ መዕረብቶሙ፡ ለአሕዛብ፡ ብዙኃን፡ እለ፡ ውስተ፡ ደሰያት፨ ከመዝ፡ ይቤ፡ እግዚአብሔር፡ እግዚአብሔር፡ ለሶር፡ እንተ፡ ትብል፡ ለሊየ፡ ረሰይኩ፡ ሊተ፡ ሠናየ፡ ውስተ፡ ልበ፡ ባሕር፡ ለብዔልሞ። ደቂቅኪ፡ ረሰዩ፡ ለኪ፡ ስነ፡ አርዝ፡ ዘእምሳኒር። ወየሐንጹኪ፡ በሐዳሳት፡ ዘቀጰርሶ፡ ዘእምሊባኖስ፡ ነሥኡ፡

(f. 49v)

ይግበሩ፡ ለኪ፡ አዕማደ፡ ዘኤለጤኒስ፡ እምብሔረ፡ ባስን። ወገብሩ፡ አሕዳፍኪ፡ ወምሕራማትኪ፡ ገብሩ፡ ዘቀርነ፡ ነጌ። ወአብያተኪ፡ ዘአልሳድስ፡ ዘእምደሰያተ፡ ኬጤን። ወዐሥቀ፡ ሜላት፡ አግበሩ፡ ለኪ፡ በብሔረ፡ ግብጽ፡ ለምስከብኪ፡ ወለትርሲተኪ። ዘትለብሲ፡ ሜላተ፡ ደርከኖ፡ እምደሳያተ፡ ኤሊሴ፡ ይገብሩ፡ ለኪ፡ መዋጥሐ። ወመላእክተኪ፡ እለ፡ ይነብሩኪ፡ ሲዶና፡ ወአራድኢ፡ መኳንንተኪ፡ ጠቢባንኪ፡ ሶር፡ እለ፡ ሀለው፡ ውስቴተኪ። እሙንቱ፡

አምርሕተኪ፡ ሊቃውንት፡ ወጻሐፍተ፡ ወጠቢባኒሆሙ፡ ሀለዉ፡ ውስቴተኪ፡ እሙንቱ፡ ይጼንዕዋ፡ ለምክርኪ፨ ወኵሎ፡ አሕማረ፡ ባሕር፡ ወእለ፡ ይቀድፉ፡ ኮኑኪ፡ ዐረበ፡ ዐረብኪ። ወልዳ፡ ወልብያስ፡ እሙንቱ፡ ሰራዊተኪ፡ ዕደው፡ መስተቃትላን፡ ሰብአ፡ ጴልጣስ፡ ወሰቀሉ፡ ውስቴተኪ፡ ጌራቲሆሙ፡ እሙንቱ፡ ወሀቡ፡ ትርሲተኪ፡ አራድዮን። ወሰራዊተኪ፡ የዐግቱ፡ ዲበ፡ አረፍተኪ፡ ይነብሩ፡ መዓቅበኪ። ወሰቀሉ፡ ንዋየ፡ ሐቅሎሙ፡ ውስተ፡ መሐፍደኪ፡ ‹አውደ›{.}ኪ፡ ውስተ፡ መኃድሪኪ፡

(f. 50r)

እሙንቱ፡ ገብሩ፡ ለኪ፡ ንሥኢ፡ ኬልቄዶና፡ ማዕረብተኪ፡ እምኵሉ፡ ብዙኀ፡ ኀይለኪ፤ ወርቀ፤ ወብሩረ፤ ወሐጺነ፤ ወዐረረ፤ ወናእከ፤ ወሀቡ፡ ውስተ፡ ምሥያጠኪ፡ ሰብአ፡ ኤልስ፡ ወኵሎሙ፡ እለ፡ ምስሌኪ። በስፍሖሙ፡ እሙንቱ፡ የሐውሩኪ፡ በነፍስ፡ ሰብእ፡ ወበንዋየ፡ ብርተ፡ ረሰዩ፡ ተግባረኪ። ወእምቤተ፡ ተርጋማ፡ አፍራሰ። ወመስተጽዕናነ፡ ወአብቅል፡ አምጽኡ፡ ውስተ፡ ምሥያጠኪ። ወደቂቀ፡ ሩድዮን፡ ሰየጠኪ፡ ወእምደሰያት፡ አብዝኁግርሕኪ፡ ቀርነ፡ ነጌ።

ወእለ፡ መጽኡ፡ ይሁቡኪ፡ ደነስኪ፡ ሰብአ። ወትትጌበሪ፡ ምስለ፡ ብዙኃን፡ እለ፡ ተደመሩ፡ ምስሌኪ። ወያመጽኡ፡ ለኪ፡ ማየ፡ ልብን፡ እምተርሴስ። ወለሞት፡ ወቆርኮር፡ ረሰዩኪ፡ ምሥያጠ። ወይሁዳ፡ ወእስራኤል፡ እሙንቱ፡ ‹ሠየጠኪ፡ ወይሠይጡኪ፡ ስርናየ›፡ ወበለሳነ፡ ወሰሊሖተ፡ ወመዓረ፡ ቅድወ፨ ወቅብአ፡ ወርጢነ፡ ወሀቡኪ፡ በዘ፡ ይዴመሩ፡ ምስሌኪ። ደማስቆ፡ መስተገብራንኪ፡ እምብዝኀ፡ ኵሉ፡ ኀይልኪ። ወይነ፡ እምኬረቦን፡ ወፀምረ፡ እምሌጡ።

(f. 50v)

ወአምጽኡ፡ ወይነ፡ ውስተ፡ ምሥያጠኪ። እምአሴል፡ ኀጺነ፡ ግቡረ፡ ዘእለ፡ ተደመሩ፡ ምስሌኪ። ወሰረገላቲሆሙ፡ ለሰየጥኪ፡ ዘእምዴዳን፡ ምስለ፡ እንስሳ፡ ኅሩይ፡ ዘሰረገላሆሙ፡ ለዐረብ። ወኵሎሙ፡ መላእክተ፡ ቄዳር፡ እሙንቱ፡ ሠየጥኪ፡ በእደ፡ ዚአኪ። ወአግማለ፡ ወአባግዐ፡ ወአጣሌ፡ ይሣየጡኪ፡ ተግባረኪ። ሤጠ፡ ሰባ፡ ወርግማ፡ እሙንቱ፡ ሠየጠኪ፡ በቅድወ፡ አፈዋት፡ ወዕንቍ፡ ሠናየ። ወወርቀ፡ አምጽኡ፡ ውስተ፡ ምሥያጠኪ። ሰ

ብአ፡ ካራን፡ ወዘናሐ፡ ወዴዳን፡ እሙንቱ፡ ሠየጥኪ። ወያመጽኡ፡ ተግባሮሙ፡ ዐሥቀ፡ ደርከኖ፡ ገርሖሙ። ወለኅሩያኒሆሙ፡ የሐምይዎሙ፡ በአሕባለ፡ አሕማር፡ ዘዕፀ፡ ቄጰርስና፡ ምስሌሆሙ፡ ለተግባርኪ፡ ዘይበዝኅ፡ ሤጠኪ፡ ኀበ፡ እለ፡ ተደመሩ፡ ምስሌኪ፤ ወጸገብኪ፡ ወሰባሕኪ፡ ፈድፋደ፡ ውስተ፡ ልበ፡ ባሕር፤ ማእከለ፡ ማይ፡ ብዙኅ፡ አኅለፍኩኪ፡ ወአቅደፍኪ፡ ነፍሰ፡ ጽባሐ፡ አድከሙኪ፡ በውስተ፡ ልበ፡ ባሕር። ወአኮ፡ ኀይልኪ፡ ወዐስብኪ፡ ወለእለ፡ ተደመሩ፡

(f. 51r)

ምስሌኪ፡ ድሙራንኪ፡ ኵሎሙ፡ ዕደው፡ መስተቃትላን፡ እለ፡ ውስቴተኪ። ወኵሎሙ፡ ተዐይኒኪ፡ ማእከልኪ፡ ይወድቁ፡ ወስተ፡ ልበ፡ ባሕር፡ በዕለተ፡ ድቀተኪ። እምቃለ፡ አውያተኪ፡ አምርሕተኪ፡ ፍርሀተ፡ ይፈርሁ፡ በውስተ፡ አሕማሪሆሙ፡ ኵሎሙ፡ እለ፡ ይቀድፉ። ወመስተጽዕናን፡ ወእለ፡ {.}ሐዳፍ፡ እለ፡ በባሕር፡ ውስተ፡ ምድረ፡ ይቀውሙ። ወይዌውዑ፡ በቃሎሙ፡ በእንቲአኪ፡ ወየአወይዉ፡ መሪረ። ወይወድዩ፡ መሬተ፡ ውስተ፡ ርእሶሙ፡ ወሐመ

ደ፡ ይትነጸፉ፡ ወይትላጸዩ፡ ርእሶሙ፡ በእንቲአኪ። ወይለብሱ፡ ሠቀ፡ ወይበኪዩኪ፡ በመሪር፡ ነፍስ። ወይላሕዉኪ፡ በመሪር፡ ለሐ፡ ደቂቀኪ። ወያስቆቅዉኪ፡ ሰቆቃወ፡ ከመ፡ ጢሮስ፡ እንተ፡ ተሀውከት፡ በማእከለ፡ ባሕር። ሚመጠነ፡ ትረክቢ፡ ዐስበኪ፡ በውስተ፡ ባሕር፡ አብዛኅኪ፡ አሕዛበ፡ በብዝኅኪ። ወእምእለ፡ ተደመሩ፡ ምስሌኪ፡ አብዐልክዮሙ፡ ለነገሥተ፡ ምድር፡ ለኵሎሙ፨ ይእዜኒ፡ ትትቀጠቀጢ፡ በውስተ፡ ባሕ

(f. 51v)

ር፡ ውስተ፡ ቀላየ፡ ማይ። ወእለሂ፡ ተደመሩ፡ ምስሌኪ፡ ወኵሉ፡ ተዐይንኪ፡ ይወድቁ፡ በማእከልኪ። ወይወድቁ፡ ኵሎሙ፡ እለ፡ ይቀድፉኪ፡ ወኵሎሙ፡ እለ፡ ይነብሩ፡ ውስቴታ፡ ደሰየት፡ በከዩኪ። ወነገሥቶሙኒ፡ ድንጋፄ፡ ይደነግፁ። ወአንብዐ፡ ገጾሙ፡ ሠየጠ፡ አሕዛብ፡ ስሐቡኪ፡ ወትትኀጐሊ፡ ወኢትሄልዊ፡ እንከ፡ ለዓለም፨ ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ በሎ፡ ለመልአከ፡ ጢሮስ። ከመዝ፡ ይቤ፡

እግዚአብሔር፡ እግዚአብሔር። እስመአ፡ ተዐበየ፡ ልበከ፡ ወትቤ፡ እግዚአብሔር፡ አነ፡ ከመ፡ ይነብር፡ እግዚአብሔር፡ ማእከለ፡ ባሕር፡ እነብር፡ እንዘ፡ ሰብእ፡ አንተ። ወኢኮንከ፡ እግዚአብሔር። ወረሰይከ፡ ልበከ፡ ከመ፡ ልበ፡ እግዚአብሔር። አንተሁ፡ ትጠብብ፡ እምዳንየል፡ ወጠቢባንሂ፡ ኢመሀሩከ፡ በጥበቦሙ። በጥበብከኑ፡ ወበአእምሮትከ፡ ገበርከ፡ ለከ፡ ዘንተ፡ ኀይለ። ወአጥረይከ፡ ለከ፡ ወርቀ፡ ወብሩረ፡ ውስተ፡ መዛግብቲከ። እመ፡ አ

(f. 52r)

ኮ፡ በምከርከ፡ ወበተግባረከ፡ አብዛሕከ፡ ኀይለከ፡ ወአዕበይከ፡ ልበከ፡ በኀይልከ። በበይነ፡ ዝንቱ፡ ከመዝ፡ ይቤ፡ እግዚአብሔር፡ እግዚአብሔር፡ እስመ፡ ረሰይከ፡ ልበከ፡ ከመ፡ ልበ፡ እግዚአብሔር። በበይነ፡ ዝንቱ፡ ናሁ፡ አነ፡ አመጽእ፡ ላዕሌከ፡ አሕዛበ፡ ነኪራነ፡ ብዙኃነ፡ ወእኩያነ፡ ወይደረብዩከ፡ በኰያንዊሆሙ፡ ወዲበ፡ ሥነ፡ ሥርዓተከ። ወይነጽሕዎ፡ ለሥነከ፡ ውስተ፡ ሞት፡ ወይደብዩከ፡ ወይቀትሉከ፡ ወትመውት፡ በኀጺን። ወይዌርዉ፡ በድነከ፡ ውስተ፡ ልበ፡

ባሕር። እስኩ፡ በሎሙ፡ ለእለ፡ ይቀትሉከ፡ እግዚአብሔር፡ አነ፡ እንዘ፡ ሰብእ፡ አንተ፡ ወኢኮንከ፡ እግዚአብሔር። ወብዙኃን፡ እለ፡ ይረግዙ{.(ከ)}ወትመውት። ወይቀትሉከ፡ ቈላፋን፡ ወትመውት፡ በእዴሆሙ፡ እስመ፡ አነ፡ ነበብኩ፡ ይቤ፡ እግዚአብሔር፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ብኪዮ፡ ወአስቆቅዎ፡ ለመልአከ፡ ጢሮስ። ወበሎ፡ ከመዝ፡ ይቤ፡ እግዚአብሔር፡ እግዚአብሔር፡ ተ{……….(መሰል፡ አንተ፡ ፍቱሐ፡ ማ)}

(f. 52v)

ሕተመ፡ እስከ፡ አክሊለ፡ ምክሕከ፡ ዘቦቱ፡ ፈጋዕከ፡ በአዕጻዳተ፡ ቀምሕከ፡ በኀበ፡ ተወልደከ፡ ወተሰርጎከ፡ ኵሎ፡ ዕንቈ፡ ሠናየ። ዕንቈ፡ ስርድዮን፡ ወጲዝዮን። ወመረግድ። ወያክንት፡ ቀዪሐ፡ ወጸሊመ። ወኢያስጲን። ወወርቀ፡ ወብሩረ። ወልጊርዮን። ወአስጤን፡ ወክሪምሶምቶን፨ ወብረሌ። ወአንክዮን፨ ወመላእከ፡ ወርቀ፡ ውስተ፡ መዛግብቲከ፡ ወመሣይምቲከ። እምአመ፡ ተ{…(ፈጠር)}ከ፡ ኀበ፡ ኪሩብ፡ ሤምኩከ፡ ውስተ፡ ደወለ፡ እግዚኣብሔር፡ ቅዱ

ስ። ወተወለድከ፡ ማእከለ፡ እብን፡ ቀያሐተ፡ ወተወለድከ፡ አንተ፡ በመዋዕሊከ፡ ዘአልብከ፡ ነውረ፡ እምአመ፡ ፈጠርኩከ፨ እስከ፡ አመ፡ ተረከበ፡ ጌጋየ፡ በላዕሌከ፡ እምብዝኀ፡ ተግባረከ፡ መላእከ፡ ዐመፃ፡ ውስተ፡ አብያቲከ። ወአበስከ፡ ወቈሰልከ፡ በደብረ፡ እግዚአብሔር፡ ወአውፃእከ፡ ለከ፡ ኪሩብ፡ እማእከለ፡ እብን፡ ቀያሕተ፡ ወተዝህረ፡ ልበከ፡ በሥነከ። ወተማሰነ፡ ሥርዓተከ፡ ምስለ፡ ላሕይከ፨ በብዝኀ፡ ኀጢአተከ፡ ሰጣሕኩከ፡ ወነጻሕኩከ፡ ውስተ፡ ምድር። ወ

(f. 53r)

አዘዝኩ፡ ይዝብጡከ፡ ወይንጽሑከ፡ በቅድመ፡ ነገሥት፡ በብዝኀ፡ ጌጋይከ፡ ወዐመፃከ፡ ዘትገብር። ወአርኰስኩ፡ መቅደስከ፡ ወአወፅእ፡ እሳተ፡ እማእከልከ፡ እንተ፡ ትበልዐከ። ወእሬስየከ፡ ሐመደ፡ በውስተ፡ ምድርከ፡ በቅድመ፡ ኵሎሙ፡ እለ፡ ይኔጽሩከ፨ ወኵሎሙ፡ አሕዛብ፡ እለ፡ ያአምሩከ፡ ይበኪዩከ፡ እስመ፡ ተኀጐልከ፡ ወኢትሄሉ፡ እንከ፡ ለዓለም፨ ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው። አጽንዕ፡ ገጸከ፡ ዲበ፡ ሲዶና። ወተነበይ፡ ላ

ቲ፡ ወበላ፡ ከመዝ፡ ይቤ፡ አዶናይ፡ እግዚአብሔር። ናሁ፡ አነ፡ ላዕሌኪ፡ ሲዶና፡ ወእሴባሕ፡ ብኪ። ወታ[አ]ምሪ፡ ከመ፡ አነ፡ ውእቱ፡ እግዚኣብሔር፡ ሶበ፡ ተበቀልኩኪ። ወእትቄደስ፡ ብኪ፡ ወእፌኑ፡ ላዕሌኪ፡ ሞተ፡ ወደመ፡ ውስተ፡ መርሕበኪ፤ ወይወድቁ፡ ቅቱላን፡ ውስተ፡ ማእከለ፡ በኵናት፡ ውስተ፡ አውድኪ፡ [ወ]ታአምሪ፡ ከመ፡ አነ፡ ውእቱ፡ እግዚኣብሔር። ወአልቦ፡ እንከ፡ በውስተ፡ እስራኤል፡ ሦከ፡ ወአሜከላ፡ ወመሪረ፡ ሕማ[መ]፡ እምኵሉ፡ እለ፡ አ[ው]

(f. 53v)

ዶሙ፡ እለ፡ አምረርዎሙ፡ ወአኅሠርዎሙ፡ ወያአምሩ፡ ከመ፡ አነ፡ ውእቱ፡ አዶናይ፡ እግዚአብሔር። ከመዝ፡ ይቤ፡ አዶናይ፡ እግዚአብሔር። ወአስተጋብኦሙ፡ ለቤተ፡ እስራኤል፡ እምአሕዛብ፡ ኀበ፡ ተዘርዉ፡ ህየ። ወእትቄደስ፡ ቦሙ፡ በኀበ፡ አሕዛብ፡ ወሕዝብ፡ ወይነብሩ፡ ውስተ፡ ምድሮሙ፡ እንተ፡ ወሀብክዎ፡ ለቍልዔየ፡ ያዕቆብ። ወይነብሩ፡ ውስቴታ፡ ተአሚኖሙ፡ ወየሐንጹ፡ አብያት፡ ወይተክሉ፡ ወይነ፡ ወይነብሩ፡ ተአሚኖሙ፡ ሶበ፡ ተበቀልክዎሙ፡ ለእለ፡ አ

ኅሠርዎሙ፡ እለ፡ አውዶሙ። ወያአምሩ፡ ከመ፡ አነ፡ ውእቱ፡ እግዚአብሔር፡ አምላኮሙ፡ ወአምላከ፡ አበዊሆሙ። አመ፡ ዐሠርቱ፡ ወክልኤቱ፡ ዓመት፡ በሀሡረ፡ ወርኅ፡ አመ፡ ርእስ፡ ሠርቅ። ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው። አጽንዕ፡ ገጸከ፡ ዲበ፡ ፈርዖን፡ ንጉሠ፡ ግብጽ። ወተነበይ፡ ላዕሌሁ፡ ወላዕለ፡ ኵሉ፡ ግብጽ። ወንግሮሙ፡ ወበሎሙ፡ ከመዝ፡ ይቤ፡ አዶናይ፡ እግዚኣብሔር፡ እግዚኣብሔር። ናሁ፡ አነ፡ {.(አ)}መጽእ፡ ላዕሌከ፡ ፈርዖን፡ ንጉሠ፡ ግብጽ። ከይ

(f. 54r)

ሴ፡ ዐቢየ፡ ዘይነብር፡ መንገለ፡ አፍላጊሁ፡ ዘይብል፡ ዚአየ፡ ውእቱ፡ አፍላግ፡ ወአነ፡ ገበርክዎሙ፨ ወአነ፡ እወዲ፡ መሥገርተ፡ ውስተ፡ መላትሒከ። ወአስተጣግኦሙ፡ ለዓሣተ፡ ፈለግከ፡ ወለክነፊከ፡ ወአወፅአከ፡ እማእከለ፡ ፈለግከ፡ ወኵሉ፡ ዓሣተ፡ ፈለግ፡ ይጠግኡ፡ በቅረፍትከ፡ ወእነጽሐከ፡ ፍጡነ። ወትትነጻሕ፡ ውስተ፡ ገጸ፡ ምድር፡ ወኵሉ፡ ዓሣተ፡ ፈለግ፡ ወኢይትጋባእ፡ እንከ። ወይገድፉከ፡ ለአርዌ፡ ገዳም፡ ወለአዕዋፈ፡ ሰማይ፡ ወሀብኩከ፡ ይብልዑከ። ወያአምሩ፡ ኵሎሙ፡ እለ፡ ይነብ

ሩ፡ ግብጽ፡ ከመ፡ አነ፡ ውእቱ፡ እግዚአብሔር። እስመ፡ ኮንክሙ፡ በትረ፡ ብርዕ፡ ለቤተ፡ እስራኤል፡ እንተ፡ አመ፡ አስመኩ፡ ዲቤሃ፡ ትትቀጠቀጥ፡ እስመ፡ ጠፍሐ፡ ላዕሌሃ፡ ኵሉ፡ እድ። ወሶበ፡ አስመኩ፡ ዲቤከ፡ ትቀጠቅጠከ። ወሰበርከ፡ ሐቋ፡ ኵሎሙ። በበይነ፡ ዝንቱ፡ ከመዝ፡ ይቤ፡ እግዚኣብሔር፡ እግዚኣብሔር። ናሁ፡ አነ፡ አመጽእ፡ ላዕሌከ፡ ኵናተ፡ ወአጠፍእ፡ እምኔከ፡ ሰብአ፡ ወእንስሳ። ወትከውን፡ ምድረ፡ ግብጽ፡ በዳ፡ ወበድወ። ወያአምሩ፡ ከመ፡ አነ፡ ውእቱ፡ እግዚኣብሔ

(f. 54v)

ር። እስመ፡ ትቤ፡ ዚአየ፡ ውእቱ፡ አፍላግ፡ ወአነ፡ ፈጠርክዎሙ። በበይነ፡ ዝንቱ፡ ናሁ፡ አነ፡ አመጽእ፡ ላዕሌከ፡ ወላዕለ፡ ኵሉ፡ አፍላጊከ፨ ወእሬስያ፡ ለምድረ፡ ግብጽ፡ በድወ። ወኢየኀልፍ፡ እንተ፡ ህየ፡ እግረ፡ ሰብእ፡ ወእንስሳ፡ በእንተ፡ ኵናት፡ ወብድብድ፡ እምነ፡ መግዶሉ፡ ወሱዌኔ፡ እስከ፡ ደወለ፡ ኢትዮጵያ። ወኢየኀድርዋ፡ ወኢየኀልፍዋ፡ እስከ፡ አርብዓ፡ ዓመት። ወእሬስዮ፡ ለምድራ፡ በዳ፡ በማእከለ፡ እንተ፡ መዝበረት፡ ወአህጉሪሃኒ፡ ይን

ሕል፡ በማእከለ፡ አህጉር፡ እለ፡ መዝበራ፡ ወትማስን፡ አርብዓ፡ ዓመት። ወእዘርዎሙ፡ ለግብጽ፡ ውስተ፡ አሕዛብ፡ ወእነጽኆሙ፡ ውስተ፡ በሐውርት። ከመዝ፡ ይቤ፡ እግዚአብሔር፡ እግዚአብሔር። ወእምድኅረ፡ አርብዓ፡ ዓመት፡ አስተጋብኦሙ፡ ለግብጽ፡ እምአሕዛብ፡ ኀበ፡ ተዘርዉ፡ ህየ። ወእመይጥ፡ ፄዋ፡ ግብጽ። ወአነብሮሙ፡ ውስተ፡ ብሔረ፡ ፋቱርስ፡ ውስተ፡ ምድር፡ እምኀበ፡ ነሥእዎሙ። ወየኀሥሩ፡ ቀደምቶሙ፡ እምኵሉ፡ ቀደምት፡ ወኢይትዐበዩ፡ እንከ፡ አ

(f. 55r)

ሕዛብ፡ ወእሬስዮሙ፡ ውሑዳነ፡ ከመ፡ ኢይብዝኁ፡ ውስተ፡ አሕዛብ፤ ወኢይሄልዉ፡ እንከ፡ ውስተ፡ ቤተ፡ እስራኤል፡ ለትሕዝብት፡ እንተ፡ ትዜከር፡ ኀጢአተ፡ እስመ፡ ተለውዎሙ። ወያአምሩ፡ ከመ፡ አነ፡ ውእቱ፡ አዶናይ፡ እግዚአብሔር። ወአመ፡ ዕሥራ፡ ወሰብዐቱ፡ ዓመት፡ አመ፡ ርእሰ፡ ሠርቀ፡ ወርኅ፡ ቀዳሚ። ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው። ናቡክድናጾር፡ ንጉሠ፡ ባቢሎን፡ ኰነኖሙ፡ ለሠራዊቱ፡

ዐቢየ፡ ኵነኔ። ወበጢሮስ፡ ውስተ፡ ኵሉ፡ ርእስ፡ ብርሐት፡ ወተመልጠ፡ ኵሉ፡ መትከፍት፡ ወአልቦ፡ ዐስበ። ወተኀየላ፡ ለጢሮስ፡ ወቀነያ፡ ወኰነና፨ በበይነ፡ ዝንቱ፡ እስመ፡ ከመዝ፡ ይቤ፡ እግዚኣብሔር፡ እግዚኣብሔር፨ ናሁ፡ አነ፡ እሁቦ፡ ለናቡክድናጾር፡ ንጉሠ፡ ግብጽ፡ ወምድረ፡ ግብጽ። ወይነሥእ፡ ብዙኀ፡ ወይመሀርክ፡ ምህርካ፡ ወይበረብር፡ በርባረ። ወይሁቦሙ፡ ዐስቦሙ፡ ለሠራዊቱ፡ ለእለ፡ ተቀንዩ፡ ሎቱ፡ ወተልእክዎ፡

(f. 55v)

ውስተ፡ ጢሮስ፡ ወወሀብክዎ፡ ለምድረ፡ ግብጽ፡ ኵሎ፡ ዘገብሩ፡ ሊተ። ከመዝ፡ ይቤ፡ እግዚአብሔር፡ እግዚአብሔር። ውእተ፡ አሚረ፡ ይበቍል፡ ቀርን፡ በኵሉ፡ ቤተ፡ እስራኤል። ወእሁበከ፡ አፈ፡ ክሡተ፡ በማእከሎሙ። ወያአምሩ፡ ከመ፡ አነ፡ ውእቱ፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ተነበይ፡ ወበል። ከመዝ፡ ይቤ፡ አዶናይ፡ እግዚአብሔር፡ እግዚአብሔር። ኦዕለት፡ እንተ፡ አልጸ

ቀት፡ ወቀርበት፡ ዕለተ፡ እግዚአብሔር፡ ዕለተ፡ ደመና። በጽሐ፡ ማሕለቅቶሙ፡ ለአሕዛብ፡ ወትመጽእ፡ መጥባሕት፡ ዲበ፡ ግብጽ። ወይከውን፡ ሀከከ፡ ውስተ፡ ኢትዮጵያ፡ ወይወድቁ፡ ቅቱላን፡ ውስተ፡ ግብጽ። ወይነሥእዋ፡ ብዙኀ፡ ወይወድቅ፡ መሰረታቲሃ፡ ለፋርስ፡ ወቄሬጤስ፡ ወልብያስ፡ ወልዳ፡ ወኵሎሙ፡ ተደመሩ። ወደቂቀ፡ ሥርዓትየ፡ ይወድቁ፡ በውስቴታ፡ በመጥባሕት። ወይወድቅ፡ አጽዋኒሆሙ፡ ለግብጽ፡ ወይጸድፍ፡ ኀይለ፡ ወየሐስር፡ እመግዶሉ፡ እስከ፡ ሱዌኔ

(f. 56r)

ስ። ወይወድቁ፡ በመጥባኅት፡ ውስቴታ፡ ይቤ፡ አዶናይ፡ እግዚኣብሔር። ከመዝ፡ ይቤ፡ አዶናይ፡ እግዚአብሔር፡ ወትጠፍእ፡ በማእከለ፡ አህጉረ፡ መዝብር፡ ወአህጉሪሁ፡ ማእከለ፡ አህጉረ፡ መዝብር፡ ይሄልዋ። ወያአምሩ፡ ከመ፡ አነ፡ ውእቱ፡ እግዚአብሔር፡ ዘፈኖኩ፡ እሳተ፡ ዲበ፡ ግብጽ። ወይትቀጥቀጡ፡ ኵሎሙ፡ በውስቴታ። ውእተ፡ አሚረ፡ ይወፅኡ፡ መላእክት፡ ርዉጻ፡ ከመ፡ ያጥፍእዎሙ፡ ለኢትያጵያ፡ ወይትሀወኩ፡ በዕለተ፡ ግብጽ፡ እስመ፡ በጽሐት። ከመዝ፡ ይቤ፡ እግዚአብሔር፡ እግዚኣብሔር። ወአጠፍኦ

ሙ፡ ለኵሎሙ፡ ግብጽ፡ በእደ፡ ናቡክድናጾር፡ ንጉሠ፡ ባቢሎን። ወሕዝቡ፡ የአክዩ፡ እምሕዝብ፡ ወይትፌነዉ፡ ያጥፍእዋ፡ ለምድር። ወይደረብይዎሙ፡ በኰያንዊሆሙ፡ ለግብጽ፡ ወትመልእ፡ ምድር፡ አብድንተ። ወእሬስዮ፡ ለአፍላጊሆሙ፡ በድወ፡ ወእሜጡ፡ ብሔሮሙ፡ ውስተ፡ እደ፡ ነኪራን፡ እኩያን። ወአጠፍአ፡ ለምድር፡ ወለኵሉ፡ ዘውስቴታ፡ በእደ፡ ፀር፡ አነ፡ እግዚኣብሔር፡ ዘነበብኩ፨ እስመ፡ ከመዝ፡ ይቤ፡ እግዚአብሔር፡ እግዚኣብሔር። ወ

(f. 56v)

አጠፍእ፡ ርኵሶሙ፡ ወእሥዕር፡ መኳንንተ፡ እምነ፡ ሜምፍ። ወመላእክተ፡ ሜምፍ፡ እምነ፡ ግብጽ፡ ወኢይሄልዉ፡ እንከ። ወእፌኑ፡ እሳተ፡ ላዕለ፡ ምድረ፡ ግብጽ፡ ወአጠፍአ፡ ለፋቶሬስ። ወእፌኑ፡ እሳተ፡ ዲበ፡ ጣንን፡ ወእገብር፡ በቀለ፡ ላዕለ፡ ዲዮስጳልን፨ ወእክዑ፡ መዐትየ፡ ዲበ፡ ሳይን፡ ኀይሎሙ፡ ለግብጽ፡ ወአኀልቆሙ፡ ለኵሎሙ፡ ሜምፍ። ወእሀብ፡ እሳተ፡ ዲበ፡ ግብጽ፡ ወሀከከ፡ ትትሀወክ፡

ሳይሳ፡ ዘሱዌን። ወይነጽሕዋ፡ ለኤንዲዮጴል፡ ወይትከዐው፡ ማያ። ወወራዙተ፡ ሀገረ፡ ሄልዩ። ወሉባስሂ፡ ይወድቁ፡ በመጥባሕት፡ ወለአንስቶሙኒ፡ ይፄውዎን፨ ወበጠፍኔስ፡ ትጸልም፡ ማዐልተ፡ አመ፡ ቀጥቀጥክዎሙ፡ በህየ፡ ለአሕዛበ፡ ምድረ፡ ግብጽ። ወየኀልቅ፡ በህየ፡ ኃሣረ፡ ኀይላ። ወለዛቲኒ፡ ይከድና፡ ደመና፡ ወይፄውውዎን፡ ለአዋልዲሃ። ወእገብር፡ ፍትሐ፡ ላዕለ፡ ግብጽ፡ ወያአምሩ፡ ከመ፡ አነ፡ ውእቱ፡ እግዚአብሔር፨

(f. 57r)

ወኮነ፡ አመ፡ ዓሥር፡ ዓመት፡ ዘቀዳሚ፡ ወርኅ፡ አመ፡ ሰቡዐ፡ ሠርቅ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። ቀጥቀጥክዎ፡ መዝራዕቶ፡ ለፈርዖን፡ ንጉሠ፡ ግብጽ። ወናሁ፡ ኢጸመምዎ፡ ከመ፡ ይትፈወስ፡ ወኢቀብእዎ፡ ሥራየ፡ ቤተ፡ በዘ፡ ይረክብ፡ ኀይለ፡ በዘ፡ ያነሥእ፡ መጥባሕተ። በበይነ፡ ዝንቱ፡ ከመዝ፡ ይቤ፡ እግዚኣብሔር፡ እግዚአብሔር። ናሁ፡ አነ፡ እቀጠቅጥ፡ መዝራዕተ፡ ኀይሉ፡ ለፈርዖን፡ ንጉሠ፡ ግብጽ፡ ዝኩ፡ ግዙፈ፡ በዘ፡ ይቀጠቅጥ። ወአነግፎ፡ መጥባሕቶ፡ እ

ምእዴሁ፡ ወእዘርዎሙ፡ ለግብጽ፡ ውስተ፡ አሕዛብ፡ ወእነፅሖሙ፡ ውስተ፡ በሐውርት። ወአጸንዕ፡ መዝራዕቶ፡ ለንጉሠ፡ ባቢሎን፡ ወእሜጥዎ፡ ኵናትየ፡ ውስተ፡ እዴሁ። ወይደረብያ፡ ላዕለ፡ ግብጽ፡ ወይመሀርክ፡ ምህርከሃ፡ ወይስልብ፡ ሰሊባ። ወአጸንዕ፡ መዝራዕቶ፡ ለንጉሠ፡ ባቢሎን፡ ወይወድቅ፡ መዝራዕቱ፡ ለፈርዖን። ወያአምሩ፡ ከመ፡ አነ፡ ውእቱ፡ እግዚኣብሔር። አመ፡ መጠውክዎ፡ ኵናትየ፡ ለንጉሠ፡ ባቢሎን፡ ወይቈለቍለ፡ ለዕለ፡ ምድረ፡ ግብጽ፤ ወእዘርዎሙ፡ ለግብጽ፡ ውስተ፡ አሕዛብ፡ ወእነጽሖሙ፡ ውስተ፡ በሐውርት። ወያአምሩ፡ ኵሎሙ፡ ከመ፡ አነ፡ እግዚአብሔ[ር]፡

(f. 57v)

ወአመ፡ ፲ወ፩ዓመት፡ በሣልስ፡ ወርኅ፡ አመ፡ ርእሰ፡ ሠርቅ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ በሎ፡ ለፈርዖን፡ ንጉሠ፡ ግብጽ፡ ወለብዙኅ፡ ኀይሉ፡ መነ፡ ትትሜሰል፡ በኑኅከ። ናሁ፡ እሱር፡ ከመ፡ ቄጳርስ፡ ዘውስተ፡ ሊባኖስ፡ ወሠናይ፡ ሠርፁ፡ ወጽፉቅ፡ ቈጽሉ። ወነዋኅ፡ ቆሙ፡ ወይበጽሕ፡ ደመና፡ ርእሱ። ማይ፡ ሓፀኖ፡ ወቀላይ፡ አልሀቆ። ወአምጽአት፡ አፍላጊሃ፡ አውደ፡ ተከሉ። ወፈነወት፡ ውሒዛቲሃ፡ ውስተ፡ ኵሉ፡ ዕፀ፡ ገዳም። ወበበይነ፡ ዝንቱ፡ ተለዐለ፡ ቆማ፡ እምኵሉ፡ ዕፀ፡ ገዳም። ወበዝኁ፡

አዕጹቂሃ፡ ወኖኀ፡ ሠርፃ፡ ዘተሰፍሐ፡ እምብዙኅ፡ ማይ። ወውስተ፡ አዕፁቂሃ፡ ተዋለደ፡ ኵሉ፡ አዕዋፈ፡ ሰማይ፡ ወበመትሕቱ፡ ተዋለደ፡ ኵሉ፡ አርዌ፡ ገዳም። ወነበሩ፡ ኵሉ፡ አሕዛብ፡ ታሕተ፡ ጽላሎታ፨ ወኮነ፡ ላሕየ፡ ቆሙ፡ እምብዙኅ፡ አዕፁቂሁ። እስመ፡ በቈለ፡ ሥረዊሁ፡ ውስተ፡ ማይ፡ ብዙኅ። ወብዙኀ፡ ዕፀ፡ ቂጳርስስ፡ ውስተ፡ ገነተ፡ እግዚአብሔር። ወዕፀ፡ ጰጢያስ፡ ዘአልቦ፡ ዘይመስሎ፡ ለኣዕፁቂሁ። ወኤላጤ፡ ኢይከውን፡ ከመ፡ ሠርፁ፡ እምኵሉ፡ ዕፅ፡ ዘውስተ፡ ገነተ፡ እግዚኣብሔር፡ ኢይመስሎ፡ ለስኑ፡ እምብዝኀ፡ ሠርፁ። ወ

(f. 58r)

ወቀንኡ፡ ዲቤሁ፡ ኵሉ፡ ዕፀወ፡ ገነት፡ ትፍሥሕት፡ ዘእግዚአብሔር። ወበበይነ፡ ዝንቱ፡ ከመዝ፡ ይቤ፡ እግዚኣብሔር፡ እግዚኣብሔር። እስመ፡ ኖኀ፡ ቆምከ፡ ወበጽሐ፡ ርእስከ፡ ማእከለ፡ ደመና። ወርኢኩ፡ ትዕቢቶ፡ ወመጠውከዎ፡ ውስተ፡ እደ፡ መልአከ፡ ኣሕዛብ። ወቀተልዎ፡ ወሠረውዎ፡ ፀር፡ እኩያን፡ አሕዛብ፡ ወነጽሕዎ፡ ውስተ፡ አድባር። ወወፅኡ፡ አዕጹቂሁ፡ ውስተ፡ ኵሉ፡ ቈላት፡ ወተቀጥቀጠ፡ ዕፀዊሁ፡ ውስተ፡ ኵሉ፡ ምድረ፡ ገዳም። ወወረዱ፡ እምድኅሬሆሙ፡ ኵሎሙ፡ ሰራዊተ፡ አሕዛብ፡ ወገፍትእዎ። ወተፈሥሐ፡ ኵሉ፡ አዕዋ

ፈ፡ ሰማይ፡ በድቀቱ። ወመጽአ፡ ኵሉ፡ አርዌ፡ ገዳም፡ ውስተ፡ ጕንዱ፡ ከመ፡ ኢይኑኅ፡ ቆሙ፡ ለኵሉ፡ ዕፀው፡ ዘኀበ፡ ማይ፡ ወኢበጽሐ፡ ርእሱ፡ ማእከለ፡ ደመና። ወኢቆሙ፡ በኑኆሙ፡ ምስሌሆሙ። ወኵሎሙ፡ እለ፡ ይሰትይዎ፡ ለውእቱ፡ ማይ። ወኵሎሙ፡ ሞቱ፡ በምድር፡ ዕሙቅ፡ ማእከለ፡ እጓለ፡ እምሕያው፡ እለ፡ ይወርዱ፡ ውስተ፡ ግብጽ። ከመዝ፡ ይቤ፡ እግዚአብሔር፡ እስመ፡ ወረደ፡ ውስተ፡ ሲኦል፡ ላሐወቶ፡ ቀላይ። ወአቀምኩ። አፍላጊሃ፡ ወከላእኩ፡ ኵሎ፡ ማያ፡ ወአጻልም፡ ዲ{.}ቤሁ፡ ሊባኖስ። ወወድቀ፡ ኵ

(f. 58v)

ሎ፡ ዕፀ፡ ገዳም፡ ላዕሌሁ። ወእምድምፀ፡ ድቀቱ፡ አንቀልቀሉ፡ አሕዛብ፡ ወአጽደፍዎሙ፡ ውስተ፡ ሲኦል፡ ምስለ፡ እለ፡ ይወርዱ፡ ውስተ፡ ግብ። ወገሠጽዎ፡ በታሕት፡ ምድር፡ ኵሉ፡ ዕፀ፡ ትፍሥሕት፡ ወኅሩያነ፡ ሊባኖስ፡ ኵሉ፡ ዘይሠቂ፡ ማየ። እስመ፡ እሙንቱሂ፡ ወረዱ፡ ምስሌሁ፡ ውስተ፡ ሲኦል፡ ቅቱላን፡ በኵናት። ወዛርኡሂ፡ ይነብሩ፡ ታሕተ፡ ጽላሎቱ። ወተሐጕሉ፡ በማእከሎሙ፡ ሕይወቶሙ። መነ፡ ትመስል፡ ረድ፡ ወተወጠሕ፡ ምስለ፡ ዕፀወ፡ ትፍግዕት፡ በውስተ፡ ምድረ፡ ቀላይ፡ ወትሰክብ፡ ማእከለ፡ ቈ

ላፋን፡ እለ፡ ቅቱልን፡ በኵናት። ከማኬ፡ ፈርዖን፡ ወኵሉ፡ ብዝኀ፡ ኀይሉ፡ ይቤ፡ እግዚአብሔር፡ እግዚአብሔር። ወኮነ፡ በ፲ወ፪፡ አውራኅ፡ ዘዓሥር፡ ወክልኤ፡ ዓመት፡ አመ፡ ሠርቀ፡ ወርኅ፡ ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ አስቆቅዎ፡ ለፈርዖ፡ ንጉሠ፡ ግብጽ። ወበሎ፡ አንበሰ፡ አሕዛብ፡ ተመሰል፡ አንተ፡ ወከመ፡ ከይሲ፡ ዘውስተ፡ ባሕር። ወትወግኦሙ፡ ለአፍለጊከ፡ ወተሐምጎሙ፡ በእገሪከ፡ ወትከይዶሙ፡ በሰኰናከ፨ ከመዝ፡ ይቤ፡ እግዚአብሔር፡ እግዚአብሔ

(f. 59r)

ር። ወእዌሩ፡ ላዕሌከ፡ መሥገርትየ፡ በማእከለ፡ ማኅበረ፡ ብዙኃን፡ አሕዛብ። ወአወፅአከ፡ በመሥገርትየ፡ ወእነጽሐከ፡ ውስተ፡ ገዳም፡ ርኂብ። ወአነብር፡ ዲቤከ፡ ኵሎ፡ አዕዋፈ፡ ሰማያት። ወአጸግቦሙ፡ እምኔከ፡ ለኵሉ፡ አርዌ፡ ገዳም። ወአነብር፡ በድነከ፡ ውስተ፡ አድባር። ወአረውዮሙ፡ እምደምከ፡ ወትሰቀይ፡ ምድር፡ እምጸብከ፡ ወእምብዝኅከ፡ ዘውስተ፡ አድባር። ወእመልእ፡ ቈላተ፡ እምኔከ። ወእምከመ፡ ጠፋእከ፡ እከድና፡ ለሰማይ፡ ወአጸልም፡ ከዋክብቲሃ። ወእገለብባ፡ ለፀሐይ፡ በደ

መና። ወወርኅኒ፡ ኢያርኢ፡ ብርሃኖ፡ ኵሉ፡ ብርሃን፡ ዘያስተርኢ፡ በሰማይ፡ ይጸልም፡ ላዕሌከ። ወእፌኑ፡ ጽልመተ፡ ለብሔርከ፡ ይቤ፡ እግዚአብሔር፡ እግዚአብሔር። ወእዌሕከ፡ ዲቤከ፡ ልበ፡ ብዙኃን፡ አሕዛብ፡ ከመ፡ ይሰዱ፡ ፄዋከ፡ ብሔረ፡ አሕዛብ፡ ዘኢታአምር። ወይትጋብኡ፡ ዲቤከ፡ አሕዛብ፡ ዙኃን። ወነገሥቶሙኒ፡ ይደነግፁ፡ ወይገርሞሙ፡ ሶበ፡ ሰረረት፡ ኵናትየ፡ ውስተ፡ ገጾሙ፡ ለእለ፡ ይዳደቅዋ፡ ለድቀቶሙ፡ እምአመ፡ ወድቁ። እስመ፡ ከመዝ፡ ይቤ፡ እግዚአብሔር፡ እግዚአ

(f. 59v)

ብሔር፡ ኵናተ፡ ንጉሠ፡ ባቢሎን፡ ትመጽአከ፡ መጥባኅቶሙ፡ ለእለ፡ ይርባሕ፡ ወይነጽሕዎ፡ ለኀይልከ፡ ኵሎሙ፡ አሕዛብ፡ እኩያን። ወትትሐፀብ፡ ፅእለተ፡ ግብጽ። ወይትቀጠቀጥ፡ ኵሉ፡ ኀይላ። ወእቀትል፡ ኵሎ፡ እንስሳሃ፡ በማይ፡ ብዙኅ። ወኢየሀውኮ፡ እግረ፡ ሰብእ፡ ወኢይከይዶ፡ ሰኰና፡ እንስሳ። ከማሁ፡ የዐርፍ፡ ማዮሙ፡ ውእተ፡ አሚረ። ወይውሕዝ፡ አፍላጊሆሙ፡ ከመ፡ ቅብእ፡ ይቤ፡ አዶናይ፡ እግዚአብሔር፡ አመ፡ ፈነውኩ፡ ሞተ፡ ዲበ፡ ግብጽ። ወት

ማስን፡ ምድር፡ በምልአ፡ አመ፡ ዘረውክዎሙ፡ ለኵሎሙ፡ እለ፡ ይነብሩ፡ ውስቴታ። ወያአምሩ፡ ከመ፡ አነ፡ ውእቱ፡ እግዚኣብሔር። ሰቆቃው፡ ውእቱ፡ ወያስቆቅውዎ፡ ወያስቆቅዋሁ፡ አዋልደ፡ አሕዛብ፡ ለግብጽ። ወይበከያሁ፡ ለኵሉ፡ ኀይሉ፡ ይቤ፡ እግዚአብሔር። ወአመ፡ ፲ወ፪፡ ዓመት፡ በቀዳሚ፡ ወርኅ፡ አመ፡ [ገሀሁ]። ወነበበኒ፡ እግዚኣብሔር፡ ወይቤለኒ፡ ወልደ፡ እጓለ፡ እምሕያው። ብክያ፡ ለኀይለ፡ ግብጽ፡ ወይጼዓናሃ፡ አዋልደ፡ አሕዛብ፡ በድና። ወይዌርዋሃ፡ ውስተ፡ ብርቢር፡ ምስ

(f. 60r)

ለ፡ እለ፡ ይውርዱ፡ ውስተ፡ ግበበ፡ ምድር፡ እምነ፡ ማይ፡ ብዙኅ። ረዲ፡ ወስክቢ፡ ምስለ፡ ቈላፋን፡ ማእከለ፡ ቅቱላን፡ በኵናት፡ እለ፡ ወድቁ፡ ምስሌሁ፡ ወይነጽሕዎ፡ ለኵሉ፡ ኀይሉ። ወይብሉኪ፡ እለ፡ ይርባሕ፡ ንበሪ፡ ውስተ፡ ቀላየ፡ ግብ፡ እምነ፡ መኑ፡ ትሔይሲ፡ ረዲ፡ ወስክቢ፡ ምስለ፡ ቈላፋን፡ ማእከለ፡ ቅቱላን፡ በኵናት፡ ህየ፡ አሱር፡ ወኵሉ፡ ተዓይኒሁ፡ ቅቱላን፡ ኵሎሙ፡ በህየ፡ ትመውኡ። ወወረውዎሙ፡ ውስተ፡ በርቢር፡ ውስተ፡ ቀላየ፡ ግብ። ወተዐይኒሁኒ፡ አውደ፡ መቃብሩ፡ ኵሎሙ፡ ቅቱላን፡ እለ፡ ወድቁ፡ በኵናት፨

ወወሀቡ፡ መቅብርታ፡ ውስተ፡ ገጻ፡ ዐዘቅታ። ወኮነ፡ ማኅበረ፡ አውደ፡ መቃብሩ፡ ኵሎሙ፡ ይወድቁ፡ በቀትለ፡ ኵናት፡ እለ፡ አግብኡ፡ ፍርሀቶሙ፡ ውስተ፡ ምድረ፡ ሕይወት። ወህየ፡ ኤላም፡ ወኵሉ፡ ኀይሉ፡ አውደ፡ መቃብሩ፡ ወኵሎሙ፡ ቅቱላን፡ እለ፡ ወድቁ፡ በኵናት። ወእለሂ፡ ወረዱ፡ ቈላፋን፡ ውስተ፡ ቀላየ፡ ምድር፡ እለ፡ አግብኡ፡ ፍርሀቶሙ፡ ውስተ፡ ምድረ፡ ሕይወት። ወረከቡ፡ መቅሠፍቶሙ፡ ምስለ፡ እለ፡ ይወርዱ፡ ውስተ፡ ቀላየ፡ ግብ፡ ማእከለ፡ ቅቱላን፡ በህየ፡ ተቀት

(f. 60v)

ሉ፡ ሞሶሕ፡ ወቶቤል። ወኵሉ፡ ሰረዊቶሙ፡ አውደ፡ መቃብሩ፡ ኵሎሙ፡ ቅቱላኒሁ፡ ወኵሎሙ፡ ቈላፋን፡ ቅቱላን፡ በመጥባኅት፡ እለ፡ ፍርሀቶሙ፡ ውስተ፡ ምድረ፡ ሕይወት። ወኖሙ፡ ምስለ፡ እለ፡ ይርባሕ፡ እለ፡ ወድቁ፡ እምዓለም፡ እለ፡ ወረዱ፡ ውስተ፡ ሲኦል፡ በንዋየ፡ ሐቅሎሙ። ወአንበሩ፡ መጣብሒሆሙ፡ ትርአሲሆሙ፡ ወገብአት፡ ኃጢአቶሙ፡ ውስተ፡ ዐጽሞሙ፡ እስመ፡ ፈርሁ፡ እለ፡ ይርባሕ፡ በሕይወቶሙ። ወትትቀጠቀጥ፡ በማእከለ፡ ቈላፋን፡ ወትሰክብ፡ ምስለ፡ ቅቱላን፡ በመጥባሕት፡

በህየ፡ ኤዶም፡ ወነገሥታ፡ ወኵሎሙ፡ መላእክተ፡ አሱር፡ ርእይዎሙ፡ ለሰራዊቲሁ፡ ኀበ፡ ተቀትሉ፡ በኵናት፡ ወይሰክቡ፡ ምስለ፡ ቅቱላን፡ እለ፡ ወረዱ፡ ውስተ፡ ግብ። ወህየ፡ ኵሎሙ፡ መላእክተ፡ ደቡብ። ወኵሎሙ፡ መሳፍንተ፡ አሶር፡ እለ፡ ይወርዱ፡ ቅቱላን፡ ምስለ፡ ግርማሆሙ። ወኖሙ፡ ምስለ፡ ኀይሎሙ፡ ቈላፋን፡ ምስለ፡ ቅቱላን፡ በኵናት። ወወሰዱ፡ መቅሠፍቶሙ፡ ምስለ፡ እለ፡ ይወርዱ፡ ውስተ፡ ግብ፨ ኪያሆሙ፡ ይሬኢ፡ ፈርዖን፡ ወይትናዘዝ፡ በእንተ፡ ኵሉ፡ ኀይሉ፡ ቅቱላነ፡ በመጥባኅት፡ ፈርዖን፡

(f. 61r)

ወኵሉ፡ ኀይሉ፡ ይቤ፡ እግዚአብሔር፡ እግዚአብሔር። እስመ፡ ወሀብኩ፡ ፍርሀተ፡ ውስተ፡ ምድረ፡ ሕይወት፡ ወይሰክብ፡ ማእከለ፡ ቈላፋን፡ ቅቱላን፡ በኵናት፡ ፈርዖን። ወኵሉ፡ አሕዛቢሁ፡ ይቤ፡ እግዚአብሔር፡ እግዚአብሔር። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ንግሮሙ፡ ለደቂቀ፡ ሕዝብከ፡ ወበሎሙ፡ ብሔረ፡ ኀበ፡ አመጽእ፡ ኲናት። ወነሥኡ፡ አሕዛበ፡ ምድር፡ አሐደ፡ ብእሴ፡ እምኔሃ፡ ወረሰይዎ፡ መርሐ፡ ወርእየ፡ ኲናተ፡ ትመጽእ፡ ላዕለ፡ ብሔር። ወነፍሑ፡ በ

ቀርን፡ ወተአምረ፡ ለሰራዊት፡ ወሰምዐ፡ ዘይሰምዕ፡ ቃለ፡ ቀርን፡ ወኢተግኅሠ። ወመጽአት፡ ኵናት፡ ወረከበቶ፡ ይገብእ፡ ደሙ፡ ዲበ፡ ርእሱ፡ እስመ፡ ሰምዐ፡ ቃለ፡ ቀርን፡ ወኢተግኅሠ፡ ወይገብእ፡ ደሙ፡ ላዕለ፡ ርእሱ። እስመ፡ ሰምዐ፡ ቃለ፡ ቀርን፡ ወኢተግኅሠ፡ ወደሙ፡ ይሰወጥ፡ ዲቤሁ። ወዝኩሰ፡ እስመ፡ ተግኅሠ፡ አድኀነ፡ ነፍስ። ወሰብአ፡ ዓይን፡ ለእመ፡ ርእየ፡ ኵናተ፡ ትመጽእ፡ ወኢተአመረ፡ በቃለ፡ ቀርን፡ ወኢተግኅሡ፡ ሕዝብ። ወትመጽእ፡ ኵናት፡ ወትነሥእ፡ ነፍሶሙ። ወ

(f. 61v)

ይጠፍኡ፡ በእንተ፡ ኀጢአቶሙ፡ ወእትኀሠሥ፡ ደሞሙ፡ እምነ፡ ሰብአ፡ ዓይን። ወአንተ፡ ወልደ፡ እጓለ፡ እምሕያው፡ ሰብአ፡ ዓይን፡ ረሰይኩከ፡ ለደቂቀ፡ እስራኤል፡ ከመ፡ ትስማዕ፡ ቃለ፡ እምአፉየ። እምከመ፡ እቤሎ፡ ለኃጥእ፡ ሞተ፡ ትመውት። ወኢትቤሎ፡ ለኃጥእ፡ ይኅድግ፡ ፍኖቶ፡ ውእቱሂ፡ ኃጥእ፡ ይመውት፡ በኀጢአቱ፡ ወደሞ፡ እትኀሠሥ፡ እምእዴከ። ወአንተሂ፡ እምከመ፡ ነገርኮ፡ ለኃጥእ፡ ፍኖቶ፡ ከመ፡ ይኅድጋ፡ ወኢተመይጠ፡ እምፍኖቱ፡ ውእቱሂ፡ ኃጥእ፡ ይ

መውት፡ በኃጢአቱ፡ ወአንተሰ፡ አድኀንከ፡ ነፍሰከ። ወአንተ፡ ወልደ፡ እጓለ፡ እምሕያው፡ ከመዝ፡ ይብሉ፡ ቤተ፡ እስራኤል፡ ኀጢአትነ፡ ወጌጋይነ፡ ዲቤነ፡ ውእቱ፡ ወቦቱ፡ ተመሶነ፡ ወእፎ፡ እንከ፡ ነሐዩ። በሎሙ፡ ሕያው፡ አነ፡ ይቤ፡ አዶናይ፡ እግዚአብሔር። ኢይፈቅድ፡ ይሙት፡ ኃጥእ፡ ዳእሙ፡ ከመ፡ ይነስሕ፡ ወይኅድግ፡ ፍኖቶ፡ እኪተ። ወለምንት፡ ትመውቱ፡ ቤተ፡ እስራኤል። ወአንተ፡ ወልደ፡ እጓለ፡ እምሕያው፡ በሎሙ፡ ለደቂቀ፡ ሕዝብከ። ጽድቁ፡ ለጻድቅ፡ ኢያድኅኖ፡ አ

(f. 62r)

መ፡ ይጌጊ። ወኀጢአቱ፡ ለኃጥእ፡ ኢያሐምሞ፡ አመ፡ ይኔስሕ፡ እምጌጋዩ። ወጻድቅኒ፡ ኢይድኅን፡ አመ፡ አበሰ። ሶበ፡ እቤሎ፡ ለጻድቅ፡ እመ፡ ተአመነ፡ በጽድቁ፡ ወገብረ፡ ኵሎ፡ ኀጢአተ፡ ኢይዜከር፡ ሎቱ፡ ‹ኵሉ፡ ጽድቆ፡ በኀጢአቱ›፡ ዘገብረ፡ ይመውት። ወእምከመ፡ እቤሎ፡ ለኃጥእ፡ ሞተ፡ ትመውት፡ ወነስሐ፡ እምኀጢአቱ፨ ወገብረ፡ ጽድቀ፡ ወርትዐ፡ ወአግብአ፡ አኅዘ፡ ወፈደየ፡ ዘሄደ፡ በሕገ፡ ሕይወት፡ ሖረ። ወኢገብረ፡ ኀጢአተ፡ ሕይወተ፡ የሐዩ። ወኢይመውት፡ በኀጢአቱ፡ ዘአበሰ። ወኢይዜክር፡ ኵ

ሎ፡ ጌጋዮ፡ እስመ፡ ገብረ፡ ጽድቀ፡ ወርትዐ፡ ወቦቱ፡ የሐዩ። ወይብሉ፡ ደቂቀ፡ ሕዝብከ፡ ኢኮነ፡ ርቱዐ፡ ፍኖተ፡ እግዚአብሔር፡ ወፍኖተ፡ ዚአሆሙ፡ ኢኮነ፡ ርቱዐ። ወእምከመ፡ ተመይጠ፡ ጻድቅ፡ እምጽድቁ፡ ወገብረ፡ ኀጢአተ፡ ይመውቱ፡ ቦቱ። ወለእመ፡ ተመይጠ፡ ኃጥእ፡ እምኀጢአቱ፡ ወገብረ፡ ጽድቀ፡ ወርትዐ፡ የሐዩ፡ ቦቱ። ወዝውእቱ፡ ዘይብሉ፡ ኢኮነ፡ ርቱዐ፡ ፍኖቱ፡ ለእግዚአብሔር። ወእኴንነክሙ፡ ለኵልክሙ፡ በከመ፡ ፍኖተክሙ፡ ቤተ፡ እስራኤል።

(f. 62v)

ወኮነ፡ አመ፡ ፲ወ፪፡ ዓመት፡ በ፲ወ፪ወርኅ፡ አመ፡ ኃሙስ፡ በሠርቅ፡ እምዘ፡ ተፄወውነ። መጽአ፡ ኀቤየ፡ ዘድኅነ፡ እምኢየሩሳሌም፡ ወይቤለኒ፡ ተቀትለት፡ ሀገር። ወመጽአ፡ እደ፡ እግዚአብሔር፡ ዲቤየ፡ ፍና፡ ሰርክ፡ ዘእንበለ፡ ይምጻእ፡ ውእቱ። ወከሠተ፡ አፉየ፡ መጺኦ፡ ኀቤየ፡ በጽባሕ፡ ወአብቂዎ፡ አፉየ፡ ኢተጋብአ፡ እንከ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው። እለ፡ ይነብሩ፡ ውስተ፡ መዝብረ፡ እስራኤል፡ ይብሉ፡ አብርሃም፡ ኰነና፡ ለምድር፡ ወንሕ

ነ፡ ንበዝኅ፡ ወለነ፡ ተውህበት፡ ምድር፡ ንኰንና። በበይነ፡ ዝንቱ፡ ከመዝ፡ ይቤ፡ አዶናይ፡ እግዚአብሔር፡ ምስለ፡ ደም፡ ትበልዑ። ወታነሥኡ፡ ዐይንክሙ፡ ኀበ፡ ጠዖትክሙ። ወትቀትሉ፡ ነፍሰ፡ ወሄድክሙ፡ ምድረ፡ ቀዊመክሙ፡ በኵናትክሙ። ወገበርክሙ፡ ጣዖተ፡ ወአርኰስክሙ፡ ቢጸክሙ፡ ወወረስክሙ፡ ምድረ። በበይነ፡ ዝንቱ፡ ከመዝ፡ ይቤ፡ እግዚአብሔር፡ እግዚአብሔር፡ ሕያው፡ አነ፡ ዘእንበለ፡ በሙስናት፡ መጣብኅ፡ ይወደቁ። ወእለሂ፡ ውስተ፡ ገጸ፡ ገዳም፡ ለአር

(f. 63r)

ዌ፡ ገዳም፡ ይትወሀቡ፡ ሎሙ፡ ሲሳዮሙ፨ ወእለሂ፡ ውስተ፡ ጥቅም፡ ወእለሂ፡ ውስተ፡ በዓታት፡ ሞተ፡ ይመውቱ፡ ወእሬስያ፡ ለምድራ፡ በዳ። ወየኀልቅ፡ ፅእለተ፡ ኀይሉ፡ ወይማስን፡ አድባረ፡ እስራኤል፡ ወአልቦ፡ ዘየሐውሮሙ፨ ወያአምሩ፡ ከመ፡ አነ፡ ውእቱ፡ እግዚአብሔር፡ ወእሬስያ፡ ለምድሮሙ፡ በድወ፡ ወየሐስር፡ ጣዖቶሙ፡ ዘገብሩ። ወአንተ፡ ወልደ፡ እጓለ፡ እምሕያው፡ ዘይብሉ፡ ደቂቀ፡ ሕዝብከ፡ በእንቲአከ፡ በኀበ፡ አረፍት፡ ወበዴዴያተ፡ አብያት። ወይትናገሩ፡ ብእሲ፡ ምስለ፡ ቢጹ፡ ወይብሉ፡

ንሖር፡ ወንስማዕ፡ ዘይቤ፡ እግዚኣብሔር። ወይመጽኡ፡ ኀቤከ፡ ሕዝብ፡ ኅቡረ፡ ወይነብሩ፡ ቅድሜከ፡ ሕዝብየ፡ ወያጸምኡ፡ ቃለከ፡ ወኢይገብርዎ። እስመ፡ ሐሰት፡ ውስተ፡ አፉሆሙ፡ ወጣዖተ፡ ይተሉ፡ ልቦሙ፡ ወኮኖሙ፡ ከመ፡ ቃለ፡ መዝሙር፡ ዘሐዋዝ፡ ቃለ፡ ቃናሁ። ወይሰምዑ፡ ቃለከ፡ ወኢይገብርዎ። ወሶበ፡ መጻእከ፡ ይብሉ፡ ናሁ፡ መጽአ። ወያአምሩ፡ ከመ፡ ነቢይ፡ አንተ፡ በማእከሎሙ። ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ ተነበይ፡ ለኖሎተ፡ እ

(f. 63v)

ስራኤል፡ ተነበይ፡ ሎሙ፡ ወበሎሙ፡ ለኖሎት። ከመዝ፡ ይቤ፡ እግዚአብሔር፡ እግዚአብሔር፡ አኖሎተ፡ እስራኤል፡ ርእሶሙኑ፡ ይርዕዩ፡ ኖሎት፡ አኮኑ፡ አባግዐ፡ ይርዕዩ። ሐሊቦሂ፡ ትሰትዩ፡ ወጻምሮሂ፡ ትለብሱ። ዘስብሐሂ፡ ትጠብሑ፤ ወአባግዕየ፡ ኢትርዕዩ፡ ዘደክመ፡ ኢትጼንዑ። ወዘቈስለ፡ ኢትፌውሱ፡ ዘተኃጥአ፡ ኢትረድኡ፡ ወዘተገድፈ፡ ኢተኀሥሡ። ወዘጸንዐሂ፡ ትቀንዩ፡ ወታስርሑ፡ ወተዘርወ፡ አበግዕየ፡ በኀጢአ፡ ኖሎት። ወኮና፡ አበግዕየ፡ መ

ብልዐ፡ ለኵሉ፡ አርዌ፡ ገዳም። ወተዘርዉ፡ አባግዕየ፡ ውስተ፡ ኵሉ፡ አድባር፡ ወውስተ፡ ኵሉ፡ አውግር፡ ነዋኅት። ወውስተ፡ ኵሉ፡ ገጸ፡ ምድር፡ ተዘርዋ፡ አባግዕየ፡ ወአልቦ፡ ዘየኀሥሦን፡ ወአልቦ፡ ዘይመይጥ። በበይነ፡ ዝንቱ፡ ስምዑ፡ ኖሎት፡ ቃለ፡ እግዚአብሔር። ሕያው፡ አነ፡ ይቤ፡ እግዚአብሔር፡ እግዚአብሔር፡ እስመ፡ ተማህረካ፡ አባግዕየ። ወኮና፡ አባግዕየ፡ መብልዐ፡ ለኵሉ፡ አርዌ፡ ገዳም፡ በኃጢአ፡ ኖሎት። ወኢኀሠሡ፡ ኖሎት፡ አባግዕየ። ወረዐዩ፡ ርእሶሙ፡ ኖሎት፡ ወኢረዐዩ፡ አ

(f. 64r)

ባግዕየ። በበይነ፡ ዝንቱ፡ ስምዑ፡ ኖሎት፡ ቃለ፡ እግዚአብሔር። ከመዝ፡ ይቤ፡ እግዚአብሔር፡ እግዚአብሔር። ናሁ፡ አኀሥሥ፡ አባግዕየ፡ አነ፡ እምእደ፡ ኖሎት። ወእሥዕር፡ ከመ፡ ኢይርዐዩ፡ አባግዕየ፡ ወኢይርዕይዎሙ፡ እንከ፡ ኖሎት። ወአድኅን፡ አባግዕየ፡ እምአፉሆሙ፡ ወኢይከውኖሙ፡ ሲሳዮሙ። ከመዝ፡ ይቤ፡ እግዚአብሔር፡ እግዚአብሔር፡ ናሁ፡ አነ፡ አኀሥሥ፡ አባግዕየ፡ ወአስተፋቅዶን፡ ከመ፡ የኀሥሥ፡ ኖላዊ፡ አባግዐ፡ መርዔቶ፡ በዕለተ፡ ኮባር፡ ወደመና፡ ማእከለ፡ አባግ

ዒሁ፡ ዘተፈልጠ፨ ከማሁ፡ አኀሥሥ፡ አባግዕየ፡ ወአስተጋብኦን፡ እምኵሉ፡ በሐውርት፡ ኀበ፡ ተዘርዋ፡ ህየ፡ በዕለተ፡ ደመና፡ ወኮባር። ወአወፅኦሙ፡ እምነ፡ አሕዛብ፡ ወአስተጋብኦሙ፡ እምነ፡ በሐውርት። ወእወስዶሙ፡ ብሔሮሙ፡ ወእርዕዮሙ፡ ውስተ፡ አድባረ፡ እስራኤል። ወውስተ፡ ቈላት፡ ወውስተ፡ ኵሉ፡ በሐውርተ፡ ምድር። ውስተ፡ ጺኦት፡ ሠናይ፡ እርዕዮሙ፡ ውስተ፡ አድባረ፡ እስራኤል፡ ነዋኅ። ወይከውኖሙ፡ ኅዛእቶሙ፡ ህየ፡ ወይበይታ፡ ህየ፡ ወየዐርፋ፡ ህየ፡ ውስ

(f. 64v)

‹ተ›፡ ሠናይ፡ ትፍሥሕት። ወይትራዐዩ፡ ውስተ፡ ጺአት፡ ሠናይ፡ ጥሉል፡ ውስተ፡ አድባረ፡ እስራኤል፡ ለልየ፡ እርዕዮሙ፡ ለአባግዕየ፡ ወአነ፡ አዐርፎሙ። ወያአምሩ፡ ከመ፡ አነ፡ ውእቱ፡ እግዚአብሔር። ከመዝ፡ ይቤ፡ እግዚአብሔር፡ እግዚአብሔር፡ ዘተገድፈሂ፡ አኀሥሥ፡ ወዘተኀጥአ፡ እረድእ። ወዘቈስለሂ፡ እሬውስ፡ ወዘደከመኒ፡ እጼንዕ፡ ወዘጸንዐሂ፡ አዐቅብ። ወእርዕዮሙ፡ በፍትሕ፡ ወበርትዕ። ወአንትሙ፡ አባግዕየ። ከመዝ፡ ይቤ፡ እግዚአብሔር፡ እግዚአ

ብሔር። ወናሁ፡ አነ፡ አስተዋቅስ፡ ማእከለ፡ በግዕ፡ ወበግዕ፡ አብሐኵ፡ ወደቤላት፡ ወኢአከለክሙ፡ ዘረዓይክሙ፡ ውስተ፡ ሠናይ፡ ጺአት። ወዘተረፈሂ፡ ሣዕሮ፡ ትከይዱ፡ በእገሪክሙ፨ ወዘይቀውምሂ፡ ማየ፡ ትስትዩ፡ ወዘተረፈ፡ ታሐምጉ፡ በእገሪክሙ፡ ወትርዕዩ፡ አባግዕየ፡ ዘኬድክሙ፡ በእገሪክሙ። በበይነ፡ ዝንቱ፡ ከመዝ፡ ይቤ፡ እግዚአብሔር፡ እግዚአብሔር። ናሁ፡ አነ፡ አስተዋቅሥ፡ ማእከለ፡ በግዕ፡ ጽኑዕ፡ ወማእከለ፡ በግዕ፡ ድኩም። ተሐዝሉ፡ በገቦክሙ፡ ወትስክሙ፡ በመ

(f. 65r)

ታክፍቲክሙ። ወትወግኡ፡ በአቅርንቲክሙ፡ ወታጠውቅዎ፡ ለኵሉ፡ ድኩም፡ ወአድኅን፡ አባግዕየ፡ ወኢይከውና፡ ምህርከ። ወአስተዋቅሥ፡ ማእከለ፡ በሐኵ፡ ወበሐኵ፡ ወእሠይም፡ ሎሙ፡ ኖላዌ፡ አሐደ። ወይርዕዮሙ፡ ገብርየ፡ ዳዊት፡ ወይከውኖሙ፡ ኖላዊሆሙ፨ ወአነ፡ እግዚአብሔር፡ እከውኖሙ፡ ኣምላኮሙ፡ ወዳዊትኒ፡ በማእከሎሙ፡ መልአኮሙ። አነ፡ እግዚአብሔር፡ ነበብኩ። ወእሠርዕ፡ ለዳዊት፡ ሥርዓተ፡ ሰላም። ወአጠፍእ፡ አርዌ፡ እኩየ፡ እምድር። ወይነብ

ሩ፡ ገዳመ፡ ወይበይቱ፡ ውስተ፡ ኦም። ወአሐፅር፡ ሎሙ፡ አውደ፡ ደብርየ፡ ወእሁበክሙ፡ ክረምተ፡ ዝናመ፡ በረከተ። ወይፈሪ፡ ዕፀወ፡ ገዳም፡ ወትሁብ፡ ምድርኒ፡ ኀይላ። ወይነብሩ፡ ብሔሮሙ፡ በሰላም፡ ተአሚኖሙ፡ ወያአምሩ፡ ከመ፡ አነ፡ ውእቱ፡ እግዚአብሔር፡ አመ፡ ሰበርኩ፡ አርዑተ፡ ዘዲበ፡ ክሳዶሙ፡ ወአድኅኖሙ፡ እምእደ፡ እለ፡ ይሣቅያዎሙ፡ ወኢይከውኑ፡ እንከ፡ ምህርከ፡ ለአሕዛብ። ወኢይበልዖሙ፡ እንከ፡ አርዌ፡ ገዳም፡ ወይነብሩ፡ ተአሚኖሙ፡ ወአል

(f. 65v)

ቦ፡ ዘጌርሞሙ፡ ወአቀውም፡ ሎሙ፡ ተክለ፡ ሰላም። ወኢይመውቱ፡ እንከ፡ በረኃብ፡ በውስተ፡ ምድር። ወኢያመነዝዝዎ፡ እንከ፡ አሕዛብ፡ ወያአምሩ፡ ከመ፡ አነ፡ ውእቱ፡ እግዚአብሔር፡ አምላኮሙ፨ ወእሙንቱ፡ ኒ፡ ሕዝብየ፡ እስራኤል፡ ይቤ፡ እግዚአብሔር፡ እግዚአብሔር። ወአንትሙ፡ አባግዐ፡ መርዔትየ፡ ወአነ፡ እግዚአብሔር፡ አምላከክሙ፡ ይቤ፡ እግዚአብሔር፡ እግዚእ። ወነበበኒ፡ እግዚአብሔር፡ ወይቤለኒ፡

ወልደ፡ እጓለ፡ እምሕሚጥ፡ ገጸከ፡ ኀበ፡ ሴይር፡ ወተነበይ፡ ሎቱ፡ ወበሎ፡ ከመዝ፡ ይቤ፡ እግ[ዚ]አብሔር፡ እግዚእ። ናሁ፡ አነ፡ እሰፍሕ፡ እዴየ፡ ላዕሌከ፡ ወእሬስየከ፡ በዳ፡ ወትማስን፡ ወእሬስዮን፡ በድወ፡ ለአህጉሪከ፡ ወትከውን፡ ፅቡአ፨ ወታአምር፡ ከመ፡ አነ፡ ውእቱ፡ እግዚአብሔር። እስመ፡ ኮንከ፡ ፀረ፡ ለዓለም፡ ወቀነይኮሙ፡ ለቤተ፡ እስራኤል፡ በእደ፡ ፀር፡ መጥባሕት፡ ለመዋዕለ፡ ዐመፃ፡ በደኃሪት፨ በእንተ፡ ዝንቱ፡ ሕ[ያ]ው፡ አነ፡ ይቤ፡ እግዚአብሔር፡ እግዚአብሔር፡ በከመ፡ ላዕለ፡ ደ

(f. 66r)

ም፡ አበስከ፡ ደም፡ ይዴግነከ። ወእሬስዮ፡ በዳ፡ ለምድረ፡ ሴይር፡ ወይማስን፡ ወይፀብእ፡ ወአጠፍእ፡ {……..(እምኔሃ፡ ሰብአ፡ ወ)}እንስሳ። ወአበዝኅ፡ አብድንተ፡ በውስተ፡ አውግሪኪ፡ ወቈላቲኪ። ወውስተ፡ ኵሉ፡ ገዳምኪ፡ ይወድቁ፡ ቅቱላን፡ በውስቴትኪ፡ በመጥባሕት። ወእሬስየኪ፡ በዳ፡ ዘለዓለም፨ ወአልቦ፡ ዘይነብር፡ ውስተ፡ አህጉሪከ፡ እንከ። ወታአምሪ፡ ከመ፡ አነ፡ ውእቱ፡ እግዚአብሔር። እስመ፡ ትቤ፡ ክልኤ፡ አሕዛብ፡ ወክልኤ፡ በሐውርት፡ ዚአየ፡ ውእቱ፡ ወእወርሶሙ፡ ወእግዚአብሔር፡ ህየ፡ ሀሎ።

በእንተ፡ ዝንቱ፡ ሕያው፡ አነ፡ ይቤ፡ እግዚአብሔር፡ እግዚእ፡ ከመ፡ እሬስከ፡ በከመ፡ ፀርከ፡ ወእትዐወቀከ፡ አመ፡ ኰነንኩከ። ወታአምር፡ ከመ፡ አነ፡ ውእቱ፡ እግዚአብሔር፡ እግዚእ። ሰማዕኩ፡ (ቃለ)ፅርፈትከ፡ እስመ፡ አድባረ፡ እስራኤል፡ ለነ፡ ወሀቡነ፡ ንብልዖ። ወሰማዕኩ፡ አነ፡ ከመ፡ አዕበይከ፡ አፉከ፡ ላዕሌየ፡ ከመዝ፡ ይቤ፡ እግዚአብሔር፡ እግዚእ፡ አመ፡ ይትፌሣሕ፡ ኵሉ፡ ምድር፡ ኪያከ፡ አማስነከ፡ ዘከመ፡ ተፈሣሕከ፡ ከመ፡ ትረሶሙ፡ ለቤተ፡ እስራኤል። እ

(f. 66v)

ስመ፡ መዝበረ፡ ከማሁ፡ እሬስየከ፡ መዝብረ፡ ትከውን፡ ደብረ፡ ሴይር፡ ወትጠፍእ፡ ኵላ፡ ኢዶምያ። ወታአምሩ፡ ከመ፡ አነ፡ ውእቱ፡ እግዚአብሔር፡ አምላኮሙ፨ ወአንተ፡ ወልደ፡ እጓለ፡ እምሕያው፡ ተነበይ፡ ሎሙ፡ ለአድባረ፡ እስራኤል፡ ወበሎሙ፡ ለአድባረ፡ እስራኤል፡ ስምዑ፡ ቃለ፡ እግዚአብሔር፡ ከመዝ፡ ይቤ፡ እግዚአብሔር፡ እግዚእ። እስመ፡ ይቤሉክሙ፡ ፀርክሙ፡ አንቋዕ፡ መዝበሩ፡ ለዓለም፡ ወኰነናሆሙ፨ በእንተ፡ ዝንቱ፡ ተ

ነበይ፡ ሎሙ፡ ወበሎሙ፡ ከመዝ፡ ይቤ፡ እግዚአብሔር፡ እግዚእ። እስመ፡ አሕሰሩክሙ፡ እለ፡ አውድክሙ፡ ከመ፡ ይኰንኑከሙ፡ አሕዛብ፡ እለ፡ ተርፉ። ወኮንክሙ፡ ነገረ፡ ለልሳን፡ ወፅእለተ፡ ለአሕዛብ። በእንተ፡ ዝንቱ፡ ስምዑ፡ ቃለ፡ እግዚአብሔር፡ አድባረ፡ እስራኤል። ከመዝ፡ ይቤ፡ እግዚአብሔር፡ ለአድባረ፡ እስራኤል፡ ወለአውግር፡ ወለአፍላግ፡ ወለቈላት። ወለእለ፡ መዝበሩ፡ ወማስኑ። ወለአህጉርኒ፡ እለ፡ ተኀድጋ፡ ወኮና፡ በርባረ፡ ወኬድዎን፡ አሕዛብ፡

(f. 67r)

እለ፡ ተርፉ፡ አውዶሙ። በበይነዝ፡ ከመዝ፡ ይቤ፡ እግዚአብሔር፡ እግዚእ። ዳእሙ፡ በእሳተ፡ መዓትየ፡ ነበብኩ፡ ላዕለ፡ አሕዛብ፡ እለ፡ ተርፉ። ወዲበ፡ ኵሉ፡ ኢዶምያ። እስመ፡ ወሀብክዎሙ፡ ምድርየ፡ ይኴንኑ፡ ወአኅስርዋ፡ ለነፍሶሙ፡ ወአማስኑ፡ ፄዋሆሙ። በእንተ፡ ዝንቱ፡ ተነበይ፡ ላዕለ፡ አድረ፡ እስራኤል። ወበሎሙ፡ ለአድባረ፡ ወለአውግር። ወለክሬር፡ ወለቈላት። ከመዝ፡ ይቤ፡ እግዚአብሔር፡ እግዚእ። ናሁ፡ አነ፡ ነበብኩ፡ ላዕለ፡ አሕዛብ፡ በመዓትየ፡ ወበቅንአ

ትየ፡ በእንተ፡ ዘፀአሉ፡ አሕዛብ፡ ከመ፡ ይምጽኡክሙ፨ በበይነ፡ ዝንቱ፡ አነ፡ አነሥእ፡ እዴየ፡ ላዕለ፡ አሕዛብ፡ እለ፡ አውድክሙ። ወይነሥኡ፡ ኀሳሮሙ፡ እሙንቱ፨ ወለከሙሰ፡ አድባረ፡ እስራኤል፡ አስካለ፡ ቀምሕክሙ፡ ይበልዑ፡ አሕዛብየ። እስመ፡ ይሴፈዉ፡ ይምጽኦሙ። እስመ፡ ናሁ፡ አነ፡ ለክሙ፡ ወእኔጽር፡ ላዕሌክሙ፨ ወየሐርሱክሙ፡ ወይዘርኡክሙ። ወአበዝኅ፡ ለክሙ፡ ሰብአ። ወኵሉ፡ ቤተ፡ እስራኤል፡ ለዝሉፉ፡ ይነብርዎን፡ ለአህጉ

(f. 67v)

ሪሆሙ፡ ወይትሐነጻ፡ እለሂ፡ መዝበራ፡ ወእመልአን፡ ሰብአ፡ ወእንስሳ። ወአነብረኪ፡ ከመ፡ ትካት፡ ወአሤኒ፡ ለክሙ፡ ከመ፡ ቀዲሙ። ወታአምሩ፡ ከመ፡ አነ፡ ውእቱ፡ እግዚአብሔር። ወእወልድ፡ ለክሙ፡ ሰብአ፡ ለሕዝብየ፡ እስራኤል። ወይወርሱክሙ፡ ወእሙንቱ፡ ይከውኑ፡ ምኵናኒክሙ፡ ወኢይቀትሉ፡ ውሉድክሙ፡ ዳግመ፡ ከመዝ፡ ይቤ፡ እግዚአብሔር፡ እግዚእ። እስመ፡ ይቤሉክሙ፡ በላዒተ፡ ሰብእ፡ አንቲ፡ ወአጠፋእኪ፡ ውሉደኪ፡ በውስተ፡ ሕዝብኪ። በእንተ፡ ዝን

ቱ፡ ኢትብልዒ፡ እንከ፡ ሰብአ። ወኢይመከኑ፡ ሕዝብኪ፡ ይቤ፡ እግዚአብሔር፡ እግዚእ። ወኢይሰማዕ፡ እንከ፡ በላዕሌክሙ፡ ኃሳሮሙ፡ ለአሕዛብ፡ ወፅእለተ፡ ሕዝብ፡ ኢይምጻእክሙ። ወኢይመክኑ፡ እንከ፡ ሕዝብኪ፡ ይቤ፡ እግዚአብሔር፡ እግዚእ። ወኮነ፡ ቃለ፡ እግዚአብሔር፡ ኀቤየ፡ ወይቤለኒ፡ ወልደ፡ እጓለ፡ እምሕያው፡ ቤተ፡ እስራኤል፡ ነበሩ፡ ውስተ፡ ምድሮሙ፡ ወአርኰስዋ፡ ለምድሮሙ፡ በፍኖቶሙ፡ ወበጣዖቶሙ፡ ወበርኵሶሙ፡ ከመ፡

(f. 68r)

ርኩስ፡ ትክት፡ ኮነ፡ ፍኖቶሙ፡ ቅድመ፡ ገጽየ። ወሶጥኩ፡ መዓትየ፡ ላዕሌሆሙ፡ በእንተ፡ ደም፡ ዘከዐዉ፡ ውስተ፡ ምድር፡ ወአርኰስዋ፡ በጣዖቶሙ፡ ወዘረውክዎሙ፡ ውስተ፡ አሕዛብ። ወአኅሰርክሙ፡ በውስተ፡ በሐውርት። ወኰነንክዎሙ፡ በከመ፡ ፍኖቶሙ፡ ወበከመ፡ ጌጋዮሙ፡ ወቦኡ፡ ውስተ፡ አሕዛብ። ወበዊኦሙ፡ ህየ፡ አርኰሱ፡ ስምየ፡ ቅዱስ፡ ወእስመ፡ ይቤልዎሙ፡ ሕዝበ፡ እግዚአብሔር፡ እሙንቱ፨ ወወፅኡ፡ እምድሮሙ። ወምሕክዎሙ፡ በእንተ፡ ስምየ፡ ቅዱ

ስ፡ ዘአርኰሱ፡ ቤተ፡ እስራኤል፡ በውስተ፡ አሕዛብ፡ ኀበ፡ ቦኡ፡ ህየ። በበይነ፡ ዝንቱ፡ በሎሙ፡ ለቤተ፡ እስራኤል፡ ከመዝ፡ ይቤ፡ እግዚአብሔር፡ እግዚእ። አኮአ፡ ለክሙ፡ ዘእገብር፡ ለክሙ፡ ቤተ፡ እስራኤል፡ ዳእሙ፡ በእንተ፡ ስምየ፡ ቅዱስ፡ ዘአርኰስክሙ፡ በውስተ፡ አሕዛብ፡ ኀበ፡ ቦእክሙ፡ ህየ። ወእቄድስ፡ ስምየ፡ ዐቢየ፡ ዘረኰሰ፡ በውስተ፡ አሕዛብ፡ ዘአርኰስክሙ፡ በማእከሌክሙ፨ ወያአምሩ፡ ኵሉ፡ አሕዛብ፡ ከመ፡ አነ፡ ውእቱ፡ እግዚአብሔር፡ ይቤ፡

(f. 68v)

አዶናይ፡ እግዚእ። ወሶበ፡ ተቀደስኩ፡ በላዕሌክሙ፡ በቅድመ፡ አዕይንቲሆሙ፡ ወእነሥአክሙ፡ እምአሕዛብ፡ ወአስተጋብአክሙ፡ እምኵሉ፡ በሐውርት። ወአገብአክሙ፡ ውስተ፡ ምድርክሙ። ወእነዝሐክሙ፡ በማይ፡ ንጹሕ፨ {…………..(ወትነጽሑ፡ እምኵሉ፡ ርኵስክሙ፡ ወአነጽሐክሙ፡ እምኵሉ፡ ጣዖትክሙ፡ ወእሁበክሙ፡ ል)}በ፡ ሐዲሰ፡ ወመንፈሰ፡ ሐዲስ፡ እወዲ፡ ላዕሌክሙ። ወአወፅእ፡ ልበ፡ እብን፡ እምሥጋክሙ፡ ወእሁበክሙ፡ ልበ፡ ዘሥጋ፡ ወእሁብ፡ መንፈስየ፡ ላዕሌክሙ። ወእሬስየክሙ፡ ከመ፡ ትሖሩ፡ በ

ሥርዓትየ፡ ወትዕቀቡ፡ ኵነኔየ፡ ወትግበርዎ። ወትነብሩ፡ ውስተ፡ ምድር፡ {.)እ)}ንተ፡ ወሀብክዎሙ፡ ለአበዊክሙ። ወትከውኑኒ፡ ሕዝብየ፡ ወአነኒ፡ እከውነክሙ፡ አምላክክሙ፨ ወአድኅነክሙ፡ እምኵሉ፡ ርኵስክሙ፨ ወእጼውዖ፡ ለስርናይ፡ ወአሠምሮ፡ ወኢያመጽእ፡ ለክሙ፡ ረኃበ። ወአሠምር፡ ፍሬ፡ ዕፅ፡ ማእረረ፡ ገራውሂክሙ። ኢይዘረክዩክሙ፡ እንከ፡ በረኃብ፡ በውስተ፡ አሕዛብ፡ ወት{..(ዜከ)}ሩ፡ ፍናዊክሙ፡ እኩየ፡ ወምግባሪክሙ፡ ዘኢኮነ፡ ሠናየ፡ ወ

(f. 69r)

ኃሰርክሙ፡ በቅድሜሆሙ፡ በጌጋይክሙ፡ ወበርኵስክሙ፡ ወአኮ፡ በእንቲአክሙ፡ ዘእገብር፡ ይቤ፡ እግዚአብሔር፡ እግዚእ፡ ወይትዐወቀክሙ፡ ተኃፈሩ፡ ወኅሰሩ፡ በፍኖትክሙ፡ ቤተ፡ እስራኤል፡ ከመዝ፡ ይቤ፡ እግዚአብሔር፡ እግዚእ። አመ፡ አጸርየክሙ፡ እምኵሉ፡ ኀጢአትክሙ፡ አነብረክሙ፡ ውስተ፡ አህጉሪክሙ። ወይትሐነጽ፡ መዝብር፡ ወየሐርሱ፡ ምድረ፡ ዘማሰነ፨ እስመ፡ ሙስንተ፡ ኮነት፡ በቅድመ፡ ኵሉ፡ ኃላፊት፨ ወይብሉ፡ እንታ

ክቲ፡ ምድር፡ ሙስንት፡ ከመ፡ ገነተ፡ ትፍሥሕት፡ ኮነት። ወአህጉር፡ ዘመዝበረ፡ ወማሰነ፡ ወተከርያ፡ ተፀዊኖን፡ ነበራ። ወያአምሩ፡ አሕዛብ፡ ኵሎሙ፡ እለ፡ ተርፉ፡ አውድክሙ፡ ከመ፡ አነ፡ ውእቱ፡ እግዚአብሔር፡ ሐነጽኩ፡ እለ፡ መዝበራ፡ ወተከልኩ፡ እለ፡ ማስና። አነ፡ እግዚአብሔር፡ ነበብኩሂ፡ ወገበርኩሂ። ከመዝ፡ ይቤ፡ እግዚአብሔር፡ እግዚእ። ዘንተ፡ ዳእሙ፡ ይትኀሠሥ፡ ለቤተ፡ እስራኤል፡ ዘእገብር፡ ሎሙ፡ አበዝኆሙ፡ ከመ፡ አባግዐ፡ ሰብእ፡ ከመ፡ አባ

(f. 69v)

ግዐ፡ ቅዱሳን። ወከመ፡ አበግዐ፡ ኢየሩሳሌም፡ በበዓላቲሃ። ከማሁ፡ ይከውና፡ አህጉር፡ እለ፡ መዝበራ፡ ይመልአ፡ አባግዐ፡ ሰብእ፡ ወያአምሩ፡ ከመ፡ አነ፡ ውእቱ፡ እግዚአብሔር። ወኮነ፡ ላዕሌየ፡ እደ፡ እግዚአብሔር፡ ወአውፅአኒ፡ በመንፈስ፡ እግዚአብሔር። ወአንበረኒ፡ ማእከለ፡ ገዳም። ወምሉእ፡ ህየ፡ አዕፅምተ፡ ሰብእ፡ ወአአደኒ፡ ውስቴቱ። ወብዙኅ፡ ፈድፋደ፡ ውስተ፡ (ገጸ)፡ ገዳም፡ ወይቡስ፡ ጥቀ። ወይቤለኒ፡ ወልደ፡ እጓለ፡ እምሕ

ያው፡ የሐዩኑ፡ ዝአዕጽምት። ወእቤሎ፡ እግዚኦ፡ እግዚኦ፡ አንተ፡ ታአምር። ወይቤለኒ፡ ተነበይ፡ ለዝ፡ አዕጽምት፡ ወበሎሙ፡ ለአዕጽምት፡ ይቡስ፡ ስምዑ፡ ቃለ፡ እግዚአብሔር። ከመዝ፡ ይቤ፡ እግዚአብሔር፡ እግዚእ፡ ለዝ፡ አዕጽምት፡ ይቡስ። ናሁ፡ አነ፡ አመጽእ፡ ላዕሌክሙ፡ መንፈሰ፡ ሕይወት። ወእሁበክሙ፡ ሥርወ፡ ወአለብሰክሙ፡ ሥጋ፡ ወእሰፍሕ፡ ላዕሌክሙ፡ ማእሰ። ወእወዲ፡ ውስቴትክሙ፡ መንፈስየ፡ ወተሐይዉ፡ ወታአምሩ፡ ከመ፡ አነ፡

(f. 70r)

ውእቱ፡ እግዚአብሔር፡ ወተነበይኩ፡ በከመ፡ አዘዘኒ፨ ወመጽአ፡ ቃል፡ ሶበ፡ ተነበይኩ፡ ወናሁ፡ ድልቅልቅ። ወአስተጋብኦሙ፡ ለአዕጽት፡ ውስተ፡ መልያልዩ፡ በበ፡ ዚኣሆሙ። ወነጸርኩ፡ ወርኢኩ፡ ሥርወ፡ ላዕሌሆሙ። ወበቈለ፡ ሥጋሆሙ፡ ወዐርገ፡ ማእስ፡ ዲቤሆሙ፡ ወአልቦሙ፡ መንፈሰ። ወይቤለኒ፡ ወልደ፡ እጓለ፡ እምሕያው፡ ተነበይ፡ ወበላ፡ ለመንፈስ። ከመዝ፡ ይቤ፡ እግዚአብሔር፡ እም፬ነፋሳት፡ ትምጻእ፡ ወትንፋሕ፡ ላዕለ፡ ዝንቱ፡ አብድ

ንት፡ ወይሕየው። ወተነበይኩ፡ በከመ፡ አዘዘኒ፡ ወቦአ፡ መንፈስ፡ ላዕሌሆሙ። ወሐይዉ፡ ወቆሙ፡ በእገሪሆሙ፡ ብዙኅ፡ ሰራዊት፡ ጥቀ። ወነበበኒ፡ እግዚአብሔር፡ ወይቤለኒ፡ ዝአዕጽምት፡ ቤተ፡ እስራኤል፡ ውእቱ። ወይብሉ፡ እሙንቱ፡ የብሰ፡ አዕጽምቲነ፡ ወተሐጕለ፡ ተስፋነ። በእንተ፡ ዝንቱ፡ ተነበይ፡ ሎሙ፡ ወበሎሙ፡ ከመዝ፡ ይቤ፡ እግዚአብሔር፡ እግዚእ። ናሁ፡ አነ፡ እከሥት፡ መቃብሪክሙ። ወአወፅአክ

(f. 70v)

ሙ፡ እምነ፡ መቃብሪክሙ። ወአበውአክሙ፡ ውስተ፡ ምድረ፡ እስራኤል። ወታአምሩ፡ ከመ፡ አነ፡ ውእቱ፡ እግዚአብሔር፡ ሶበ፡ አርኀውኩ፡ መቃብሪክሙ፡ ከመ፡ አውፅእክሙ፡ እምውስተ፡ ዝኅርክሙ፡ ለሕዝብየ። ወእሁብ፡ መንፈስየ፡ ላዕሌክሙ፡ ወተሐይዉ፡ ወትገብኡ፡ ውስተ፡ ምድርክሙ፡ ወታአምሩ፡ ከመ፡ አነ፡ ውእቱ፡ እግዚአብሔር። ወእገብር፡ ዘነበብኩ፡ ይቤ፡ እግዚአብሔር፡ እግዚእ። ወነበበኒ፡ እግዚአ

ብሔር፡ ወይቤለኒ፡ ወልደ፡ እጓለ፡ እምሕያው፡ ንሣእ፡ ለከ፡ አሐደ፡ በትረ። ወጸሐፍ፡ ውስቴታ፡ ይሁ[ዳ]፡ ወደቂቀ፡ እስራኤ[ል]፡ እለ፡ ይትቃወም[ዎ]። ወንሣእ፡ ለከ፡ ክልእተ፡ በትረ። ወትጽሕፎ፡ ለዮሴፍ፡ በትረ፡ ኤፍሬም። ወኵሉ፡ ደቂቀ፡ እስራኤል፡ እለ፡ ተወሰኩ፡ ኀቤሁ። ወትጼምሮን፡ ክልኤሆሙ፡ ወተአስሮን፡ ወትሬስዮን፡ አሐደ፡ በትረ፡ ወየሀልዋ፡ ውስተ፡ እዴከ፡ ወሶበ፡ ይብሉከ፡ ደቂቀ፡ ሕዝብከ፡ ኢትነ{..(ግረ)}፡ [.]ነኑ፡ [ም]ንትከ{.}ዝ፨ ወበሎሙ፡ ከመዝ፡

(f. 71r)

ይቤ፡ እግዚአብሔር፡ እግዚእ፡ ናሁ፡ አነ፡ እነሥእ፡ ሕዝበ፡ ዮሴፍ፡ ዘውስተ፡ እደ፡ ኤፍሬም፡ ወሕዝበ፡ እስራኤል፡ ዘኀቤሁ። ወእሁበክሙ፡ ውስተ፡ ሕዝበ፡ ይሁዳ። ወይከውኑ፡ አሐደ፡ በትረ፡ ውስተ፡ እደ፡ ይሁዳ፡ ወይከውና፡ ውስተ፡ እዴከ፡ አብተረ፡ እለ፡ ጸሐፍከ፡ በቅድሜሆሙ። ወትብሎሙ፡ ከመዝ፡ ይቤ፡ እግዚአብሔር፡ እግዚእ። ናሁ፡ አነ፡ እነሥኦሙ፡ ለኵሉ፡ እስራኤል፡ እማእከለ፡ አሕዛብ፡ ኀበ፡ ቦኡ፡ ህየ። ወአስተጋብኦሙ፡ እምኵሉ፡

ዘአውዶሙ፡ ወእወስዶሙ፡ ምድረ፡ እስራኤል። ወእሬስሙ፡ አሐደ፡ ሕዝበ፡ በምድርየ፡ ወበደወለ፡ እስራኤል። ወ፩ይከውን፡ መልአኮሙ፡ ወይነግሥ፡ ወኢይትናፈቁ፡ እንከ፡ ለክልኤ፡ ሕዝብ። ወኢይነግሡ፡ ሎሙ፡ ክልኤ፡ ነግሥት፡ ከመ፡ ኢይርኵሱ፡ በጠዖቶሙ፡ ወበኃሰሮሙ። ወበኵሉ፡ ኀጢአቶሙ። ወአድኅኖሙ፡ እምኵሉ፡ ጌጋዮሙ፡ ዘቦቱ፡ ስሕቱ። ወአጸርዮሙ፡ ወይከውኑኒ፡ ሕዝብየ፡ ወአነሂ፡ እከውኖሙ፡ አምላኮሙ፡

(f. 71v)

ወገብርየ፡ ዳዊት፡ መኰንን፡ በማእከሎሙ። ወይከውን፡ አሐደ፡ ኖላዌ፡ ለኵሎሙ፡ እስመ፡ የሐውሩ፡ በትእዛዝየ፡ ወየዐቅቡ፡ ኵነኔየ፡ ወይገብርዎ። ወይነብሩ፡ ውስተ፡ ምድሮሙ፡ ዘወሀብክዎ፡ አነ፡ ለገብርየ፡ ያዕቆብ፡ ኀበ፡ ነበሩ፡ አበዊሆሙ፡ ህየ። ይነብሩ፡ ውስቴታ፡ እሙንቱ፡ ሂ፡ ወደቂቆሙ፡ ወደቂቀ፡ ደቂቆሙ፡ እስከ፡ ለዓለም። ወዳዊት፡ ገብርየ፡ መልአኮሙ፡ ለዓለም። ወእሠርዕ፡ ሎሙ፡ ሥርዓተ፡ ሰላም፡ ወሕገ፡ ዘለዓለም። ምስሌሆሙ፡ ይከውን። ወእሠ

ይም፡ ቅድሳትየ፡ ማእከሎሙ፡ ለዓለም፨ ወይከውን፡ ማኅደርየ፡ ኀቤሆሙ። ወእከውኖሙ፡ አምላኮሙ፡ ወእሙንቱሂ፡ ይከውኑኒ፡ ሕዝብየ። ወያአምሩ፡ ከመ፡ አነ፡ ውእቱ፡ እግዚአብሔር፡ ዘእቄድሶሙ። ሶበ፡ ነበረ፡ መቅደስየ፡ ማእ{…(ከሎሙ})፡ ለዓለም፤ ወነበበኒ፡ እግዚአብሔር፡ ወይቤለኒ፡ ወልደ፡ እጓለ፡ እምሕያው፡ አጽንዕ፡ ገጸከ፡ ላዕለ፡ ጎግ፡ ወምድረ፡ ማጎግ፡ መልአከ፡ ሮስምስሕ፡ ወተነበይ፡ ላዕሌሁ፡ ወበሎ፡ ከመዝ፡ ይቤ፡ እግዚአብሔር፡ እግዚእ። ናሁ፡ አነ፡ ላዕሌከ፡ ጎግ፡ መልአከ፡ ሎስሜሶኅ፡ ወቶቤል፡

(f. 72r)

አስተጋብአከ፡ ወእወዲ፡ ልጓመ፡ ውስተ፡ መላትሒከ። ወአንጎግወከ፡ ምስለ፡ ሰራዊትከ፡ ወአፍራሰ፡ ወመስተጽዕናነ፡ እለ፡ አልባሰ፡ ኀጺን፡ ወኵሉ፡ ተዐይን፡ ብዙኅ፡ እለ፡ ቦሙ፡ ጌራ፡ ሰብአ፡ ኵናት፡ ፋርስ፡ ወኢትዮጵያ። ወልብያስ፡ ወጎሞር። ወኵሉ፡ አድያሚሆሙ፡ ወቤተ፡ ቴርጌም፡ እምጽንፈ፡ ደብብ፡ ወኵሎሙ፡ እለ፡ አውዶሙ፡ ወብዙኃን፡ አሕዛብ፡ ምስሌከ፡ አጥብዕ፡ ወተደሎ፡ አንተ። ወኵሉ፡ ተዓይኒከ፡ ምስሌከ። ወትከውነኒ፡ መዐቅበ፡ ለብዙኅ፡ መዋዕል፡ ያስተዳሉ፡ ወይመጽ

እ፡ እምጽንፈ፡ ዓለም። ወይበጽሕ፡ ውስተ፡ ምድር፡ እንተ፡ ጠፍአት፡ በኵናተ፡ አሕዛብ፡ እለ፡ ተጋብኡ፡ ብዙኃን፡ ውስተ፡ ምድረ፡ እስራኤል፡ እንተ፡ ማሰነት፡ ኵልንታሃ። ወከመዝ፡ ይመጽኡ፡ እምአሕዛብ፡ ወይነብሩ፡ በሰላም፡ ኵሎሙ፨ ወተዐርግ፡ ከመ፡ ዝናም፡ ወትመጽእ፡ {………(ከመ፡ ደመና፡ ትከድና)}፡ ለምድር፡ ወትወድቅ፡ አንተ፡ ወፋርስ፡ ወብዙኃን፡ አሕዛብ፡ ምስሌከ፨ ከመዝ፡ ይቤ፡ እግዚአብሔር፡ እግዚእ፡ ይከውን፡ ይእተ፡ አሚረ፡ ይሔሊ፡ ነገረ፡ ልብከ። ወትመክ

(f. 72v)

ር፡ እኩየ፡ ምክረ፡ ወትብል፡ ውስተ፡ ምድር፡ ግድፍት፡ ወአሐውር፡ ኀበ፡ ዕሩፋን፡ እለ፡ ያረሙ፡ ወይነብሩ፡ በሰላም፡ ኵሎሙ፡ እለ፡ ይነብሩ፡ ውስተ፡ ምድር፡ እንተ፡ አልባ፡ አረፍተ። ወኢመዐጹተ፡ ወኢመናስግተ። እበረብሮሙ፡ በርባረ፡ ወእመሀርከ፡ ምህርካሆሙ፡ ውስተ፡ ምድር፡ እንተ፡ ማሰነት፡ ትመይጥ፡ እዴከ። ወኀበ፡ ይነብሩ፡ አሕዛብ፡ ወሕዝብኒ፡ እለ፡ ተጋብኡ፡ ብዙኃን፡ እምበሐውርት። ወገብሩ፡ ሎሙ፡ ጥሪተ፡ እለ፡ ይነብሩ፡ ውስተ፡ ሕንብርተ፡ ምድር። ወሰ

ብአ፡ ዴዳን፡ ወእለ፡ ይትናገዱ፡ ቀርኬዱን፡ ወኵሉ፡ አዕፃዳቲሆሙ፡ ይብሉከ፡ ትበርብርኑ፡ በርባረ፡ መጻእከ፡ አንተ፡ ወትመሀርከ፡ ምህርካ፡ አስተጋባእከ፡ ተዓይኒከ፡ ትንሣእ፡ ወርቀ፡ ወብሩረ። ወትሰድ፡ ጥሪተከ፡ ይኩንከ፡ ሐብልያ፡ ዘሐብለይከ። በእንተ፡ ዝንቱ፡ ተነበይ፡ ወልደ፡ እጓለ፡ እምሕያው፡ ወበሎ፡ ለጎግ፡ ከመዝ፡ ይቤ፡ እግዚአብሔር፡ እግዚእ። ኢኮነ፡ በእንታ{.(ክ)}ቲ፡ ዕለት፡ አመ፡ ይነብሩ፡ ሕዝብየ፡ እስራኤል፡ በሰላም፡ ወትትነሣእ፡ ወትመጽእ፡ እምብሔርከ፡ እምአጽናፈ፡ ደቡ

(f. 73r)

ብ። ወብዙኅ፡ አሕዛብ፡ ምስሌከ፡ መስተጽዕናነ፡ አፍራስ፡ ኵሎሙ፡ ብዙኅ፡ ተዓይን፡ ወብዙኅ፡ ሰራዊት። ወተዐርግ፡ ኀበ፡ ሕዝብየ፡ እስራኤል፡ ከመ፡ ደመና፡ ትከድና፡ ለምድር፡ በዳኃሪ፡ መዋዕል፡ ይከውን፨ ወአዐርገከ፡ ዲበ፡ ምድርየ፡ ወያእምሩ፡ ኵሉ፡ አሕዛብ፡ ሶበ፡ ተቀደስኩ፡ ብከ፡ በቅድሜሆሙ፨ ከመዝ፡ ይቤ፡ እግዚአብሔር፡ እግዚእ፡ ለጎግ። አንተኑ፡ ዘበእንቲአከ፡ ነበብኩ፡ በዘ፡ ቀዲሙ፡ መዋዕል፡ በእደ፡ አግብርትየ፡ ነቢያት፡ እስራኤል፡ በእማንቱ፡ መዋዕ

ል፡ ወዓመት፡ እወስደከ፡ ላዕሌከ፨ ወይከውን፡ ውእተ፡ አሚረ፡ ውስተ፡ ምድረ፡ እስራኤል፡ አመ፡ ይመጽእ፡ ጎግ፡ ይቤ፡ እግዚአብሔር፡ እግዚእ። ተዐርግ፡ ወቅሠፍትየ፡ በመዓትየ፡ ወቅንአትየ፡ በእሳተ፡ መዓትየ፡ ነበብኩ። ውእተ፡ አሚረ፡ ይከውን፡ ዐቢይ፡ ድልቅልቅ፡ ውስተ፡ በሐውርተ፡ እስራኤል። ወያድለቀልቁ፡ እምቅድመ፡ ገጹ፡ ለእግዚአብሔር፡ ጎግ፡ ወዓሣተ፡ ባሕርኒ፡ ወአዕዋፈ፡ ሰማይ፡ ወአራዊተ፡ ገዳም፡ ወኵሉ፡ አርዌ፡ ዘይ

(f. 73v)

ትሐወስ፡ ውስተ፡ ገጻ፡ ለምድር። ወኵሉ፡ ሰብእ፡ ዘይትሐወስ፡ ውስተ፡ ገጸ፡ ገዳም። ወይነቅዑ፡ አድባር፡ ወይወድቁ፡ አውግር፡ ወይወድቁ፡ ኵሉ፡ አረፍት፡ ውስተ፡ ምድር። ወእጼውዕ፡ ላዕሌሁ፡ ኵሎ፡ ፍርሀተ፡ ኲናት፡ ይቤ፡ እግዚአብሔር፡ እግዚእ፡ መጥባኅተ፡ ብእሲ፡ ላዕለ፡ እኁሁ፡ ይከውን። ወእኴንኖ፡ በሞተ፡ ደም። ወእደፍኖ፡ በዝናም፡ ወበእብነ፡ በረድ። ወእሳተ፡ ወታየ፡ አዘንም፡ ላዕሌሁ፡ ወዲበ፡ ኵሉ፡ እለ፡ ምስሌሁ፡

ወላዕለ፡ አሕዛብ፡ ብዙኅ፡ ዘምስሌሁ። ወአዐቢ፡ ወእትቄደስ፡ ወእሴባሕ፡ ወአስተርኢ፡ በቅድመ፡ ብዙኃን፡ አሕዛብ። ወያአምሩ፡ ከመ፡ አነ፡ ውእቱ፡ እግዚአብሔር። ወአንተ፡ ወልደ፡ እጓ[ለ]፡ እምሕያው፡ ተነበይ፡ ላዕለ፡ ጎግ፡ ወበሎ፡ ከመዝ፡ ይቤ፡ እግዚአብሔር፡ እግዚእ፡ ናሁ፡ አነ፡ ላዕሌከ፡ ጎግ፡ መልአከ፡ ሮስሜስኅ፡ ወቶቤል። ወአስተጋብአከ፡ ወእመርሐከ። ወአዐርገከ፡ እምአጽናፈ፡ ደቡብ፡ ወእወሰደከ፡ ብሔረ፡ እስራኤል፡ ወአገድፈከ፡ ቀስተከ፡ እምእዴከ፡ ዘፀጋ

(f. 74r)

ም። ወአሕፃከ፡ እምእዴከ፡ ዘየማን። ወእነጽሐከ፡ ውስተ፡ አድባረ፡ እስራኤል። ወትወድቅ፡ አንተ፡ ወኵሉ፡ እለ፡ ምስሌከ፨ ወአሕዛብኒ፡ እለ፡ ምስሌከ፡ ወይትወሀቡ፡ ለብዙኅ፡ አንስርት። ወለኵሉ፡ አዕዋፍ፡ ወለኵሉ፡ አራዊተ፡ ገዳም፡ ወሀብኩከ፡ ይብልዑከ። ወትወድቅ፡ ውስተ፡ ገዳም፡ እስመ፡ አነ፡ እግዚአብሔር፡ እግዚእ፡ ነበብኩ። ይቤ፡ እፌኑ፡ እሳተ፡ ላዕለ፡ ጎግ። ወይነብራ፡ ደስያት፡ በሰላም፡ ወያአምሩ፡ ከመ፡ አነ፡ ውእቱ፡ እግዚአብሔር፡ ወይትዐወቅ፡ ስምየ፡

ቅዱስ፡ በማእከለ፡ ሕዝብየ፡ እስራኤል፡ ወኢይረኵስ፡ እንከ፡ ስምየ፡ ቅዱስ። ወያአምሩ፡ አሕዛብ፡ ከመ፡ አነ፡ ውእቱ፡ እግዚአብሔር፡ ቅዱስ፡ እስራኤል። ናሁ፡ መጽአ፡ ወተአምረ፡ ከመ፡ ይከውን፡ ይቤ፡ እግዚአብሔር፡ እግዚእ፡ ዛቲ፡ ዕለት፡ ይእቲ፡ እንተ፡ ነገርኩ። ወይወፅኡ፡ እለ፡ ይነብሩ፡ አህጉረ፡ እስራኤል። ወያውዕዩ፡ ወላትወ፡ ወረምሐ፡ ወምጕንጳ፡ ወአቅስስተ፡ ወአሕፃ፡ ወአብትረ፡ ዘእድ፡ ወኵያንወ፡ ያነዱ፡ በእሳት፡ ወያውዕዩ፡ ሰብዓተ፡ ዓመት። ወ

(f. 74v)

ኢይነሥኡ፡ ዕፀወ፡ ገዳም፡ ወኢይገዝሙ፡ እምውስተ፡ ኦም፡ ዳእሙ፡ ንዋየ፡ ሐቅል፡ ያነዱ፡ በእሳት። ወይበረብርዎሙ፡ ለእለ፡ በርበርዎሙ፡ ወየሐበልይዎሙ፡ ለእለ፡ ሐብለይዎሙ፡ ይቤ፡ እግዚአብሔር፡ እግዚእ። ወይከውን፡ ውእተ፡ አሚረ፡ እሁቦ፡ ለጎግ፡ ብሔረ፡ ዘያሰሚ፡ በውስተ፡ እስራኤል፡ ለመቃብሪሁ፡ ወለብዙኅ፡ ሰብእ፡ እለ፡ መጽኡ፡ መንገለ፡ ባሕር፡ ወየሐንጹ፡ ጥቅመ። ወይከርዩ፡ ህየ፡ በርብረ፡ ለጎግ፡ ወለኵሉ፡ ሰብኡ፡

ወይሰመይ፡ ምድረ፡ ዘብዙኅ፡ ሰብአ፡ ጎግ፨ ወይድኅይዎሙ፡ ቤተ፡ እስራኤል፡ ሰብዓተ፡ ወርኀ፡ ከመ፡ ትንጻሕ፡ ምድር፡ ወይፍሕርዎሙ፡ ኵሉ፡ አሕዛበ፡ ምድር። ወይከውን፡ አመ፡ ተሰባሕኩ፡ ይቤ፡ እግዚአብሔር፡ እግዚእ። ወበኵሉ፡ ጊዜ፡ ይትጋብኡ፡ ዲበ፡ እለ፡ የሐውሩ፡ ውስተ፡ ምድር፡ ይቅብሩ፡ ዘተረፈ፡ ውስተ፡ ገጸ፡ ምድር። ወያነጽሕዋ፡ በሳብዕ፡ ወርኅ። ወየኀሥሡ፡ ኵሎ፡ ዘያሐውር፡ ውስተ፡ ምድር። ወእመ፡ ረከቡ፡ ዐጽመ፡ ሰብእ፡ ይነድቁ፡ {….(ላዕሌሁ)}፡ ትእምርተ›፡ እስከ፡ ይቀብርዎ፡ ከረይተ፡ መቃብር፡ ውስ

(f. 75r)

ተ፡ በርበሩ፡ ለጎግ፡ ወለብዙኅ፡ ሰብኡ። ወስመ፡ ሀገራሂ፡ ብዝኅተ፡ ሰብእ፡ ወትነጽሕ፡ ምድር። ወአንተ፡ ወልደ፡ እጓለ፡ እምሕያው፡ ከመዝ፡ ይቤ፡ እግዚአብሔር፡ እግዚእ። በል፡ ለኵሉ፡ አዕዋፍ፡ ዘይስርር፡ ወለኵሉ፡ አራዊተ፡ ገዳም። ተጋብኡ፡ እምኵሉ፡ አድያም፡ ውስተ፡ መሥዋዕትየ፡ ዘጠባሕኩ፡ ንዑ። መሥዋዕተ፡ ዐቢየ፡ ውስተ፡ አድባረ፡ እስራኤል፡ ወብልዑ፡ ሥጋ፡ ወስተዩ፡ ደመ። ሥጋ፡ ያርብሕ፡ ትብልዑ፡ ወትስተዩ፡ ደመ፡ መላእክተ፡ ምድር። ደቤላተ፡ ወአብ

ሐኰ፡ ወአስዋረ። ወአስዋሪሁኒ፡ መጋዝእት፡ ኵሉ፡ ብልዑ፡ ስብሐ፡ እስከ፡ ያጠልቀክሙ። ወስትዩ፡ ደመ፡ እስከ፡ ያስክረክሙ፡ እምነ፡ መሥዋዕትየ፡ ዘጠባሕኩ፡ ለክሙ። ወፅገቡ፡ እምውስተ፡ ማእድየ፡ ሥጋ፡ አፍራስ፡ ወመስተፅዕናን፡ ወያርብሕ፡ ወኵሉ፡ ዕደው፡ መስተፅዕናን፡ ይቤ፡ እግዚአብሔር፡ እግዚእ። ወእሁብ፡ ክብርየ፡ ለክሙ፡ ወይርአዩ፡ ኵሉ፡ አሕዛብ፡ ፍትሕየ፡ ዘገበርኩ፡ ወእዴየ፡ ዘአምጻእኩ፡ ላዕሌሆሙ። ወያአም

(f. 75v)

ሩ፡ ቤተ፡ እስራኤል፡ ከመ፡ አነ፡ ውእቱ፡ እግዚአብሔር፡ አምላኮሙ። ወእምይእቲ፡ ዕለት፡ ወለዝሉፉ፨ ወያአምሩ፡ ኵሎሙ፡ አሕዛብ፡ በኀጢአቶሙ፡ ተፄወው፡ ቤተ፡ እስራኤል፡ እስመ፡ ክሕዱኒ። ወሜጥኩ፡ ገጽየ፡ እምኔሆሙ። ወአግባእክዎሙ፡ ውስተ፡ እደ፡ ፀሮሙ። ወወድቁ፡ ኵሎሙ፡ በኵናት፡ በእንተ፡ ርኵሶሙ፡ ወበከመ፡ ጌጋዮሙ፡ ገበርኩ፡ ሎሙ፡ ወሜጥኩ፡ ገጽየ፡ እምኔሆሙ። በበይነዝ፡ ከመዝ፡ ይቤ፡ እግዚአብሔር፡ እግዚእ። ይእዜ፡

እመይጥ፡ ፄዋ፡ ያዕቆብ፡ ወእሣሀሎ፡ ለቤተ፡ እስራኤል፡ ወእቀንእ፡ በእንተ፡ ስምየ። ወይነሥኡ፡ ኃሣሮሙ፡ ወዐመፃሆሙ፡ ዘዐመፁ፡ አመ፡ ይነብሩ፡ ብሔሮሙ፡ በሰላም። ወአልቦ፡ ዘይጌርሞሙ፡ አመ፡ ሜጥክዎሙ፡ እምአሕዛብ፡ ወአስተጋባእክዎሙ፡ እምበሐውርተ፡ አሕዛብ። ወእትቄደስ፡ ቦሙ፡ በቅድመ፡ አሕዛብ። ወያአምሩ፡ ከመ፡ አነ፡ ውእቱ፡ እግዚአብሔር፡ አምላኮሙ፡ ሶበ፡ አስተርአይክዎሙ፡ በውስተ፡ አሕዛብ። ወኢይመይጥ፡ እንከ፡ ገጽየ፡ እምኔሆሙ፡ እስመ፡

(f. 76r)

ከዐውኩ፡ መዓትየ፡ ላዕለ፡ ቤተ፡ እስራኤል፡ ይቤ፡ እግዚአብሔር፡ እግዚእ። ወእምዝ፡ አመ፡ ፳ወ፭ዓመት፡ እምዘ፡ ተፄወውነ፡ በቀዳሚ፡ ወናኅ፡ አመ፡ ዓሡሩ፡ ለሠርቅ፡ ወ፲ወ፬ዓመት፡ እምድኅረ፡ ተፄወወት፡ ሀገር። ውእተ፡ አሚረ፡ ኮነ፡ እደ፡ እግዚአብሔር፡ ላዕሌየ። ወወሰደኒ፡ በራእየ፡ እግዚአብሔር፡ እግዚእ፡ ውስተ፡ ምድረ፡ እስራኤል፡ ወአንበረኒ፡ ውስተ፡ ደብር፡ ነዋኅ፡ ጥቀ። ወውስቴቱ፡ ከመ፡ ዘሀገር፡ ሕኑጽ፡ አንጻርየ፡ ወአብአኒ፡ ህየ። ወረከብኩ፡ ብእሴ፡ ወራእዩ፡ ከመ፡ ር

እየተ፡ ብርት፡ ርሱን። ወሐብለ፡ መስፈርት፡ ውስተ፡ እዴሁ፡ ወሕለት፡ ዘዐቅም፡ ይቀውም፡ ውስተ፡ አንቀጽ። ወይቤለኒ፡ ውእቱ፡ ብእሲ፡ ርኢከኑ፡ ወልደ፡ እጓለ፡ እምሕያው፡ ነጽር፡ በአዕይንቲከ፡ ወአጽምእ፡ በእዝንከ፡ ወዕቀቦ፡ በልብከ፡ ኵሎ፡ ዘአነ፡ አርእየከ፡ እስመ፡ ከመ፡ አርኢከ፡ መጻእኩ፡ ዝየ። ወኵሎ፡ ዘራእየ፡ ዘርኢከ፡ ንግሮሙ፡ ለቤተ፡ እስራኤል። ወናሁ፡ ሐፁር፡ እንተ፡ አፍአሁ፡ ለአውደ፡ ቤት። ወሕለት፡ ዘዐቅም፡ ውስተ፡ እዴሁ፡ ዘስድስ፡ በእመት፡ ወስዝር።

(f. 76v)

ወመጠነ፡ ርሕበ፡ መሠረቱ፡ ወጠንቀቀ፡ በኅለቱ። ወቆሙሂ፡ ዓረቀ፡ በሕለቱ። ወቦአ፡ አንቀጸ፡ ዘይኔጽር፡ ጽባሐ፡ ወ፯መዓርጊሁ። ወመጠነ፡ ሠርቀ፡ አንቀጽ፡ ዘኤላም፡ በበ፡ ስድስ፡ ስድስ፡ ወጠንቀቀ፡ በሕለት፡ ወቴሔ፡ ጠንቀቀ፡ በሕለት፡ ኑኁ። ወግድሙ፡ ጠንቀቀ፡ በሕለት፡ ወኤላም፡ ማእከለ፡ ትሔላት፡ ስድስ፡ በእመት። ወካልእኒ፡ ትሔ፡ ጠንቀቀ፡ በሕለት፡ ኑኁ። ወአኤልሂ፡ ኅምስ፡ በእመት። ወሣልስሂ፡ ትሔ፡ ጠንቀቀ፡ በሕለት፡ ኑኁሂ፡ ወግድ

ሙሂ፡ በምልአ፡ ሕለት፨ ወአኤል፡ ዘውስተ፡ ኀዋኅው፡ ቅሩበ፡ ኤላም፡ ስሞን፡ በእመት፡ አንቀጹ። ወአኤልሂ፡ ዘካዕበ፡ እመት። ወኤላም፡ ዘውሳጢ፡ አንቀጽ፡ ኆኅተ፡ ቴሔ፡ ቅድሜሃ፡ ሥልስ፡ እምለፌሂ፡ ወሥልስ፡ እምለፌሂ። ወዐቅም፡ ውስተ፡ ሠላስቲሆሙ፡ ዐቅም፡ ውስተ፡ ኤላም፡ እምለፌ፡ ወእምለፌ። ወሰፈረ፡ ርኅበ፡ ኆኅተ፡ አንቀጽ፡ ዕሥር፡ በእመት። ወግድመ፡ አንቀጹ፡ ዕሥር፡ ወሥልስ፡ በእመት፡ ወእመት፡ ይጠወም፡ ውስተ፡ ገጸ፡ ቴሔም። አሐቲ፡ እመት፡ ጥቅሙ፡ እምለፌሂ፡ ወእምለፌ

(f. 77r)

ሂ። ወቴሔ፡ ስድስ፡ በእመት፡ እምለፌ፡ ወስድስ፡ በእመት፡ እምለፌ። ወሰፈረ፡ አንቀጸ፡ እምኀበ፡ አረፍተ፡ ቴሔ፡ ለኀበ፡ አረፍተ፡ ቴሔ፡ ራኅቡ፡ ፳ወኅምስ። ወዛቲ፡ ኆኅት፡ ኀበ፡ አንቀጽ። ወዐጻድ፡ ዘኤላም፡ ዘቅድመ፡ ኆኅት፡ ፷በእመት፡ ወ፳በእመት፡ አውድ፡ ቴሔ። ወዐጸድ፡ ዘጸናፊ፡ ዴዴ፡ ውስተ፡ ዐጸድ፡ ዘኤላም፡ ዘአንቀጸ፡ ውሳጢ፡ ፶በእመት፨ ወመሳክው፡ ኅቡእ፡ መንገለ፡ ቴሔም፡ ወኀበ፡ ኤላም፡ እንተ፡ ውስጡ፡ ለዴዴ፡ ሀጸድ፡ ዘአውድ። ወከማሁ፡ ለኤላም፡ መሳክው፡

የአውዶ፡ እንተ፡ ውስጡ። ወውስተ፡ ኤላም፡ ጸበራት፡ እምለፌ፡ ወእምለፌ። ወአብአኒ፡ ውስተ፡ ዐጸድ፡ ውሳጣይ፡ ወርጉፍ፡ ወአዕማድ፡ ፴አውደ፡ ዐጸዱ፡ ወ‹ል›ቡስ፡ አዕማዲሁ። ወህዋራት፡ መንገለ፡ ደቡብ፡ ለዴዴ፡ በአምጣነ፡ ኑኀ፡ ዴዴያቲሁ። ወመጠነ፡ ርኅበ፡ ዐጸዱ፡ እምነ፡ መድረከ፡ ኆኅት፡ ጸናፊ፡ ዘመንገለ፡ ውስጥ፡ እስከ፡ መድረከ፡ ኆኅት፡ ዘይኔጽር፡ አፍአ፡ ፻በእመት፡ ለመንገለ፡ ጽባሕ፨ ወአብአኒ፡ መንገለ፡ ሰሜኑ፡ ወናሁ፡ ዴዴ፡

(f. 77v)

ወይኔጽር፡ መንገለ፡ ሰሜን፡ አንቀጸ፡ ጸናፊ። ወሰፈሮ፡ ኑኆ፡ ወግድሞ፡ ወቴሔ፡ እምለፌ፡ ሥልስ፡ እምለፌሂ፡ ሥልስ፨ ወአይሌው፡ ወኤላሞን፡ ወጸበራቴሃ፡ ዘይኔጽር፡ መንገለ፡ ጽባሕ፡ ፶በእመት፡ ኑኁ። ወግድሙ፡ ፳ወኅምስ። ወመሳክዊሃ፡ ወኤላሞን፡ ወጸበራቲሃ። በከመ፡ አንቀጽ፡ ዘይኔጽር፡ ጽባሐ። ወመዓርጋቲሁ፡ እኁዝ፡ ዘያዓርግ፡ ውስቴቱ፡ ኀበ፡ ኤላሞን፡ እምውስጥ። ወአንቀጸ፡ ዐጸድ፡ ውሳጢ፡ ወተናጸረ፡ ምስለ፡ አንቀጹ፡ ሰሜናዊ፡ ከመ፡

ዴዴ፡ ዘይነጽር፡ ጽባሐ። ወሰፈሮ፡ ዐጸዶ፡ እምዴዴ፡ እስከ፡ ዴዴ፡ ፻በእመት። ወወሰደኒ፡ መንገለ፡ ደቡብ፡ ወሰፈሮ፡ ለቴሔ፡ ወአይሌው፡ ወኤላሞን፡ በከመ፡ አምጣኒሁ፡ ለዝኩ። ወመሳክዊሃኒ፡ ለኤላሞ፡ የአውዶ፡ በከመ፡ መሳክዊሃኒ፡ ለኤላም፡ ፶በእመት፡ ኑኁ፡ ወግድማ፡ ፳ወኅምስ። ወመዓርጋቲሃ፡ ለኤላሞ፡ እምውስጥ። ወጸበራቲሃ፡ እምለፌሂ፡ እምለፌሂ፡ አሐቲ፡ አሐቲ፡ ለመንገለ፡ ኤልው፡ ወኆኅት፡ ቅድመ፡ ኆኅት፡ ውስተ፡ ውሳጤ፡ ዐጸድ፡ ደቡባዊ። ወሰ

(f. 78r)

ፈሮ፡ ዐጸዶ፡ እምኆኅት፡ እስከ፡ ኆኅት፡ ዘመንገለ፡ ደቡቡ፡ ምእት፡ በእመት፡ ራኅቡ። ወአብአኒ፡ ውሳጤ፡ ዐጸድ፡ ደቡባዊ። ወሰፈሮ፡ ዴዴሁ፡ ዘመንገለ፡ ደቡብ፡ በከመ፡ ዘአምጣን። ወመሳክዊሁ፡ ለኤላም፡ ወአውዱ፡ ፶በእመት፡ ኑኁ፡ ወግድሙ፡ ፳ወኃምሰ፡ በእመት። ወኤላሞ፡ የአውዶ፡ አውዶ፡ ኑኁ፡ ፳ወኅምስ፡ በእመት፨ ወኤላም፡ ውስተ፡ ዐጸድ፡ ጸናፊ፡ ወጸበራት፡ ውስተ፡ ኤሌው፡ ወ፰መዓርጋቲሃ። ወአብአኒ፡ አንቀጸ፡ ዘይኔጽ፡ ጽባሕ። ወሰፈሮ፡ ከማሁ፡ አምጣኑ።

ወቴሔ፡ ወኤሌው፡ ወኤላም፡ ከማሁ፡ አምጣኑ። ወጸበራቲሃኒ፡ ወኤላሞ፡ ዘአውደ፡ ፶በእመት፡ ኑኃ። ወግድማ፡ ፳ወኅምስ፡ በእመት፨ ወኤላሞ፡ ውስተ፡ ዐጸድ፡ ውሳጢ፡ ወጸበራት፡ ውስተ፡ ኤሌው፡ ለፌሂ፡ ወ፰መዓርጋቲሃ። ወአብአኒ፡ አንቀጸ፡ ሰሜናዌ፡ ወሰፈሮ፡ ወከማሁ፡ አምጣኒሁ፡ ወቴሔ፡ ወኤሌው፡ ወኤላሞ፤ ወመሳክው፡ ኦዶ፡ ወ፶በእመት፡ ኑኁ፡ ለኤላም። ወግድሙ፡ ፳ወኀምስ፡ በእመት፨ ወኤላም፡ ዘጸናፊ፡

(f. 78v)

ዐጸደ። ወጸበራቲሁ፡ ለኤሌዎ፡ ለፌሂ፡ ለፌሂ፡ ወ፰መዓርጋቲሁ፡ ለጽርሑ። ወኆኃቲሁኒ፡ ለኤላም፡ ውስተ፡ አንቀጽ። ወበህየ፡ የሐፅቡ፡ መሥዋዕቶሙ፡ ውስተ፡ ኤላም፡ ዘኤላም፡ ክልኤ፡ ማእዳት፡ ለፌሂ፡ ክልኤ፡ ማእዳት፡ ከመ፡ ይብልዑ፡ በውስቴቶሙ፡ መሥዋዕቶሙ፡ ወዘበእንተ፡ ኀጢአት። ወዘበእንተ፡ ኢያእምሮ። ወመንገለ፡ ደቡቡ፡ ለምሥዋዕ፡ ዘይኔፀር፡ ሰሜነ፡ ክልኤ፡ ማእዳት፡ መንገለ፡ ደቡቡ፡ ለካልእት። ወለኆኅተ፡ ኤላም፡ ክልኤ፡

ማእዳት። ወጽባሒሁ፡ ፬እምለፌ። ወመንገለ፡ ደቡቡ፡ ለኆኅት፡ ፰ማእዳት። ወዲቤሁ፡ ይጠብሑ፡ ዘይጠብሑ፡ በቅድሜሁ፡ ወ፬ማእዳት፡ ዘቍርባን፡ ዘእብን፡ ውቅሮ። ኑኁ፡ እመት፡ ወመንፈቅ፡ ወግድሙ፡ እመት፡ ወመንፈቅ። ወቆሙ፡ እመት። ወዲቤሆን፡ ያነብሩ፡ ንዋዮሙ፡ በዘ፡ ይጠብሑ፡ መሥዋዕተ፡ ወቍርባነ፡ ወጌሰስ፡ ዘእመት፡ ዘውቅሮ፡ እንተ፡ ውስጡ፡ አውዱ፡ ወጠፈር፡ መልዕልተ፡ ማእዳት፡ ወክዱን፡ እምዝናም፡ ወእምፀሐይ። ወአብአኒ፡ ዐጸደ፡ ውሳ

(f. 79r)

ጤ፡ ወናሁ፡ ክልኤ፡ ኤክስድሬ፡ ውስተ፡ ዐፀድ፡ ውሳጢ፡ አሐቲኒ፡ ደቡባ፡ ለኆኅት፡ እንተ፡ ትኔጽር፡ ሰሜነ፡ ወታበውእ፡ ለመንገለ፡ ደቡብ። ወአሐቲኒ፡ ደቡቡ፡ ለአንቀጽ፡ ደቡባዊ፡ ዘያበውእ፡ መንገለ፡ ሰሜን። ወይቤለኒ፡ ኤክሴድሬ፡ ዛቲ፡ እንተ፡ ትኔጽር፡ ደቡበ፡ ለካህናት፡ ለእለ፡ የዐቅቡ፡ ቤቶ። ወኤክስድሬ፡ እንተ፡ ትኔጽር፡ ሰሜነ፡ ለካህናት፡ ለእለ፡ የዐቅቡ፡ ምሥዋዐ፡ እሙንቱ፡ ደቂቀ፡ ሳዶቅ፡ እለ፡ ይቀርብዎ፡ ለእግዚአብሔር፡ እምሌዊ፡ ይትለአክዎ። ወሰፈሮ፡ ለዐ

ጸድ፡ ኑኁ፡ ፻በእመት፡ ወግድሙ፡ ምእት፡ በእመት፡ እም፬ገጹ። ወምሥዋዕ፡ ቅድመ፡ ቤት። ወአብአኒ፡ ውስተ፡ ኤላም፡ ዘቤት፡ ወሰፈሮ፡ ለአኢል፡ ዘኤላም፡ ኅምስ፡ በእመት፡ ራኅቡ፡ እምለፌሂ፡ ኅምስ፡ በእመት፡ ወኅምስ፡ በእመት፡ እምለፌሂ። ወግድመ፡ አንቀጹ፡ ፳ወርብዕ። ወኤጰሜዴስ፡ ዘኤላም፡ ኆኅቱ፡ ሠላስ፡ በእመት፡ ለፌሂ፡ ወለፌሂ፡ ሠላስ፡ በእመት፨ ወኑኁ፡ ለኤላም፡ ፳በእመት። ወግድሙ፡ ዕሥር፡ ወካዕበ፡ በእመት። ወ፲ወ፩መዓርጋቲሁ። ወአዕማዳ

(f. 79v)

ት፡ ውስተ፡ ኤላም፡ አሐቲ፡ ለፌሂ፡ ወአሐቲ፡ ለፌሂ። ወአብአኒ፡ ጽርሐ፡ ኀበ፡ መጠኖ፡ ለኤላም፡ ስድስ፡ በእመት፡ ራኅቡ፡ ለፌሂ፡ ወስድስ፡ ግድሙ፡ ለፌሂ፡ ለኤላም። ወግደመ፡ ዴዴሁ፡ ዕሥር፡ በእመት፨ ወኤጳሜዴስ፡ ዘኆኅት፡ ኅምስ፡ በእመት፡ ለፌሂ። ወኅምስ፡ በእመት፡ ለፌሂ። ወሰፈረ፡ ኑኆ፡ ፵በእመት፡ ወግድሙ፡ ፳በእመት። ወቦአ፡ ዐጸደ፡ ውሳጤ፡ ወሰፈሮ፡ ለአይል፡ ዘኀበ፡ ኆኅት፡ ካዕበ፡ እመት። ወኆኅቱሂ፡ ስድስ፡ በእመት፨ ወኤጳሚዳስ፡ ዘኆኅት፡ ስብ

ዕበእመት፡ ለፌሂ፡ ወስብዕ፡ በእመት፡ ለፌሂ። ወሰፈረ፡ ኑኆን፡ ለኆኅት፡ ፵በእመት። ወግድሞን፡ ፳በእመት፡ ቅድመ፡ ጽርሑ። ወይቤለኒ፡ ዝንቱ፡ ቅዱስ፡ ቅዱሳን። ወሰፈረ፡ አረፍተ፡ ቤቱ፡ ስድስ፡ በእመት። ወግድመ፡ ገቦሁ፡ ርብዕ፡ በእመት፡ አውዱ፡ ወገቦሁ፡ ውስተ፡ ገቦሁ፡ በገበዋቲሁ፡ ወሥልስ፨ ዕጹፍ፡ ወእቱት፡ አረፍተ፡ ቤቱ፡ እምነ፡ ገቦ፡ ቤቱ፡ ዘአውዱ፡ ከመ፡ ይኩኖሙ፡ ለእለ፡ ይትሜጠዉ፡ ምርአየ፡ ከመ፡ ግሙራ፡ ኢይልክፉ፡ አረፍተ፡ ቤቱ። ወግድማ፡ ለላዕይ፡ ገቦሁ፡ በከመ፡ ሥርዓቱ፡ እምአረፍቱ፡ ዘመንገለ፡

(f. 80r)

ላዕላይ፡ የአውዶ፡ ለቤቱ፡ ከመ፡ ይርኀቦ፡ በላዕሉ። ወእምታሕቱ፡ የዐርግዎ፡ አጽራሒሁ። ወእምነ፡ ማእከሉ፡ ለተሥላስ። ወተርአይል፡ ዘቤቱ፡ ልዑል፡ አውዱ። ወርሑቅ፡ ገበዋቲሁ፡ ዕሩይ፡ በሕለት፡ ስድስ፡ በእመት፡ እመት። ወግድመ፡ አረፍተ፡ ገቦሁ፡ ዘአፍአ፡ ኅምስ፡ በእመት። ወባዕድኒ፡ ዘማእከለ፡ ገቦ፡ ቤቱ፡ ወማእከለ፡ ኤክስድሮን፡ ግድሙ፡ ፳በእመት፡ ዘየአውዶ፡ ለቤቱ። ወኆኅቱ፡ ኤክስድሮን፡ ዘአውዱ፡ ዘኀበ፡ ኆኅት፡ አሐቲ፡ ሰሜናዊ። ወአሐቲኒ፡ ኆኅት፡ ደቡባ

ይት። ወግድመ፡ ማዩ፡ ሐምስ፡ በእመት፡ ርኅበ፡ አውዱ። ወዲዮሪዞን፡ ቅድመ፡ አጳሊጹ፡ ከመ፡ ባሕር፡ ፸በእመት። ወግድመ፡ አረፍቱ፡ ለዲዮሪዞን፡ ኅምስ፡ በእመት፡ አውዱ። ወኑኁ፡ ዕሥር፡ በእመት፨ ወመጠነ፡ ቅድመ፡ ቤቱ፡ ኑኁ፡ ፻በእመት። ወባዕድኒ፡ ወዲዮሪዞንጣ። ወአረፍቱሂ፡ ፻በእመት፡ ኑኁ፡ ወግድሙሂ፡ ቅድመ፡ ቤቱ። ወባዕድኒ፡ ዘቅድሜሁ፡ ፪በእመት። ወመጠነ፡ ኑኁ፡ ለዲዮሪዞንጣስ፡ ዘቅድመ፡ አጳሊጹ፡ ዘዳኃሪ፡ ውእቱ፡ ቤ

(f. 80v)

ት፡ ወአጳሊጱ፡ ለፌሂ፡ ወለፌሂ፡ ኑኁ፡ ፻በእመት። ወጽርሑሂ፡ ወኤጎንጤ፡ ወኤላም፡ ጸናፊ፡ መናብርት። ወመሳክውሂ፡ ሠቅሠቀ፡ አውዱ፡ ምሕዋጽ፡ ወቤቱሂ፡ ወጥቅሙሂ፡ በሰሊዳት፡ እምድሩ፡ እስከ፡ መሳክዊሁ፨ ወመሳክዊሁ፡ ዘዘ፫ምሕዋጺሁ። ወእንተ፡ {…………(ውስጡ፡ ወአፍአሁ፡ ኦዶ፡ ወሰ)}ራዊቱ፡ ግሉፍ፡ ኪሩብ፡ ወጸበራት፡ ማእከለ፡ ኪሩብ። ወጸበራት፡ ወ፪ኪሩብ፡ ወገጹ፡ ገጸ፡ ሰብእ፡ ኀበ፡ ጸበራት፡ ለፌሂ፡ ወለፌሂ። ወገጸ፡ አንበሳ፡ ኀበ፡ ጸበራት፡ ለፌሂ፡ ወለፌሂ። ወግሉፍ፡

ኵሉ፡ ቤቱ፡ አውዱ፡ እምታሕቱ፡ እስከ፡ ጠፈሩ፡ ኀበ፡ ኪሩብ፡ ወጸበራት፡ ግሉፍ። ወጽርሐ፡ መቅደሱ፡ ዘይጠወም፡ ርብዕ፡ ቅድመ፡ መቅደሱ። ወራእየ፡ ገጹ፡ ከመ፡ ምሥዋዕ፡ ዘዕፅ፡ ሥልስ፡ በእመት፡ ቆሙ፡ ወኑኁ፡ ካዕበ፡ እመት። ወቦ፡ አቅርንተ፡ ወመደቡሂ፡ ወአረፋቲሁኒ፡ ዘዕፅ። ወይቤለኒ፡ ዛቲ፡ ማእድ፡ እንተ፡ ቅድመ፡ እግዚአብሔር፡ ወክልኤ፡ ኆኅተ፡ ጽርኁ። ወመቅደሱሂ፡ ክልኤ፡ ኆኀቲሁ። ወበበ፡ ፪መዓጹቲሁ፡ ግሉፍ። ወውስቴቱ፡ ኪሩብ፡ ወጸበራት፡ ከመ፡ ግልፈተ፡ ቅድሳት፡

(f. 81r)

ወመስክው፡ ኅቡእ፡ ወሰፈረ፡ ለፌሂ፡ ወለፌሂ፡ ወይትመስል፡ ገበዋት፡ ቤቱ። ወወሰደኒ፡ ዐጸደ፡ ጸናፊ፡ ጽባሐዊ፡ ዘቅድመ፡ ኆኅት፡ ሰሜናዊ፡ ወአብአኒ፡ ወናሁ፡ ኤክስድሬ፡ ፭ኀበ፡ አጳሊጹ፡ ወኀበ፡ ዲዮሪዞጦን፡ ኑኁ፡ ፻በእመት፡ ራኅቡ፡ ፶በእመት፡ ወጽሑፍ፡ ከመ፡ ዐጸድ፡ ውሳጢ። ወይቤለኒ፡ ኤክስድሬ፡ ሰሜናዊ፡ ወኤክስድሬ፡ ደቡባዊ፡ ዘቅድስት፡ ውእቱ፡ ኀበ፡ ይበልዑ፡ ካህናት፡ በህየ፡ ደቂቀ፡ ሰዶቅ፡ እለ፡ ይቀርቡ፡ ለእግዚአብሔር፡ ወህየ፡ ያነብሩ፡ ቅድስተ፡ ቅዱሳን። ወመሥዋዕተ፡ ዘበእንተ፡ ኀጢአት፨ ወአንተ፡ ወልደ፡ እጓለ፡ እምሕያው፡ አርእዮ

ሙ፡ ለቤተ፡ እስራ[ኤል]፡ ዘቤተ፡ ይኅድጉ፡ ኀጢአቶሙ፡ ወግብሮ፡ ወሥርዓቶ፡ ለ‹ቤ›ት፡ ወእሙንቱ፡ ይረክቡ፡ መቅሠፍቶሙ፡ በእንተ፡ ⷈሎ፡ ዘገብሩ። ወሥዕሎ፡ [ለ]ዝ፡ ቤት፡ ወትርሲቶ፡ ወ[አ]ናቅጺሁ፡ ወሙፃአቲሁ፡ ወሙባአቲሁ። ወኵ[ሎ]፡ ግብሮ፡ ታርእዮሙ። ወትጽሕፍ፡ በቅድሜሆሙ፡ ይዕቀቡ፡ ኵሎ፡ ትእዛዝየ። ወ[ኵ]ሎ፡ ሥርዓትየ፡ ወይግበርዎ። ወሥዕለ፡ ቤቱሂ፡ በዲበ፡ ደብር። ወኵሉ፡ አድባር፡ ዘአውዱ፡ ቅዱሰ፡ ቅዱሳን፡ ውእቱ፡ ከመዝ፡ ሕጉ፡ ለቤቱ።

(f. 81v)

ወአንተ፡ ወልደ፡ እጓለ፡ እምሕያው፡ ከመዝ፡ ይቤ፡ እግዚአብሔር፡ አምላክ። ከመዝ፡ ሥርዓቱ፡ ለምሥዋዕ፡ አመ፡ ይገብርዎ። ወያዐርጉ፡ መሥዋዕተ፡ መይክዕዉ፡ ዲቤሁ፡ ጽንሐሒሁ። ወትሁብ፡ ለካህናት፡ ወለሌዋዊያን፡ እለ፡ እምዘርአ፡ ሳዱቅ፡ እለ፡ ይቀርቡ፡ ኀቤየ፡ ይቤ፡ እግዚኣብሔር፡ አምላክ፡ ከመ፡ ይትለአኩኒ። ላህመ፡ ፩እምውስተ፡ መራዕይ፡ በእንተ፡ ኀጢአት። ወይነሥኡ፡ እምደሙ፡ ወይወድዩ፡ ውስተ፡ ፬አቅርንተ፡ ምሥዋዕ፡ ወውስተ፡ [፬]መአዝ

ነ፡ ምሥዋዕ። ወትነዝኅ፡ ውስተ፡ አውደ፡ መደቡ። ወይቤለኒ፡ እግዚአብሔር፡ ዛ[ቲ]፡ ኆኅት፡ ዕጹታ፡ ትነብር፡ ወኢትትረኀው፡ ወአልቦ፡ ዘይበውእ፡ እንተ፡ ህየ። እስመ፡ እግዚኣብሔር፡ አምላከ፡ እስራኤል፡ ይበውእ፡ ውስቴታ። ከመዝ፡ ይ[ቤ]፡ እግዚአብሔር፡ አምላክ። ኵሉ፡ ዘእምባዕድ፡ ዘመድ፡ ዘኢኮነ፡ ግዙር፡ ልቡ፡ ወግዙር፡ ነፍስቱ፡ ኢይባእ፡ ውስተ፡ ወቅደስየ፡ ዘእንበለ፡ ሌዋዊያን፨ እስመ፡ አስሐትዎሙ፡ ለሕዝብየ፡ እስራኤል፡ ወአግብእዎሙ፡ ኀበ፡

(f. 82r)

ጣዖቶሙ። ወይትፈደዩ፡ ኀጢአቶሙ። ወይከውኖሙ፡ ለቤተ፡ እስራኤል፡ መቅሠፍተ፡ በጌጋዮሙ፨ በእንተዝ፡ አንሣእኩ፡ እዴየ፡ ላዕሌሆሙ፡ ይቤ፡ እግዚአብሔር፡ አምላክ፡ ከመ፡ ይትፈደዩ፡ በኀጢአቶሙ፡ ወኢይቅረቡ፡ ኀቤየ፡ ከመ፡ ይትለአኩኒ፡ ወበኵሉ፡ ዘይገብሩ፡ ካህናት፡ ወሌዋዊያን፡ ደቂቀ፡ ሰዱቅ፡ እለ፡ ዐቀቡ፡ መቅደስየ። አመ፡ ዐለዉኒ፡ ደቂቀ፡ እስራኤል፡ እሙንቱ፡ አብኡ፡ ሊተ፡ መሥዋዕተ፡ ወቆሙ፡ ቅድሜየ፡ ይቤ፡ እግዚኣብሔር፡ አምላክ፡

እሙንቱ፡ ይበውኡ፡ ኀበ፡ ማእድየ። ወይዕቀቡ፡ ወይግበሩ፡ ወዝይኩኖሙ፡ ርስቶሙ፡ ዘአውረስክዎሙ፡ አነ። ወኢይሁብዎሙ፡ ምኲናነ፡ በውስተ፡ ደቂቀ፡ እስራኤል፡ እስመ፡ አነ፡ መክፈልቶሙ። ከመዝ፡ ይቤ፡ እግዚአብሔር፡ እግዚእ። ኮነክሙአ፡ አከለክሙአ፡ መኳንንተ፡ እስራኤል፡ ኅድጉ፡ ዐመፃ፡ ወግፍዐ፡ ወግበሩ፡ ፍትሐ፡ ወጽድቀ፡ ወሕድጉ፡ ተአግሎ፡ ሕዝብየ፡ ይቤ፡ እግዚአብሔር፡ አምላክ። መዳልወ፡ ጽድቅ፡ ወማሳፍረ፡ ጽድ

(f. 82v)

ቅ፡ ግበሩ። ወአሐደ፡ ይኩን፡ መሥፈርትክሙ፡ ለውሂብ፡ ወለነሢእ፡ ከመ፡ ይሣሀልክሙ፡ ከመዝ፡ ይቤ፡ እግዚአብሔር፡ እግዚእ። ከመዝ፡ ይቤ፡ እግዚአብሔር፡ እግዚእ፡ በቀዳሚ፡ ወርኅ፡ አመ፡ ሠርቀ፡ ወርኅ፡ ትነሥኡ፡ ላህመ፡ እምነ፡ መራዕይ፡ ዘአልቦ፡ ነውረ፡ በዘ፡ ታስተሰርዩ፡ ወይነሥእ፡ ካህን፡ እምደሙ፡ ወይ{…(ነዝኅ)}፡ ውስተ›፡ ፬መአዝነ፡ ምኵራብ። ወምሥዋዐኒ፡ ወዐጸደኒ፡ ውሣጤ። ወከማሁ፡ ግበር፡ በሰቡዐ፡ ሠርቅ። ከመዝ፡ ይቤ፡ እግዚ

አብሔር፡ አምላክ፡ አንቀጽ፡ ዘዐጸደ፡ ውሣጢ፡ ዘይኔጽር፡ ጽባሐ፡ ዕጽዉ፡ ይንበር፡ ሰዱሰ፡ ዕለተ፨ ወበዕለተ፡ ሰንበት፡ ይትረኀው፡ ወበዕለተ፡ ሠርቅኒ፡ ይትረኀው። ወይበእ፡ ንጉሥ፡ እንተ፡ ፍኖተ፡ ኤላም፡ እምጸናፊ፡ ዴዴ፡ ወይቁም፡ ቅድመ፡ ኆኅት። ወይግበሩ፡ ካህናት፡ መሥዋዕተ፡ መድኀኒቱ፡ ወይስግድ፡ ውስተ፡ መድረከ፡ ኆኅት፡ ወይፃእ፡ {..(ወኢ)}ይትዐፆ፡ ኆኅት፡ እስከ፡ ሰርክ፡ ወይስግዱ፡ አሕዛብ፡ ምድር፡ ውስተ፡ ውእቱ፡ መድረክ፡ በበ፡ {ወ}ሰንበት፡ ወበበ፡ ሠር

(f. 83r)

ቀ፡ ወርኅ፡ ቅድመ፡ እግዚአብሔር። ወያብእ፡ ንጉሥ፡ መሥዋዕተ፡ ለእግዚአብሔር፡ በዕለተ፡ ሰንበት፡ ስድስተ፡ አባግዐ። ወስድስተ፡ ሐራጊተ፡ ዘአልቦ፡ ነውረ። ወበዕለተ፡ ሠርቅሂ፡ ላህመ፡ እጓለ፡ ንጹሐ፡ ወስድስተ፡ አባግዐ፡ ወሐርጌ{.}። ንጹሐ። ወያብእዎ፡ እንተ፡ ፍኖተ፡ ኤላም፡ ወእንተ፡ ህየ፡ ይወፅእ። ሶበ፡ ይበውኡ፡ አሕዛበ፡ ምድር፡ ቅድመ፡ እግዚአብሔር፡ በበ፡ በዓላት። ዘይበውእ፡ እንተ፡ አንቀጸ፡ ሰሜናዊ፡ ይሰግድ፡ እንተ፡ ውእቱ፡ ፍኖት። ወይሰግድሂ፡ ወይወፅእሂ።

ወንጉሥኒ፡ ይበውእ፡ ማእከሎሙ፡ በበሰንበት፡ ወበበ፡ በዓል። ወያበውእ፡ መሥዋዕተ፡ መድኀኒቱ፡ በከመ፡ ይገብር፡ በዕለተ፡ ሰንበት። ወይወፅእ፡ ወይትዐፆ፡ ኆኅተ፡ ወጺኦ። ወመሕስአ፡ ዘዓመት፡ ይገብር፡ መሥዋዕተ፡ ለእግዚአብሔር፡ ኵሎ፡ አሚረ፡ በበ፡ ነግህ፡ ይገብር። ወአብአኒ፡ ኆኅተ፡ ሰሜናዌ፡ ወወሰደኒ፡ አንቀጸ፡ ጸናፌ፡ እንተ፡ አፍአሁ፡ ለዴዴ፡ ዐጸድ፡ ዘይኔጽር፡ ጽባሐ። ወናሁ፡ ማይ፡ ይውሕዝ፡ እመንገለ፡ የማን፡ ወመጽአ፡ ብእሲ፡ ዘይፀውር፡ ዐቅመ። ወሰፈረ፡ ፲፻በውእቱ፡

(f. 83v)

ዐቅም። ወተዐደወ፡ እምውእቱ፡ ማይ። ወሰፈረ፡ ፲፻በውእቱ፡ ዐቅም። ወእምዝ፡ ስእነ፡ ኀሊፈ፡ እስመ፡ ዐቢይ፡ ውሒዙ። ወይቤለኒ፡ ርኢከኑ፡ ወልደ፡ እጓለ፡ እምሕያው። ወወሰደኒ፡ ወሜጠኒ፡ ኀበ፡ ድንጋገ፡ ፈለግ። ወናሁ፡ ውስተ፡ ድንጋገ፡ ፈለጉ፡ ብዙኅ፡ ዕፀው፡ ለፌሂ፡ ወለፌሂ። ወይቤለኒ፡ ዝማይ፡ ዘየሐውር፡ መንገለ፡ ገሊላ፡ ጽባሐዊ። ወይወርድ፡ ለዕለ፡ ዐረብ፡ ወይበጽሕ፡ ላዕለ፡ ባሕር። ወይፌውስ፡ ለማይ፡ ዘይወጽእ። ወኵሉ፡ ነፍ

ስ፡ ወኵሉ፡ እንስሳ፡ ይሰትይዎ። ወይመልእ፡ ዓሣት፡ ውስቴቱ። ወብዙኀ፡ ወጥዑመ፡ ይከውን፡ ማዩ፡ ወይመጽኡ፡ ህየ፡ መሠግራን፡ እምኤንጋድን፡ እስከ፡ {.}ኤናጋልም። ወይረቡ፡ ህየ፡ መሣግሪሆሙ። ወዓሣቲሆን፡ ከመ፡ ዓሣተ፡ ባሕር፡ ዐበይት። ወብዙኅ፡ ወፈድፋደ፡ ወጥቀ። ወይወፅኡ፡ ድንጋገ፡ ፈለግ፡ ለፌሂ፡ ወለፌሂ። ኵሉ፡ ዕፅ፡ ዘይበልዑ፡ ኢይበሊ፡ ወኢይየብስ፡ ፍሬሁ፡ በላዕሌሁ፡ ሐዲሱ፡ ይትረከብ፡ በኵሉ፡ ጊዜ። እስመ፡ ማዩ፡ እመቅደስ፡ ይወፅእ፡

(f. 84r)

ወይከውን፡ ፍሬሁ፡ ለሲሳይ፡ ወለፈውስ። ከመዝ፡ ይቤ፡ እግዚአብሔር፡ እግዚእ፡ ዝብሔር፡ መክፈልተ፡ ርስቶሙ፡ ለ፲ወ፪ሕዝበ፡ እስራኤል፡ ወትወርስዎ። እስመ፡ አንሣእኩ፡ እዴየ፡ ከመ፡ አሀቦሙ፡ ለአበዊሆሙ፡ ወባሕር፡ ዘመንገለ፡ ደቡብ፡ ወመንገለ፡ ባሕር፡ ዐቢይ፡ እንተ፡ ትወርድ፡ መንገለ፡ ኤላም፡ ወሞአብ። ወቴራሲ፡ ወቴራስ። ወኤፍሬም። ወኤሊያም። ማእከለ፡ ወሰኖሙ፨ ወቲያወን። ወአውኔ፡ መልዕልተ፡ ደወሎሙ፡ ለዐኔጥዩስ። ማእከለ፡ ደማስቆ። ወማእከለ፡ ገላአድ። ወማእ

ከለ፡ ምድረ፡ እስራኤል፡ የሐልፍ፡ ዮርዳኖስ፡ ላዕለ፡ ባሕር፡ ጽባሓዊ፡ ዘፊንቆን፡ ዘመንገለ፡ ጽባሕ፡ ወሰሜን፨ ወደቡብ። እ{….(ምቴማን)}፡ ወፊንቆን። እስከ፡ ማየ፡ መሬሞት። ወዴሞቃዴም፡ ዘተሰፍሐ፡ ኀበ፡ ባሕር፡ ዓቢይ። ውእቱ፡ ዘመክፈልተ፡ ደቡባዊ። ወሊፍስ። ዘኀበ፡ ባሕር፡ ዐቢይ። ወየሐልፍ፡ እስከ፡ ቀዳሚ፡ ፍኖተ፡ ኤመት። ወተከፈልዋ፡ ለምድሮሙ፡ ፲ወ፪ሕዝበ፡ እስራኤል። ወት(ትዓ)ጸውዋ፡ ለፈላስያን፡ እለ፡ ማእከልክሙ፡ እለ፡ ወላዱ፡ በማእከልክሙ፡ ደቂቀ። ወይኩኑክሙ፡ ከመ፡

(f. 84v)

ዘውስተ፡ እስራኤል፡ ፍጥረቶሙ፡ ምስሌክሙ፡ ይብልዓ፡ በርስትክሙ፡ በማእከለ፡ ሕዝበ፡ እስራኤል። ወይኩኑ፡ ውስተ፡ ሕዝበ፡ ፈላስያን። ወተከፈልዎሙ፡ ምስሌሆሙ፡ ይቤ፡ እግዚአብሔር፡ አምላክ። ወዝውእቱ፡ አስማቲሆሙ፡ ለእለ፡ ቅድመ፡ ሕዝብ፡ ዘመንገለ፡ ሰሜን። ዘደወለ፡ ሙራደ፡ ፍኖተ፡ ኤመት፡ ዘኤላም፡ ኀበ፡ ወስኖሙ፡ ለደማስቆ፡ ሰሜናዊ፡ ወመክፈልተ፡ ኤመት። ወይኩኖሙ፡ እምጽባሓዊ፡

እስከ፡ ባሕረ፡ ድንምያ። ወእምወሰነ፡ ዳን፡ ጽባሐዊ፡ እስከ፡ ባሕረ፡ አሴር፡ አሐቲ። ወእምወሰነ፡ አሴር፡ እመንገለ፡ ጽባሑ፡ እስከ፡ ባሕረ፡ ንፍታሌም፡ አሐቲ። ወእምወሰነ፡ ንፍታሌም፡ እምጽባሒሁ፡ እስከ፡ ባሕረ፡ ምናሴ፡ አሐቲ። ወእምወሰነ፡ መናሴ፡ (እም፡ ጽባሒሁ፡ እስከ፡ ባሕረ፡ ኤፍሬም)፡ አሐቲ። እምወሰነ፡ ኤፍሬም፡ እምጽባሒሁ፡ እስከ፡ ባሕረ፡ ሮቤል፡ አሕቲ፨ ወእምወሰነ፡ ሮቤል። እምጽባሒሁ፡ እስከ፡ ባሕረ፡ ይሁዳ፡ አሐቲ። ወእምወሰነ፡ ይሁዳ፡ ወበጽባሒሁ፡ ይከውን፡ ጽንፉ፡ ኀበ፡ ይትፈለጥ፡ ወ፪፼ግድሙ፨ ወ

(f. 85r)

ኑኁ፡ ለ፩መክፈልቱ፡ እምጽባሕ፡ እስከ፡ ባሕር። ወይከውን፡ መቅደሶ፡ ማእከሎሙ፡ በውስተ፡ ቀዳሚያት፡ ዘይፈልጡ፡ ለእግዚአብሔር፡ ኑኁ፡ ፪፼፶፻፡ ዝውእቱ፡ ቀዳምያቱ፡ ለመቅደስ፡ ለካህናት፡ ዘመንገለ፡ ሰሜንሂ፡ ፪፼ወ፶፻ርኅቡ፨ ዘመንገለ፡ ባሕር፡ ፼ወርኅቡ፡ ዘጽባሕ፡ ፼ወዘመንገለ፡ ደቡብ፪፼፶፻ወይከውን፡ ደብረ፡ መቅደሱ፡ ማእከለ፡ ለካህናት፡ ለእለ፡ ተቀደሱ፡ ደቂቀ፡ ሰዱቅ፡ እለ፡ የዐቅቡ፡ ቤተ፡ ወኢይስሕቱ፡ በጌጋዮሙ፡ ለደቂቀ፡ እስራኤል፡ ከመ፡ አበሱ፡ ሌዋውያን። ወይከውኖሙ፡ ሎሙ፡ ቀዳም

ያተ፡ ዘያበውኡ፡ እምቀዳሚያት፡ ምድር፡ ቅዱሰ፡ ለቅዱሳን፡ እምብሔረ፡ ሌዋውያን። ወሌዋዊያንሰ፡ ዘቅሩበ፡ ደወሎሙ፡ ለካህናት፡ ፪፼ወ፶፻፡ ወኑኁ፡ ወግድሙ፡ ፼ወኢይሠይጡ፡ እምኔሁ፡ እስመ፡ ቅዱስ፡ ውእቱ፡ ለእግዚኣብሔር። ወይከውን፡ ሀገር፡ ማእከ[ለ]፡ ይከውን፡ ቀዳምያተ፡ ቅዱስ። ወእለሂ፡ ይገብርዎ፡ ኅብስተ፡ ለእለ፡ ይነድቁ፡ ሀገረ፡ ወይገብርዋ፡ ለሀገር፡ ኵሉ፡ ደቂቀ፡ እስራኤል፡ ወኵሉ፡ ሕዘቢሆሙ፨ ርቡዐ፡ ትገብርዎ፡ መቅደሰ፡ እማ

(f. 85v)

አኀዝተ፡ ሀገር፡ ወዘተረፈ፡ እምዝ፡ ለምኵናን። ወእምቀዳሚያት፡ ቅዱስ፡ ወለግብረ፡ ሀገር፡ ቀዳሚ፡ ገጹ፡ ለዝኩ፡ ፪፼ወ፶፻ኑኁ፡ እስከ፡ ወሰኑ፡ ጽባሐዊ። ወዘመንገለ፡ ባሕር፡ ቀዳሜ፡ ገጹ፡ ለዝኩ፡ ፪፼ወ፶፻እስከ፡ ወሰን፡ ዘመንገለ፡ ባሕር፡ ዘኀበ፡ መክፈልተ፡ ንጉሠ። ወይከውን፡ ቀዳምያት፡ ቅዱስ። ወመቅደሰ፡ ቤቱሂ፡ ማእከለ፡ ወእመክፈልተ፡ ሌዋዊያን፡ መክፈልተ፡ ሀገር፡ ዘማእከል፡ ዘምኵናን፡ ይኩውን፨ ማእከለ፡ ብሔረ፡ ይሁዳ፡ ወማእከለ፡ ብሔረ፡ ብንያም፡ ለመኳንንት፡ ይኩን። ወዘተርፈ፡ እም

ሕዝብ፡ ዘመንገለ፡ ጽባሕ፡ እስከ፡ ኀበ፡ ባሕር፡ ዘብንያም፡ አሓቲ። ወእምነ፡ ደወለ፡ ብንያም፡ ዘመንገለ፡ ጽባሕ፡ እስከ፡ ባሕረ፡ ስምዖ፡ አሓቲ። ወእምነ፡ ደወለ፡ ስምዖን፡ ዘመንገለ፡ ጽባሕ፡ እስከ፡ ባሕረ፡ ይሳኮር፡ አሓቲ። ወእምነ፡ ደወለ፡ ይሳኮር፡ ዘመንገለ፡ ጽባሕ፡ እስከ፡ ባሕረ፡ ዛብሎን፡ አሐቲ፡ ወእምነ፡ {…(ባሕረ)}፡ ዛብሎን፡ ዘመንገለ፡ ጽባሕ፡ እስከ፡ ባሕረ፡ ጋድ፡ አሓቲ። ወእምነ፡ ባሕረ፡ ጋድ፡ እስከ፡ ሰሜኑ። ወይከውን፡ ወሰኑ፡ እምነ፡ ቴማን፡ ወማየ፡ መሪሞት። ወይወርሱ፡ እስከ፡ ባሕር፡ ዐቢይ።

(f. 86r)

ወዛቲ፡ ምድር፡ እንተ፡ ታስተከፍልዎሙ፡ ለሕዝበ፡ እስራኤል፡ ከመዝ፨ ይትካፈሉ፡ ይቤ፡ እግዚአብሔር፡ አምላክ። ወከመዝ፡ ሙፃአ፡ ሀገር፡ ሰሜናዊ፡ ፵፻ወ፭፻ወኆኅተ፡ ሀገሩ፡ ይሰመይ፡ በሕዝበ፡ እስራኤል፡ ፫አንቀጽ፡ ገጸ፡ ሰሜኑ። አንቀጸ፡ ሮቤል፡ አሐቲ። አንቀጸ፡ ይሁዳ፡ አሐቲ። አንቀጸ፡ ሌዊ፡ አሐቲ። ወገጸ፡ ጽባሕ። ፵፻ወ፭፻ወ፫፡ አናቅጽ። ኆኅተ፡ ዮሴፍ፡ አሐቲ። ኆኅተ፡ ብንያም፡ አሐቲ። ኆኅተ፡ ዳን፡ አሐቲ። ወገጸ፡ ደቡቡሂ፡ ፵፻ወ፭፻ወ፫፡ አናቅጽ። አንቀጸ፡ ስምዖን፡ አሐቲ፡ አንቀጸ፡ ይሳኮር፡ አሐቲ። አንቀጸ፡ ዛብሎን፡ አሐቲ። ወገጸ፡ ባሕር፡ ወአምጣኒሁ፡ ፵፻ወ፭፻ወ፫አናቅጺሁ፡ ኆኅተ፡ ጋድ፡ አሐቲ። ኆኅተ፡ አሴር፡ አሐቲ። ኆኅተ፡ ንፍታሌም፡ አሐቲ። ወአውዱሂ፡ ፼ወ፹፻ወስመ፡ ሀገሩሂ፡

እግዚአብሔር፡ ሐደረ፡ ህየ፡ ስማ። ዘሕቅያል፡ ነቢይ፡ ተፈጸመ። ------። ------።